text:
求驗客手記︰兩隻黑「星」玩殘紅魔 - 求驗客
曼聯輸俾兵工廠都唔意外,拿斯尼表現咁好,呢位後生仔大把前途呀!曼聯嘅葡萄牙翼鋒基斯坦奴朗拿度(C朗)前兩場梅開二度,仲以為佢今次又有進賬,點知空手而回!嗰頭冇入波,轉個頭仲俾前菜爆料,仲係啲羞家嘢!
今季C朗無愛情滋潤踢得唔多順,仲唔止一次俾條西班牙舊菜妮莉達數臭.最近又同傳媒爆料,話C朗自戀又貪靚,全屋都係鏡,行到邊照到邊,直頭當自己係偶像!佢越爆越興奮,話C朗成日都要用潤膚霜搽勻全身,仲要一日搽兩次咁誇,驚死啲皮膚爆拆令佢變人亁!
咁仲唔止,女人成身毛就話有礙觀瞻啫,C朗都有樣學樣,要同女人睇齊,男人老狗走去剃毛!恕我求大俠才疏學淺,只知游泳選手要剃體毛免阻水,乜踢波都要剃㗎?天生鬈髮嘅佢,有時仲要妮莉達幫佢用女人用嘅直髮器整直啲頭髮!吓?佢啲頭髮有幾長呀?又係講出嚟都嚇死人!
記得上季C朗入波停不了,佢話賽前去理髮有助入波喎!唔知朗尼係咪學咗佢,早排又剪個佛祖頭.但係一個剃毛,一個剪髮,身上少咗幾磅毛都唔識跑快兩步,齊齊冇波入!剪埋鼻毛都無用啦!
都係唔好講佢哋啲毛嘞,最近有個毛茸茸嘅人好似幾黑腳,去到邊就輸到邊!呢個咪係啱啱榮升阿根廷國家隊教頭嘅「老馬」馬勒當拿囉!上次去巴拿比奴睇皇馬對祖記嘅歐聯,諗住睇加高,希古恩同沙維奧拿踢成點,點知皇馬就輸鬼咗!今次去完曼聯探班睇吓泰維斯,又同曼聯班友扮friend影相,點知又衰埋!
輸咗波,費Sir就無賴馬生探班,但就話歐聯對完些路廸又要對槍手,魔鬼賽程好「啃」喎!賴得就賴,試問邊一隊無試過魔鬼賽程吖!


c: text/html

collection: archivebot

text:
未投訴車仔撬走總監
球驗客手記:熱刺收禮愛華頓食檸檬?
熱刺畀車路士撬走足球總監晏尼臣嘅事件,至目前為止熱刺方面重未正式向聯賽會或足總等作出投訴;照睇佢哋應該都係想同車路士「枱底交易」,要求對方畀番筆賠償費,甚至有報道話用晏尼臣交換對方嘅中場柏加及前鋒科素,以令他們打消告上超聯賽會.
如果柏加同科素真係喺呢次事件上,做咗「車仔」為買晏尼臣所用嘅交換籌碼,佢兩位如果唔想去熱刺落班就固然委屈;今季成功打入聯賽前四名,贏得來季歐冠盃資格嘅愛華頓就重慘.
事關柏加及科素兩人早成愛華頓組軍目標,點知𠵱家車路士搞到熱刺,要搵嘢賠番畀人;偏偏熱刺就係睇中呢兩件,來季準備穿上另一件藍色戰衣比賽嘅愛華頓目標.
我求大俠覺得愛華頓𠵱家嘅處境,就好似同柏加及科素係一對相互傾慕嘅愛侶;殊不知兩人「老竇」車路士,為咗冧掂熱刺呢個拍檔,夾硬將柏加及科素許配畀對方,愛華頓就做咗一個失戀青年!
燕豪芬日前證實畀陣中嘅南韓國腳中場朴智星同曼聯斟轉會,如果事成,「星仔」嘅足球事業將可更上一層樓,而且幫南韓足球威番次㖭.話時話,啱啱同某大南韓電子商簽咗份巨額贊助合約嘅車路士,唔知會唔會出嚟搞搞震,利用佢哋同燕豪芬同南韓嘅關係而截曼聯胡呢?
話過想過檔車路士嘅加納中場艾辛日前話會同里昂續約至○九年.照咁睇身價達一千五百萬鎊嘅佢對里昂新教練侯利亞幾有信心,認為球隊喺下屆可繼續有好表現.但換個角度嚟睇,如果佢下屆再踢好啲,幫隊波攞到歐冠盃,里昂可將個價再叫高啲,隨時去到二千萬鎊.
意大利政府為打擊球場暴力,將要求所有球迷入場都要查身份證,重要對號入座.冇錯,咁樣會有效打擊滋事分子及黃牛飛等問題㖭.但係我求大俠就質疑有冇必要將球迷都當「賊」辦呢?需知道𠵱家意大利球市萎縮,意大利政府今勻落藥咁重,會唔會搞到球場一個人都冇呢?

robotstxt: allowed

filter: keep


text:
求驗客手記:野獸兵團撐起藍軍 - 求驗客
「靚佬兵團」呢個花名,係時候同意大利國家隊講拜拜.新帥柏蘭迪利上任後人腳大變動,日前練習賽正選陣容,前線安排卡斯辛奴,巴洛迪利同埋由巴西歸化嘅阿馬利掛帥,話唔定日後會以呢個組合作為主打,係嘅話,藍軍從此化身「野獸兵團」嘞.
咪話我求大俠以貌取人,我只係想講意軍鋒線總有靚仔靚佬掛帥,近代就有巴治奧,迪比亞路,韋利,恩沙基,托迪,就算今夏世界盃,起碼都仲剩個唔踢得都睇得吓嘅基拿甸奴,如今換嚟粗獷嘅阿馬利,巴洛迪利,仲有周不時發老脾嘅「壞孩子」卡斯辛奴,風格唔同晒.
阿馬利剛歸化入隊,就高調話一定唔會唱意大利國歌,一副我行我素模樣;巴洛迪利身為國際米蘭球員,曾經捧AC米蘭場,着AC米蘭波衫,果然膽生毛,而佢又公開話自己唔識控制脾氣,唔成熟;至於卡斯辛奴,自佢出道冇幾多個教練同佢冇磨擦,又試過喺球場向球證掟波衫……,意大利日後靠呢幾隻「異獸」撐場,有冇運行?唔知,只知前日新帥柏蘭迪利開操試陣,3個喺練習賽嘅預計正選隊合作嘅效果又真係唔錯,卡斯辛奴射入1球,巴洛迪利有1球助攻,最後以4:2打敗預計後備隊.
意大利新帥柏蘭迪利首戰料排全新攻擊陣,作風大膽.美聯社
如無意外,佢哋3個喺明日對科特迪瓦嘅友賽會齊列正選,呢個由一個歸化兵,一個黑人,一個壞孩子嘅進攻組合,咁多年喺藍軍都未出現過,即管睇吓實戰效果係點.教練柏蘭迪利唔只用人大膽,佢前日同球員講「意大利一定要勇於冒險,克服恐懼」嘅足球哲學,似乎甚為進取.藍軍被人話保守,悶波話足幾廿年,希望新帥唔係雷聲大雨點小,令藍軍畀人耳目一新感覺.


text:
馮仁昭四圍超:微博貼合照惹狂插
周柏豪:唔會打Baby主意 - 馮仁昭
黃曉明同Angelababy雖然冇承認過拍拖,但係呢段地下情其實已經人所共知,近日周柏豪無厘頭做咗佢哋嘅第三者,仲俾Baby嘅fans喺微博度留言狂鬧.
周柏豪將同Baby嘅合照放上微博公諸同好,點知就惹起對方嘅fans反感.
周柏豪同Baby啱啱去完洛杉磯為運動品牌拍廣告,兩個喺街頭擺甫士影相留念.
噚日周柏豪現身RoadShow嘅寫字樓接受訪問,佢透露啱啱先喺洛杉磯同Baby拍完adidas廣告返香港,難得咁開心,周柏豪咪將同Baby喺當地嘅合照貼上微博,點知就惹到周身蟻,佢話:「有Baby嘅fans留言叫我唔好打Baby主意,佢仲以死威脅,我咪同佢講話唔會.」但周柏豪嘅fans見佢俾人鬧梗係代佢出頭,佢話自己fans就問嗰位Baby嘅fans,係咪佢自己諗多咗,結果就引起罵戰,搞到佢要出手安撫.
怕唔怕黃曉明呷醋先?周柏豪表示:「呢樣我冇諗,我都唔識佢,我真係幻想唔到佢嘅感受,不過我係絕對唔會做第三者.」雖然今次個trip搞出個大頭佛,但係周柏豪對呢個行程好滿意兼好開心,因為佢喺當地受到好好嘅招待,佢同Baby都有一架旅行休息車跟出跟入,唔怪得周柏豪話覺得自己好似巨星啦!
21歲嘅Baby着上Valentino紅裙拍台雜誌封面,展現成熟嘅一面.
此外,Baby上年成功晉身日本市場,今年就積極打入台灣市場,仲榮任台版《Vogue》8月號封面女郎,大講入行以嚟嘅心路歷程,不過就冇提感情事,訪問中Baby仲透露喺日本工作壓力好大,仲要大喊嚟減壓.除此,Baby都成為咗《SCawaii》同《Glamorous》兩本日本雜誌嘅封面女郎,佢都算巴閉.


text:
30c5
仁昭四圍超:不滿遭投閒置散 廖碧兒明年約滿離TVB - 馮仁昭
廖碧兒嘅「雙豪」風波搞咗4個月,基本上家都明朗化,廖碧兒同陳豪係過去式,而佢同李澤楷表弟林忠豪就進入穩定期,戀情由地面潛落地下.
其實廖碧兒為咗呢段情都付出沉痛代價,不單止被指為拜金女損形象,佢喺無綫嘅發展都急轉直下,聽聞已效力TVB十年嘅佢打算明年初約滿後離巢,另覓碼頭.
年前有傳廖碧兒跳草裙舞,但結果佢都留喺娘家,眨吓眼佢同TVB嘅合約又剩番一年,雖然時間尚早,無綫都未搵佢傾,不過盛傳呢次廖碧兒對公司好心淡,因為話晒佢都曾經係吸金女王,廣告合約多到兩隻手攞唔晒,但近月佢出事後,一直被投閒置散,冇高層撐又冇人理,同林峯俾邵氏高層黃家禧寸票房陣腳未穩,之後即獲六嬸親書12真言力撐嘅待遇,真係差天共地.
廖碧兒日前被拍得同富二代男友林忠豪(左)食飯,證明兩人未散.
資料圖片
咁啱呢期當家花旦佘詩曼嗌鬆人,廖碧兒又密謀走佬,一個走完又一個,睇嚟TVB都要諗吓計.
事業失意嘅廖碧兒好彩都有林忠豪呵番,日前兩人撐枱腳,林忠豪就繼續保護女友,唔肯多講戀情,前晚馮仁昭問佢同廖碧兒家關係如何,佢就話:「嗰晚係三個朋友加一個助手食飯,食得好開心,關唔關係唔使特別回應,乜嘢都係你哋講,總之冇一齊冇分手.」再問佢有冇慰問同梁洛施分手嘅表哥小小超?林忠豪仲避忌:「屋企人嘅嘢更加唔會講,唔回應.」
林峯早排被踩,高層樂易玲(右)即拎六嬸嘅親筆書力撐,可見其受寵程度.
資料圖片


text:
曼聯喺下個禮拜日對利物浦場英超雙紅會,冇咗一對正選中堅尼曼查維迪同里奧費迪南,搞到領隊費格遜要搵布朗拍基斯史摩寧,點知基斯史摩寧呢個衰仔又唔爭氣,日前喺酒店搞淫亂派對搞到三更半夜,因嘈過頭而被下逐客令,仲因此而上咗英國小報嘅頭條.基斯史摩寧上場對車路士輸12碼,搞到曼聯反輸1:2,如果對紅軍又出事,相信佢喺紅魔嘅前途應該係咁先!
曼聯禮拜二晚作客車路士,因基斯史摩寧喺禁區內絆跌施哥夫,搞到球隊反輸1:2.雖然球12碼有插水之嫌,不過輸波點都關佢事,所以之後佢做樣都應該反省吓,唔應該去蒲.不過,呢個21歲o靚仔就話知你,嗰晚即刻約埋班朋友同埋班醉娃去佢喺位於倫敦嘅MayFair酒店嘅套房開派對.咁都未算,佢哋喺裏面又唱又叫又跳,鬼死咁嘈,完全唔理其他住客嘅感受,結果酒店喺收到投訴之後,於是叫停佢個派對,仲下逐客令,要佢帶走嗰班淫亂男女.
知情人士就話:「佢哋班人整爛間套房,不過呢個唔係重點.酒店方面唔歡迎佢『嗰種』女性朋友,同埋佢嗰班玩到癲晒嘅男性朋友.」基斯史摩寧間套房要成2,000鎊一晚,連埋班朋友飲飲食食嗰2,400鎊,同埋整爛間房所賠嘅錢,埋單要成5,000鎊咁滯.雖然佢係大豪客,但係咁麻煩,所以間酒店亦講明第日唔再做佢生意.至於曼聯否認佢有開過派對,但就承認佢有同班朋友喺佢間酒店套房度玩.
曼聯領隊費格遜好重視球員紀律,特別係小將,之前馬捷達因俾人影到當街煲煙而被雪藏,家陣仲被借去意甲森多利亞.嚟緊場「雙紅會」曼聯有尼曼查維迪停賽同里奧費迪南養傷,後防中路要靠布朗同埋基斯史摩寧,如果史摩寧打得好,仲有望攞番啲印象分,但一個唔好彩好似對車仔咁,又揩嘢搞到球隊輸波,睇嚟喺奧脫福都唔慌有前途,經理人可以幫佢搵定新球會都得.


text:
黎瑞恩(小恩子)前日下晝同助手以及一位男性友人喺尖沙嘴奇峰婚紗店出現,該店婚紗低至一折發售.
只見小恩子喺店內試穿咗一件宮廷式嘅婚紗,亦試埋頭紗同手套,莫非係為咗自己嘅婚禮兼夾知道婚紗店大減價,而試定婚紗?不過小恩子試嘅婚紗款式略為保守,唔通小恩子怕未來老爺曾憲梓唔鍾意佢性感?
連頭紗都試埋
試完婚紗,小恩子同店員傾佐一陣後便步出店鋪,佢一見到記者就話:「我唔係為咗結婚嚟試婚紗,我嘅演唱會都可能會着婚紗.」記者問佢點解連頭紗都試埋,佢就話:「咁演唱會都可以戴埋頭紗㗎嘛!」問小恩子是否五月結婚,到時可會着婚紗?小恩子話在考慮中,未有決定.
Mango,VRF熟食檔撐枱腳
樂壇新人Mango,小室哲哉徒弟Zoie同樂隊VRF嘅其中兩名成員,一行四人前晚去咗北角渣華道街市熟食中心食飯.嗰日Mango,Zoie同VRF嘅成員,佢哋坐喺張圓枱度,叫咗好多餸菜,但唔知係咪俾記者發現,所以佢哋好快食完就走人.
車婉婉一見劉丹胃痛
車婉婉噚日喺電視城度拍《皆大歡喜》,佢話喺《皆》劇會扮皇妃,屬於奸角.問婉婉驚唔驚觀眾唔接受佢做奸角,佢話:「唔驚,李香琴拍奸角都好成功.但係我第一日開工時,因為要同啲前輩,好似苑瓊丹同埋劉丹一齊拍,搞到我驚到胃痛,拍劇嗰陣重撞瘀咗㖭呀!」
羅慧娟投訴開工冇車位
羅慧娟噚日返電視城,佢一見記者就投訴開工經常冇車位泊.娟妹話:「我次次想泊車都話冇位,但其實有好多位剩.」就娟妹嘅投訴,記者轉述畀外事部助理總監曾醒明,佢話:「可能保安派晒啲泊車證,又或者啲藝員唔係即刻泊車,而將架車揸咗去洗.」
周杰倫現身深圳頒獎禮
北京一間製作公司今個月二十三號會喺深圳大劇院舉行「第二屆音樂風雲頒獎禮」,擔任頒獎嘉賓嘅聽講有曾志偉,譚詠麟,鍾麗緹同秦海璐等;而有得獎並會出現嘅歌手據講就有周杰倫,趙薇,任賢齊,古巨基同范曉萱等等,相信到時定必星光熠熠,場面熱鬧.
蒙嘉慧新車七日鮮
蒙嘉慧(YoYo),錢嘉樂同鄧萃雯,昨日為無綫新劇《華克探案》舉行開鏡拜神.YoYo自爆前幾日撞車嘅經過,佢話:「我前幾日唔小心撞咗架新車,架車重啱啱落地七日咋,架車𠵱家拎咗去整,要成萬蚊!我已經好唔開心,嘉樂仔重成日提起件事,真係好衰.」


text:
如果華朗因腳踭骨裂而要唞八個禮拜,睇嚟曼聯領隊費格遜喺排陣嗰陣唔使再咁傷腦筋嘞.
華朗雖則係曼聯陣中最高身價(成二千八百幾萬鎊)嘅球員,但老實講佢今屆踢成點,大家應該有眼見.呢位阿根廷國腳除咗間唔中射入世界波外,基本上喺曼聯嘅比賽上,都係「行行企企,食飯兩味」,對球隊無乜建樹可言.
雖然係咁,費爵爺費事俾人話佢嘥錢買埋啲唔等使嘅球員返嚟,死都要華朗踢正選;重有呀,佢為咗遷就華朗,就走去學人踢埋啲四五一陣式,但係出嚟嘅效果就唔係咁好,兼且重惡評如潮㖭.
若果華朗真係要唞到季尾,咁即係話老費可以攞正牌唔用佢,你話老費唔Happy就假.
不過,華朗對阿根廷國家隊就非常重要,若然佢真係趕唔切或者冇狀態打世界盃,教練比爾沙肯定頭都大埋,另外重間接益咗喺世界盃同佢哋同組嘅英格蘭㖭!
熱刺唔爭氣俾對手奚落
熱刺喺禮拜一晚場聯賽輸咗畀查爾頓之後,連續第四次輸波,最慘重要俾對方後衞基斯包維串佢哋屎波,話希望可以個個禮拜對佢哋.老實講,呢個世界就係咁,一沉就百踩,如果熱刺唔想再俾人奚落,就惟有爭氣啲.不過,我求大俠亦同時奉勸基斯包維,做人唔好有風使盡𢃇,小心風水輪流轉!
羅馬里奧發燒唔係登革熱
日前聽到巴西前鋒羅馬里奧可能患登革熱病唔踢得世界盃,真係心都實埋,好彩原來係!


text:
絲帶台噚日首次播NBA季後賽賽拓荒者作客小馬,雖然係錄播,但話晒都係今年嘅第一場NBA季後賽,我求大俠當然捧場啦!
喺上半場作客嘅拓荒者佔晒上風,半場時更領先成十分.到咗下半場,小馬開始發力狂追,搞到場波愈睇愈緊張,點知到最關鍵嘅第四節時,播咗頭兩,三分鐘就突然cut咗,勁播廣告同埋啲新聞摘要,到播番場波時,天啊!竟然已經喺比賽最後嘅分幾鐘,當時小馬已經領先成九分,大局已定,搞到我求大俠無晒癮!
雖然場波係錄播早預咗佢會cut部份片段,但係絲帶台無理由唔cut無關痛癢嘅上半場,反而cut咗最緊張嘅第四節,搞到我哋呢班追緊場波嘅觀眾個個睇到一肚火,有關方面,真係要認真檢討吓!
阿積士贏波代價大
前晚有幾支歐冠盃八強分子,好似華倫西亞,米蘭雙雄同埋祖雲達斯等等都有「拉馬」迹象,但阿積士就無咁做,好清脆咁贏洛達四比二.不過尹達華特同埋麥士維兩件中場主將都勇戰受傷,前者如無意外踢唔到禮拜三對AC米蘭場生死戰,代價好似大啲喎.
李華度牛一正選AC輸波
提起AC米蘭,佢哋明顯着緊歐冠盃多過聯賽,前日主場「失豬」畀安玻里就擺明留力,直到遲遲扳平唔到至捨得落番射手舒夫真高.前日係李華度三十一歲牛一,難得踢正選但表現差.聽聞賽後有記者想訪問佢,佢一言不發好無癮咁行開,睇怕呢個生日都唔慌開心.
無戰意球隊咪盲捧
歐冠盃八強分子就留力,至於好似羅馬呢類漫無目的嘅球隊直頭比賽態度欠奉.睇羅馬前晚輸畀祖記場波,球員擺明唔夠戰意,淨係睇托迪踢吓波都識笑就唔開胃,結果下盤客想唔焦頭爛額都唔得啦.對於呢啲已經完成今季目標嘅球隊,我求大俠奉勸波友下注前要留神.
富咸爛攤子高文無意長孭
啱啱代替泰簡拿執教富咸嘅替工高文,一上場就帶領隊波反勝紐卡素二比一,都算好腳頭.佢賽後話打算「撥個輪」畀泰簡拿,同呢位老友分享贏波喜悅.不過佢話唔會全職教落去.查實富咸千瘡百孔,老細阿法耶茲又難服侍,換轉我求大俠都唔制啦.
哈利列納踩韋斯咸報復
韋斯咸降班危機深重,你估邊個最心涼?之唔係前季俾韋斯咸炒魷嘅領隊哈利列納囉.老列納好爭氣,帶領甲組樸茨茅夫來季肯定升番上超聯.喺韋斯咸咁頹,好有降班機會嘅時候,佢竟然話想力邀今季唔受韋斯咸重用嘅前鋒迪肯尼奧過檔,擺明彈韋斯咸唔識用人啫.


text:
(獎金100萬)ViuTV召集全港娛樂公司合力造男神 去美國受訓
全民造星ViuTV
ViuTV為咗配合6月世界盃,本月30日開始推出遊戲節目《Goodnoght Show 全民星戰》,由梁漢文同林敏驄擔任主持,送出超過100萬獎金.原來除咗《全民星戰》之外,ViuTV又將有新搞作,就係喺7月舉行一個發掘演藝界男新星嘅真人騷《全民造星》,勝出者可以獨得100萬現金獎.
啱啱ViuTV喺官方fb上載咗一條介紹《全民造星》嘅宣傳片,片尾仲有彩蛋——影后劉嘉玲公開呼籲話:「如果你覺得自己又靚仔又唱得又跳得,咁你一定要參加ViuTV嘅《全民造星》呢個節目!」
今次ViuTV「製造」男神節目,邀請全港娛樂公司合作,已落實支持嘅包括古天樂嘅天下一集團有限公司,周焯華嘅太陽娛樂文化有限公司,蕭定一嘅中國3D數碼娛樂有限公司,大國文化,星娛樂(環宇)有限公司同環球唱片(香港)有限公司,而稍後將會有更多娛樂公司加入支持,齊齊發掘演藝界男新人.話唔定出爐影帝古天樂都會參與做評判甚至喺節目中亮相.
除咗勝出者獨贏100萬之外,仲有一樣好吸引嘅條件,就係可以借此機晉身歌影視,即係有機會唱歌,拍戲同拍電視.如果自認有演藝天份嘅男性,只要年滿18歲同有香港身份證嘅話,無論你係乜嘢國籍同膚色都可以參加.
《全民造星》由即日起至下月12日晚上12點接受各界男神報名,有意參加者可透過ViuTV官網報名,又或者喺下個月5日及13日參加ViuTV嘅公開招募活動.入咗圍嘅參賽者需經過為期3個月嘅星級導師訓練,喺節目內接受連環歌舞及各類演出考驗,出線者重有機會到美國集訓,但講到最吸引,梗係100萬現金同入行機會啦.
《蘋果》今日打俾ViuTV製作部副總裁金廣誠,問點解只選男神時,佢話:「選完男神再選女神吖嘛.」咁本身係演藝界嘅男藝人可否參加比賽?金廣誠話:「只要冇合約喺身,以及自問聲色藝俱備就可以.」


text:
內地著名演員兼導演姜文,今年會開拍一套新戲《小女人》,主角人選已經定咗係梁朝偉,日本女星宮澤里惠同埋內地新人周韵,而姜文亦會喺片中擔任第二男主角,同梁朝偉一齊爭周韵,單睇演員卡士,已經好吸引.
曾合拍廣告
周韵曾經拍過電影《天地英雄》,姜文睇中佢同梁朝偉做男女主角,係因為周韵曾經同偉仔合作拍過一個內地廣告,廣告入面佢哋係情侶,姜文覺得佢兩個好有默契,所以選角嘅時候一諗就諗到佢哋.
姜文已經發出邀請函搵宮澤里惠做呢套戲嘅第二女主角,雖然姜文嘅公司重未同記者正式確認佢參演嘅消息,但係宮澤里惠嘅經理人公司,已經喺日本向傳媒透露,話里惠今年會去廣西拍一套中國愛情電影,相信呢套戲就係姜文嘅《小女人》.
伊能靜為牙膏同老公鬥氣
伊能靜噚日喺台灣出席牙膏宣傳活動,佢話以前鍾意喺支牙膏中間唧牙膏,但老公庾澄慶就堅持喺牙膏尾唧,有時重用鐵棍仔幫手逼埋剩低少少嘅牙膏,認真慳家.伊能靜話兩公婆有時會為呢啲芝麻綠豆嘅事嗌交,佢話:「我還會氣到把牙膏,牙刷都丟進垃圾桶.」伊能靜重會賭氣咁講:「我不刷牙可以了吧!」
陳慧珊探親撞啱搬屋
陳慧珊冇喺香港一段時間,原來最近佢忙於開拓內地市場,經常中港兩邊走,噚日佢接受電台訪問時,話點忙都要抽空探屋企人,佢話:「之前我就抽咗兩個星期返美國探屋企人,諗住畀個驚喜佢哋,點知屋企人搬新屋,我搵咗成個鐘先返到屋企.」
吳浩康拒紋身示愛
有報道話鄭中基為表示對女友蔡卓妍嘅愛意,將女方嘅英文名紋喺手臂上.吳浩康噚日喺商台接受訪問時話:「我成日都覺得紋身就好似着咗一件除唔到嘅衫咁,同埋一個人身上又有幾多皮膚可以紋呢?」問佢如果第時女友要求佢紋咁點算,吳浩康話:「如果佢知道我唔鍾意紋身都要迫我咁做嘅話,即係唔諒解我啦,咁就唔好一齊.」
鍾嘉欣大讚伊健
鍾嘉欣同黎諾懿今年成為咗無綫力捧新人,佢兩個都有份參演新劇《隨時候命》,噚日佢哋一齊接受新城訪問,鍾嘉欣就話第一次同鄭伊健拍劇,印象難忘,重大讚伊健搞笑,佢話:「伊健成個大細路咁,淨係拍手掌,都可以拍到一首歌出嚟!」


text:
車人合一:要打靚8字 先學原地轉
喺啱啱過去嘅周末,珠海賽車場傳來陣陣輪胎嘶叫聲及觀眾喝采聲,點解會咁?原來係由TypeRClub舉辦嘅TrackDay,邀請到日本飄移車神織戶學,親身到來為大家表演飄移.如此難得,我哋當然絕不放過跟他作簡短訪問嘅機會,他還說:「要打靚8字,先要學識原地轉!」
記者,攝影:丹尼斯
■揸住未曾開過嘅SkylineGT-R,也可創出全場最快圈速紀錄,真不愧為車神.
現年38歲嘅織戶學,無論喺飄移定還是喺賽道上作賽,都可以話係好有天份;打從1990年,首次參加賽車比賽嘅一刻開始,就已經跟三甲位置結下不解之緣,同時又成為咗全日本D1飄移大賽嘅評審員,可見佢嘅表現係幾咁出色;不過,喺佢多年參賽生涯入面,最令我記憶猶新嘅,相信會係2001年曾經出戰澳門東望洋大賽,當年憑着一部ToyotaAltezza戰車,不但力壓份屬同鄉嘅谷口信輝,而且仲勇奪亞軍寶座,至今相隔五年,問他當時嘅感受如何,他還謙虛地說:「只是好運罷了!」
而喺今次TrackDay活動中,織戶學除咗夥同本港著名飄移車手James和Wing,為觀眾表演超卓嘅飄移技術外,也曾試揸一部參加TrackDay嘅大改NissanSkylineGT-R,並創下1分43秒6嘅最快圈速紀錄!
當織戶學被問及如果要好似佢咁可以圍住兩部車打8字,他答道:「先要學懂原地轉,懂得利用油門去控制車速同埋角度,跟住再循序漸進學習利用手掣及離合器等等去控制部車,同時還要學識視線轉移,視線要望遠啲,例如入彎前要望彎心嗰點,到彎心嗰陣又要望住出彎嗰點,學識之後包你玩得事半功倍.」佢更補充話要練成出色的飄移技術,絕對不能操之過急,同時最好跟一班志同道合嘅人交流吓心得,從而改善自己嘅技術.
至於香港車手嘅表現,佢又覺得點呢?「唔……我好欣賞James同Wing,佢哋兩個喺香港呢個咁細せ又缺乏練習場地嘅地方,都可以有咁出色嘅飄移技術,實在值得嘉許,而且佢哋兩個經常好落力咁練習,同埋好肯接受人哋嘅意見,比以前明顯進步咗好多!」咦,呢番說話如果俾James同Wing聽到,一定好開心!
■織戶學說只要勤加練習和跟別人交流心得,飄移技術定必有改進.
織戶學呢位來自日本嘅飄移車神,憑住出眾嘅飄移技術,廣受港澳兩地嘅Fans歡迎,不如睇吓兩地嘅著名飄移車手,又點睇呢位飄移車神吖!
「佢嘅飄移技術好超班,而且又好樂意教導後輩,例如坐喺我車上時會指出我喺飄移時所犯嘅錯誤,並從旁指導及示範,連我哋戰車嘅Setting啱唔啱都講埋,因而令我嘅技術得以改進.」
「我玩飄移已經有6,7年,也曾用過S13及SkylineGT-T等車款做戰車,初時玩得唔係太好,但四年前跟織戶學去學習飄移後,明顯玩得好好多,因為佢會教你不同嘅招數(例如視線轉移),等你可以玩得更好.」
■來自台灣嘅周伯雄(右)也大讚織戶學飄移技術出色,值得大家學習.
「早前我喺上海舉行嘅飄移大賽中入到八強,實在好開心,而今次織戶學嚟到珠海參加TrackDay,更可以畀機會大家交流飄移心得,並喺我練習期間坐在旁邊作出指導,而佢嗰種樂於教人嘅精神,亦好值得學習.」
經典超級跑車 TrackDay大晒冷
FerrariF50車主Tom:好Enjoy今次活動
部份參加今次TrackDay活動嘅車款,係屬於經典跑車款式,其中Tom所揸嘅限量版FerrariF50,就係其中之一:「我今次揸F50嚟珠海參加TrackDay嘅主要原因,除咗係近自己Office之外,最緊要係可以試試部車發揮最大功效時嘅感覺,無論係喺國內嘅公路以合法車速行駛,又或者喺賽道上飛馳,感覺都係一流!
Ferrari360CS車主Peter:可盡情發揮
來自澳洲,並已經喺香港生活多年嘅Peter,所揸嘅係Ferrari360CS(ChallengeStradale):「以前喺澳洲生活嗰陣,我曾經參加過唔同類型嘅賽事,但嚟咗香港後就幾乎無再參加賽車活動;所以能夠參加今次TrackDay,不但可以俾我重拾當年喺賽道上比賽嘅感覺,仲可以盡情發揮部車嘅威力!」
■別以為360CS跟普通嘅360一樣,查實單係馬力輸出已有不同.
今次TrackDay最矚目嘅車款,肯定係Ken所揸嘅呢部FordGT:「揸住呢部咁經典嘅跑車,無論喺公路定還是喺賽道上,都可以有高收視,因為部車嘅外形好有男性嘅剛強味道外,而且佢仲係全球限量生產嘅型號嚟㖭;另外,我覺得今次活動舉行得唔錯,好讓我哋一班車主,可以揸住自己部愛驅喺賽道上飛馳,正!」
■FordGT喺賽道上嘅雄姿,在場車迷無不拍掌歡呼.


text:
波友紀念賽 重現10號英姿
馮仁昭四圍超:米雪球場悼尹佬 - 馮仁昭
有亞洲第一中鋒之稱嘅尹志強(尹佬)已經離開我哋差唔多一個月,不過好多忠實球迷依然記得佢當年喺球場嘅英姿,前晚一班資深球員喺灣仔修頓球場搞咗一場尹志強嘅紀念足球賽,吸引咗唔少球迷嚟捧場.
尹佬女友米雪同尹佬嘅爸爸,細佬都有現身,其中尹佬細佬更着咗件10號球衣落場踢埋一份,實行身體力行向哥哥致敬.
開賽前米雪同其他波友一樣,一同拍掌一分鐘向尹佬致敬.
米雪前晚着上素服同戴上黑超出席尹佬紀念足球賽,仲透露追悼會喺月尾舉行.
至於米雪就以一身深色衣服同埋戴上黑超出現,雖然尹佬已經走咗成個月,但係米雪依然有啲面容憔悴.當球賽開始時,米雪同尹父及尹佬細佬一齊接受紀念品同影相留念,開賽前現場一眾球迷先同球員鼓掌一分鐘向尹佬致敬,之後就進行比賽.米雪話呢場紀念賽係一班尹佬生前嘅波友發起,佢哋同尹佬都識咗好多年,感情好深厚,難得佢哋咁有心,米雪話好開心.
尹爸爸(右)同尹佬細佬(左)當晚亦有出席,其中細佬仲穿上10號球衣落場踢波.
另外米雪透露咗尹佬追悼會嘅初步安排,佢話:「追悼會會喺呢個月27號喺青衣足球場舉行,由於係明星足球隊搞,所以詳情我都唔係好清楚.」至於講到無綫總經理陳志雲涉貪污被捕,米雪就不肯多講.


text:
最靚畫面高清戰神 殺盡希臘眾神
如果FF13係次世代RPG里程碑,咁GodofWarIII就一定係動作Game神級作.遊戲畫面全部即時運算,人物肌肉疤痕爆頭挖眼高清演繹,真係播片咁靚,今集仲話殺盡希臘眾神,絕對打甩髀!
文:阿洛
故事主角Kratos係斯巴達肌肉戰士,但面對野蠻族之王時戰敗,垂死嘅佢用靈魂換嚟戰神力量,但就搞到家破人亡,仲俾眾神排斥唔侵佢玩.
嬲嬲哋復仇復足三部曲,嚟到第三集,Kratos繼續向住古希臘奧林匹斯之巔進發,會挑戰海王波士頓,冥王哈迪斯同眾神之首宙斯,敵人仲有超巨大嘅泰坦十二巨神之首,簡單講,差唔多炒起背叛佢嘅整個希臘眾神!
打戰神就係要暢快,今集繼續有大量血腥特殊技,俾玩家用殘暴手段了結班「神唔似神」,而透過今集畫面,更發覺有大量壯觀場景,例如喺郁動緊嘅巨人身上大打出手,又例如面對成個海咁大嘅首領.另外,今集亦有大量新武器新道具加入,好似拳拳到肉嘅獅子頭拳套,着咗可以喺地面衝刺嘅靴同飛天嘅翼等等,可以上天下海大顯身手.比較敏感係前作露骨嘅同裸女玩小遊戲部份依然存在,而且仲有裸露鏡頭,小朋友玩到嗰Part記得叫老竇幫手.
「跟機級」大作,特別版梗係唔少得,呢隻《GOWIII》除有「主機同捆版」同「三集合版」外,更會有超豪華包裝嘅「潘朵拉之盒」版本!包裝盒就係遊戲中登場嘅傳說神器女——「潘朵拉之盒」雕塑品,內含《GOWIII》遊戲外,仲有限量版畫冊及新場景,新關卡,新造型及原聲配樂,隱藏片段等內容嘅下載兌換碼,可以上網下載身份象徵嘅獨佔元素.另外一提,呢隻Game會係中英文合版,即係有中文字幕,神呀!打救我吧!
主機:PS3
類型:動作
人數:1人
製作廠商:SCEStudiosSantaMonica


text:
求驗客手記:古仔出塞重新做「仁」
今夏轉會窗係咁傳會離開巴塞隆拿嘅巴西中場菲臘比古天奴,終喺禮拜一正式以借將身份加盟德甲班霸拜仁慕尼黑,借用期一年,加盟後古仔會着洛賓退休後留低嘅10號波衫.見到古仔喺拜仁公佈嘅相入面笑到見牙唔見眼,睇嚟走得甩真係令佢感覺興奮.
不過,另一位前紅軍球員就唔知笑唔笑得出,喺上年接力喊走嘅安利簡恩,效力咗祖雲達斯一季就面臨被踢走.
27歲嘅古天奴上年以天價1.42億鎊轉會費,由利物浦轉投巴塞隆拿.效力球隊季半,各項賽事上陣76場射入21球,都算係不過不失.不過,呢段時間古仔始終融入唔到球隊,更不時喺魯營比賽嗰陣被主場球迷噓爆,認為佢嘅表現配唔起咁嘅身價.
夏季轉會窗開重開後,古天奴離隊嘅消息就傳過唔停,一時話佢會以借將身份回歸紅軍,一時又話佢會加盟曼聯.傳得最勁嘅,應該係作為巴塞收購尼馬嘅交易籌碼,被送去巴黎聖日耳門.早排,古天奴嘅經理人就同巴塞高層一齊現身巴黎,似乎轉戰法甲大局已定.不過,上個禮拜五巴塞當地傳媒就爆出佢將會被借去拜仁,所以對畢爾包嘅西甲開鑼戰佢都冇入到巴塞大軍名單.同時拜仁高層路明尼加都證實,球會已經原則上同意借入古天奴,亦為轉會開綠燈.
結果,古天奴禮拜日就飛抵慕尼黑接受體檢,最終禮拜一完成轉會.拜仁會借用古天奴一年,借用費850萬歐元(約7,500萬港元),全部人工由拜仁負責,借用完後拜仁可以用1.2億歐元正式買斷佢.拜仁體育總監沙歷咸美斯就話古仔係世界級球員,個人能力強之餘仲可以打到唔同位,啱晒拜仁.古仔當然都好識做,大讚新球會係歐洲其中一支班霸,希望可以同新隊友贏到更多獎盃.對於追逐利萊辛尼失敗嘅拜仁,喺閂窗前可以簽入能力出眾嘅古仔,都算一家便宜兩家着.
至於古天奴嘅利記前隊友安利簡恩,最近就收到祖雲達斯新帥沙利通知,佢唔會喺球隊來季嘅計劃入面,可以走人.呢位25歲嘅德國國腳上季夏天先轉會祖記,但因為今季球隊簽咗艾朗藍斯同拉比奧特,簡恩新季上陣機會應該大減,家下惟有睇吓轉會窗關閉之前走唔走得甩.


text:
趣趣地:紐記兵爬蟲類上身
紐卡素今晚英超迎戰史雲斯,賽前「喜鵲」一眾職球員,就喺球會餐廳嘅主題日幫手宣傳一番;不過佢哋嘅宣傳手法就認真嚇人,事緣餐廳方面搞咗個「我係名人」嘅挑戰賽,仲邀請咗紐記領隊柏度同一班青年軍,大玩蜘蛛同蟒蛇等異國動物,睇吓邊個夠大膽夠出位;雖然呢次宣傳活動都幾驚心動魄,不過一班年輕人同柏度都玩得好盡興.
北倫敦打吡已經有125年歷史,周六對賽前,英國《每日郵報》安排咗一次阿仙奴同熱刺球員先禮後兵嘅聚會,就係兩軍共8名球員一齊着上125年前倫敦打吡嘅復刻衫影合照.同家件球衣相比,呢件復刻版啲質地真係又大又重,班球員都好驚訝啲前輩點樣喺場上跑得郁,據聞戴臣同路斯基兩個影嗰時仲勁流汗,快快影完即除咗件嘢.
不過,亦都有啲球員覺得好特別,好似基奧特就係咁問東問西,好似想惡補多啲北倫敦嘅歷史;至於熱刺小將積基李華摩亞,影完之後都唔肯除件衫,仲問可唔可以送畀佢做生日禮物,想話等到佢生日時同啲朋友一齊影.
AC米蘭喺今季唔多掂,有傳球會副主席加里安尼為咗救亡,日前去咗西班牙一趟,據講目的係斟皇馬幾位非主力球員,卡卡,艾比奧爾同卡維奴,3位球員最後生嗰個都成27歲(艾比奧爾),唔通AC又想走返「老人院」舊路?另外據意大利《羅馬體育報》報道,中超球隊廣州恒大嘅班主,中國富豪許家印有意收購AC部份股份做股東.


text:
(黑鏡線索)2018年最影響我的書
2959
果日報 2019/01/03 00:00
宋漢生黑鏡線索中華膠版
(黑鏡線索)
2018年最後一篇,分享吓今年睇過嘅書裏面,影響最深嘅心水之選.
喺本欄介紹過Basecamp嘅文章,同埋結集成新書嘅《It Doesn't Have to Be Crazy at Work》.當中提到嘅"calm company"概念對自己公司去年做嘅改變好有用,首先係要擺脫「忙亂癲慘先係勁」嘅諗法,然後明白,擺脫唔係冇可能,係有方法.
另一本好重要嘅,係《Profit First》,好實際,因為有用即係蝕錢變賺錢.Basecamp講咗好多年,唔應該間間startup都當自己係Uber,facebook等等咁營運,唔係aggregator但盲目咁諗住蝕住谷大,諗住一路靠輸買時間,一再逃避賺錢所需要嘅紀律,往往最後得個吉.世事好多最後都係紀律問題,賺錢如是減肥如是,《Profit First》作者係過來人,志願係消滅創業貧窮,針對蝕錢人士嘅紀律問題同人性弱點,整咗個框架一步一步跟住做,去幫公司達到財政健康.
年頭嘅一個目標,係今年開始對自己好啲,忽略咗健康好耐,越拖得耐越還得甘.姿勢係最差嘅一環,抱小朋友一陣腰痠背痛,打波忽然戚親呢度嗰度,瞓覺起身又呢度唔舒服嗰度唔聚財,呢啲情況好多朋友步入三十中開始經常面對.
《Becoming a Supple Leopard》呢本書一炮過講清楚mobility問題,本書鋪排完全適合一啲要框架要系統要由底明起嘅人,建議先試睇頭一二章,睇到唔瞓着就即係好適合睇埋落去.實體書又厚又重,外表嚇人,但厚係因為作者將幾個基本概念,由頭到腳身體主要部位掃一次,同埋好多圖,同埋其實唔使一次睇晒,本書有貼士可以邊度最有問題首先睇邊度.唔好俾作者Kelly Starrett嘅Dr銜頭搞到以為係冇實際,其實佢係一間cross fit gym教練兼老闆,有心改善姿勢嘅人,呢本值得嘗試.如果想輕鬆啲入手,可考慮同一作者嘅新作《Deskbound》.
近年西方國家唔少政治人物開始開到口講話要改變對中國嘅態度同睇法,再唔係下下克林頓式乜都遷就同情放任以和為貴.同時香港唔少朋友都發覺要重申檢討一直以來嘅假設,例如儍更更深信五十年不變嘅承諾,而呢一啲假設,係源自陶傑成日講嘅對近代史嘅無知.其實點只近代史,直頭成個信史,喺教科書學嗰一套,都係充滿疑點,只不過讀書時,一係掛住背書冇咁留意當中嘅反駁位,就算留意到都唔容易搵替代版本.根據教科書嘅大中華膠版本,會造成好多前後左右呼應唔到嘅情況,例如講元朝講到好似蒙古帝國殺到去歐洲好似有幸榮焉咁,明明漢人係被征服嘅四等公民,或者明明清朝係滿洲人帝國,但滿人被驅逐之後民國好老奉咁承繼帝國版圖但又話自己係共和.
當然中間剪走咗大量材料,清後中國神話嘅建構過程,聯省自治毛姓青年搞湘獨等等,當然唔提,而一向講中原只講中原,講近代中國唔講後面扯線嘅馬列病毒宿主蘇聯唔講白手套,就好似講朝鮮戰爭唔提中美,將配角當主角辦,咁都竟然拼湊出一個版本出嚟,都算係一個剪接奇蹟.要解毒,建議可以由《經與史》,《遠東的線索》開始,夠時間嘅,可以掃埋《中國歷史的長河》系列自己判斷,同大中華膠版比較,邊個版本合情合理.


text:
隔牆有耳:今期流行抽古仔水
大嘥鬼搞氣氛 田少信奇蹟 - 李八方
隔牆有耳田北俊古天樂今期流行
講到「今期流行」嘅男人,梗係演藝人協會會長古天樂啦!佢憑住同謝安琪合唱《(一個男人)一個女人和浴室》呢半首歌「重返」樂壇,前晚仲喺商台叱咤頒獎禮,以大熱姿態勇奪「我最喜愛男歌手」,呢單嘢不單獲網民熱議,估唔到連自由黨榮譽主席田北俊同埋大嘥鬼都食住上,藉古天樂拎獎呢單嘢借題發揮,乘機抽吓水.
先講番呢個「最喜愛」係由歌迷投票,並唔係同歌喉掛鈎,睇呢首合唱歌嘅官方MV喺YouTube點擊率近60萬,就知幾受歡迎,所以即使古天樂話自己唔識唱歌,攞到呢個獎都唔令人意外.
田北俊食三文魚,都要喺facebook發文講古天樂.
不過,古天樂今次唔識唱歌都拎到「我最喜愛男歌手」就好有啟發性,令人相信香港仲有奇蹟.好似曾炮轟律政司喺UGL案涉「此地無銀」,放生前特首梁振英嘅自由黨榮譽主席田北俊咁,佢見到古天樂都攞「我最喜愛男歌手」,似乎好鼓舞,前晚深夜喺facebook專頁上載望住師傅切三文魚嘅相,留言話:「為咗慶祝古天樂攞最喜愛的男歌手,我今晚決定食多D!」並hashtag「香港人唔好放棄」,「nevergiveup」,「希望今年會有奇蹟發生」及「香港加油」等!
雖則田少冇講明「奇蹟」係乜,但唔少網民似乎聽到田少弦外之音,留言「如果告嗰條狗,咁就真係有奇蹟」,另有唔少人表態叫田少去馬,「你都可以選到特首」!之不過咁,特首並唔係由市民投票選出,田少要變古天樂,喺小圈子選舉內好有難度囉!
古天樂除咗令田少有希望,一樣令大嘥鬼有希望,佢噚日係fb發文,話新一年希望香港嘅朋友仔更加注重源頭減廢,明白「揼少啲慳多啲」嘅真正道理;而佢hashtag咗#我真係好鍾意唱歌,#只係唔識唱箒,#香港樂壇幾時還大嘥鬼一個交代,擺明又抽古天樂水.有網民亦留言撐佢:「期待鬼鬼同阿德(清潔龍)出年攜手上叱咤攞獎!」
李八方


text:
求驗客手記:賓施馬勁酸基奧特
法國前鋒賓施馬,自從爆出以性愛影帶勒索隊友華布拿後,一直俾法國國家隊拒諸門外,之後基奧特就坐正法國隊中鋒位置,前年更加成為世界盃冠軍功臣.最近賓施馬喺個人ig開直播嗰陣,有球迷叫佢比較吓自己同基奧特,呢位皇家馬德里前鋒亦唔客氣,直指兩個人完全唔同班.
賓施馬自從2015年俾人逐出法國隊後,教練迪甘斯就將中鋒重任交畀基奧特,呢位33歲前鋒亦都冇令人失望,佢代表國家隊出戰93場射入39球,成功過咗賓施馬,登上國家隊第三號射手位置,僅次名宿亨利同柏天尼.不過賓施馬就幾唔畀面呢位同鄉,佢ig直播嗰陣話,「你唔會用F1戰車同高卡車比較啩?我明顯就係F1戰車.佢成功係因為佢有好強嘅隊友,又基利安麥巴比又基沙文,然後佢做好自己工作,大家就好讚賞佢嘅踢法.」
其實賓施馬又唔使咁嬲,事關𠵱家周圍都減薪嘅時候,佢效力嘅皇馬講明唔使學死敵巴塞隆拿同馬德里體育會咁減人工!𠵱家西甲巴塞同馬體會兩大班霸,甚至愛斯賓奴都要減薪七成,相反皇馬就一路冇聲氣,《馬卡報》就話,原來皇馬前年放走基斯坦奴朗拿度後,球會已經連續四年未蝕過,而且薪酬支出只佔總收入嘅一半,相反巴塞嘅薪酬支出則佔總收入高達八成,令皇馬喺疫情之中仍可維持正常營運唔使減薪裁員.


text:
隔牆有耳:何栢良獻計搵姜B谷針
姜糖反彈「溫拿最理想」(李八方)
隔牆有耳何栢良姜濤
政府想谷打疫苗之心路人皆見,只係點谷都好似冇乜效!港大感染及傳染病中心總監何栢良噚日就彈條好橋畀政府,建議搵人氣王姜濤幫手谷打疫苗,但呢個建議一出立即惹「姜糖」反彈,叫唔好搞佢哋嘅姜B!
MIRROR成員姜濤早排俾無綫醜化變「薑蓉」,瞬即俾大班姜糖鬧爆,姜B上月30號22歲生日,班姜糖仲夾咗超過50萬喺香港各地區出大廣告牌為偶像慶生,風頭一時無兩,姜濤氣勢咁盛,應該連何栢良都感受到姜濤嘅氣勢,佢噚日朝早接受商台電話訪問時,呻本港疫苗接種率低,話要嗌政府搵姜B呼籲市民打疫苗,「嗰啲人氣高嘅歌手,姜濤呀,呼籲呢啲人出嚟講兩句.」
節目主持人郭志仁亦話要逼成隊MIRROR打晒先可以開演唱會,陳志雲附和:「我噚日先講完,應該演唱會要加凳,打咗針先可以攞到飛.」叫姜濤谷打疫苗建議一出街,立即係網上瘋傳,大班姜糖大叫唔好搞佢哋嘅姜B,又擔心打完有乜副作用,會唔會影響姜B嘅演唱會.姜濤經理人「花姐」黃慧君噚日出活動時,話MIRROR𠵱家忙緊準備演唱會,冇留意新聞,亦冇人就疫苗單嘢搵姜濤合作.不過,花姐話同姜B有傾過打疫苗,但因姜B父母年紀大身體唔多好,難免擔心,都係等多啲數據先算喎.
班網民覺得姜糖好多都上咗年紀未必會打針,所以搵姜B都冇乜用,口痕友就寸爆話應該搵班藍到出血嘅藝人嚟做先頭部隊,好似如溫拿,曹永廉,蘇永康就係最理想人選,連楊千嬅同劉德華都被拉落水.


text:
車路士贏甲組史篤城,又一次打入英格蘭足總盃八強,領隊雲尼亞里賽後就透露,原來班球員喺足總盃特別醒神,都係皆因錢作怪.
車路士會長碧斯早前就已經話過球會唔會再好似以前咁大灑金錢,球員想同球會爭取加人工,或者係季尾續約,就要喺盃賽度有好成績.
「車仔」喺歐洲足協盃一早出局,𠵱家只可以爭足總盃,班球員自然特別落力.
我求大俠日前睇住「公仔箱」直播,對手雖然只係甲組護級球隊史篤城,但係見到前鋒哈索賓基同後衞拿索斯喺比賽時肉緊非常,果真重賞之下必有勇夫;列斯,新特蘭同富咸呢班英超財困球會,學吓嘢啦!
巨無霸腳痛累「人」輸波
噚日近況回勇嘅湖人喺主場對東岸弱隊紐約人,我求大俠諗住湖人同高比仔近排咁勇,今次大多數實食冇黐牙,點知「巨無霸」奧尼爾突然因為菠蘿蓋痛,臨場決定唔打,搞到啲上盤客全部失晒預算;對手阿倫侯斯頓借勢創咗入五十三分嘅NBA今季新高,結果最後眼白白睇住湖人倒輸七分,見財化水,呢次真喺多得「巨無霸」唔少!
收費台直播足總盃有「驚喜」
收費台今季重金搶得足總盃直播權,但唔知係好彩定唔好彩,半準決賽抽籤有阿仙奴對車路士呢場大戰,即係繼上圈曼聯對阿仙奴後,再多一場重頭戲碼去搵廣告及吸引球迷幫襯.不過再打落去,真係驚去到決賽分分鐘全甲組球隊對壘,咁樣到時就有可能係佢哋近年都有轉播嘅英甲升班附加賽,會比呢個決賽重精彩!


text:
發展商賣樓,要令參觀者留下深刻印象,兼引起興趣入市,示範單位嘅包裝愈來愈重要,因為示範單位代表着樓盤嘅形象,可以打動買家芳心.所以近來唔少新盤示範單位,就用上唔同主題概念,令準買家一見難忘.
一向着重生活品味嘅永泰亞洲,旗下樓盤亦貫徹追求品味風格,集團月前喺佢哋嘅尖沙嘴漾日居,整咗個複式示範單位,以著名電影占士邦做主題,名為「Bondsuite」,結果呢個二千幾呎連天台嘅複式示範單位,火速賣出.
條橋咁受落,永泰亞洲食過番尋味.集團企業總監李太話,現時正準備占士邦複式「續集」,喺現樓整多個同類複式,再畀市場一個驚喜.
集團打算下半年推出嘅西貢獨立屋項目,會刻意喺外觀花心思,細節就下回分解.
代理說換樓似跑馬拉松
𠵱家做代理真係唔容易,少啲恒心同毅力都唔得.好似中原地產鰂魚涌高級區域經理吳炳深,同高級客戶經理施建宇,游說鰂魚涌康怡花園一名業主換樓,經過3年時間,業主終斥資八百萬,購入薄扶林貝沙灣一個千六呎單位.
呢單交易喺周日凌晨做成,但係兩個代理都冇乜點唞,就去參加喺清晨五點舉行嘅馬拉松十公里長跑,真係可以用鐵人嚟形容.唔怪得佢哋扯單時咁有恒心同耐性啦.
西貢濤苑發展商低調
西貢濤苑由兩間建材商合組嘅健聯發展合作興建,唔講唔知,原來健聯係西貢區大業主.
健聯董事黃寶戀透露,公司早於十五年前,即八十年代尾,已經開始喺西貢發展住宅,超過一百座物業,包括清水灣及西貢嘅別墅同低密度住宅,部份已經賣散,亦有部份仍保留收租,今次推出嘅西貢濤苑,都屬於同類嘅發展項目.
據知,雖然公司嘅投資集中西貢區,但喺其他地區都有樓收租,不過黃小姐就要保持低調嘅作風,未有進一步透露.
管理公屋雞肋
房委會公屋管理私營化,每年都有屋苑管理合約招標,成為物業管理公司嘅一個收入來源.不過,喺呢個私營化計劃之下,中標嘅管理公司,只收取標書列明嘅酬金,要自負盈虧;同時,要聘請一定數目嘅房署員工.
睇落好似賺硬,但原來都有風險.因為房署嘅職員名額唔係咁易請夠數,所以物業管理公司除咗要搞多啲房署職員招聘會,重可能要高薪向同行挖角.
據聞若請唔夠數,要按職級交罰款畀房委會,好似話介乎每月一千蚊到一萬蚊.若果管理期內一直都請唔夠數,淨係交罰款,條數都好襟計.


text:
Edison學做戲 一於跟到足
馮仁昭四圍超:樂仔爭住嗌秋生師傅
黃秋生同余文樂繼拍《無間道》之後,再度喺港台劇集《執法群英》之《拆彈專家》合作,雖然佢哋兩個唔係飾演上司同下屬,但秋生飾演拆彈專家,余文樂就飾演衝鋒隊隊員,兩個人工作關係都好密切.而前晚佢哋喺屯門拍煞科戲,馮仁昭無意中聽到余文樂叫秋生做師傅.
工作接不停
秋生笑笑口咁話:「佢哋畀面啫!我間中都會教吓啲後生仔做戲,多幾個識做戲嘅唔好咩?好似謝霆鋒,陳冠希同陳奕迅咁,間唔中都會叫我做師傅,第時我唔拍戲,都可以轉行教人做戲!」原來自從《無間道》之後,秋生唔單止多咗余文樂呢個徒弟,而且工作亦排到下年四月,係佢入行以嚟最巴閉嘅一次.
前晚秋生同余文樂喺一間財務公司拍戲,港台為咗方便拍攝,要將財務公司門口嘅巴士站搬離二十呎,雖然只係搬一搬個巴士站,但港台方面都要同運輸署,路政署等幾個部門申請,做足晒所有工夫,認真程度真係唔到你唔服!
酒井法子設計靚衫攻港
日本靚女明星酒井法子自創嘅潮流服飾品牌即將面世,噚日佢着住自己品牌嘅牛仔衫喺東京伊藤忠貿易公司做宣傳.
酒井法子同記者講話希望自己設計嘅衫,除咗可以打入日本巿場之外,重可以打入其他亞洲巿場,好似台灣同香港咁.酒井法子咁可愛,如果佢親自嚟香港宣傳,我馮仁昭一定去捧場!
哥哥唐唐塔香唔見咗
哥哥張國榮同好友唐唐(唐鶴德)一直都有喺上環濟公廟度,有廟祝幫佢哋燒塔香,祈求一切順利.不過,噚日馮仁昭啱啱經過濟公廟,就發現唔見咗哥哥同唐唐嘅塔香,唔知係咪同去年傳佢哋感情有變有關呢?
馮仁昭再睇真啲,發覺多咗周正毅全家同楊受成嘅塔香,睇嚟經過上年嘅是是非非,兩人都想祈求今年諸事順利.
李威勸Twins放鬆啲
台灣組合WEWE嘅其中一個成員李威前日嚟咗香港做宣傳,噚日佢就去咗商台接受訪問,李威話喺娛樂圈交朋友好難,不過佢因為同Twins拍過兩次廣告,所以同佢哋成為朋友,有時重會互通電話.而李威對於Twins沒完沒了嘅緋聞,都戥佢哋可憐,而且李威話Twins對於一啲唔好嘅報道都好在意,所以都有勸過佢哋要放鬆啲.
譚耀文對向海嵐冇Feel
向海嵐同譚耀文噚日喺黃埔拍無綫新劇《生命天使》,佢哋飾演一對情侶,但譚耀文對向海嵐就非常冷淡.向海嵐話呢套劇有唔少劇情喺兒童之家拍攝,所以為遷就小朋友要喺周末同周日取景,不過向海嵐就冇喺兒童之家嘅戲份,佢話:「所以我拍呢套劇就只係返周一到周五,其他周末同周日就可以放假.」
葉璇七十Fans賀生日
葉璇上個星期五二十三歲生日,嗰日佢要同男子組合Shine喺麗聲郵輪拍外景,Shine同攝製隊更為「壽星女」搞咗個神秘生日會.
葉璇前日同大約七十個fans喺大埔一間餐廳補祝生日,當中有來自美國同台灣嘅fans,葉璇噚日喺電話訪問話:「當中有一對夫婦,太太重係大住肚嚟參加,我真係好多謝佢哋.」葉璇收到過百份生日禮物,佢話:「我最鍾意個fans親手用我唔同劇集嘅造型照,整咗個月曆.」


text:
大班又真係唔話得,由特首辦新聞統籌專員到中央政策組(CPU)全職顧問嘅人選,都幫煲呔諗埋,十足係影子特首全部自己友,即如即將出台嘅新聞統籌專員何安達(Andy)同大班之友林旭華成日同撈同煲,一齊搞書節,又一齊接傳媒訓練生意嚟做,舊年Andy娶老婆,大班開心到不得了,同毓民跑上台做棟篤笑.
至於準備接練乙錚個位做中策組全職顧問嘅劉細良,𠵱家同李超人紅顏知己周凱旋打工,之前係大班馬仔,佢做《茶杯》周刊嘅老總,大班做社長,其實細良同八方都做過同事,因為佢都打過肥佬黎工.
八方聽聞,唔少老左對呢兩位阿哥都有睇法,話佢哋同民主黨千絲萬縷,怕佢哋偏心喎,加上佢兩個都係中大人,港大幫條氣亦唔係幾順.
講真,煲呔辦公室𠵱家都有唔少中大幫,好似特首辦常任秘書長黃灝玄,新聞秘書陳羿,同埋盛傳會入特首辦做特別助理嘅民建聯第二梯隊陳克勤;哈,畀個位佢莫非係為咗平衡吓老左條氣?
陳羿同陳克勤係中大政政系畢業生,兩個人都係關信基嘅門生,而關信基就係45條關注組創黨黨員.陳羿九四年畢業,陳克勤就係佢畢業嗰年先入讀中大,九七年讀完書就加入民建聯,師兄弟一場,怕且都會關照吓啩.
聽中大教職員講,陳克勤喺大學對國際政治興趣較大,唔係上好多關信基嘅堂,比較熟嗰位老師就係已經去咗加拿大教書嘅吳國光(即係趙紫陽嘅前智囊)喎.
傳真︰2623-9278
電郵︰[email protected]


text:
利世民今日出個謎,大家估吓有乜嘢人會經常講︰「阿Sir,畀次機會啦!下次唔敢!」學生出貓畀老師發現,唔踢出校都罰到驚啦!衝紅燈嘅小巴司機重大鑊,扣分扣得多分分鐘釘牌,畀人捉到都知死梗.正所為一次意外足以致命,出貓同衝紅燈都絕對無下次,佢哋當然無可能「經常」講「下次唔敢」.
惟獨證券交易所嘅總裁,可以錯完又錯,錯完又錯.有禮貌嘅就認句錯,無誠意嘅連道歉都慳番!唔係講孟加拉證券交易所,利世民講嘅係東京交易所同港交所.東京交易所舊年11月先至試過停市半日,結果一班高層齊齊自動減薪以示懲罰,但係結果唔夠3個月又出事.噚日東京交易所提早收市,理由係接唔晒啲沽盤.第日升市犀利得滯又可以停市,咁真係乜嘢理由都可以要嚟停市?你話日本股市重邊度信得過呢?
香港都唔係叻好多,平均每年多過一單「蝦碌」.試過遲開市,又試過結算日收市前停市,又試過後備電力出事,又試過電腦程式有錯,又試過報價系統出錯,港交所當然話唔關佢事,一句遺憾,再加句「呢啲個別事件唔會再發生」就算.大佬,個別事件當然唔會再發生啦!不過錯完又錯就唔可以當巧合.
香港同日本點解會一樣有個經常出錯嘅交易所?係唔係背後有啲乜嘢相同之處呢?香港當年四交易所合一之後,鬧出停市4日嘅家醜!曾特首當年打大鱷之後更加將股票期指盡收一室,結果就係一年一大鑊.
經濟學家話有競爭先至有進步,唔長進就係因為無競爭.日本嘅本土行業出名排外,80年代人家好景,根本唔志外境外資金,所以日本嘅金融業更加係自己人小圈子玩意.𠵱家日本仔要減交易所總裁人工,其實只不過想幫佢哋保住份工.
利世民最唔主張叫人減薪,因為呢招無用.要搞活香港財金界,有乜嘢好得過開放市場引入競爭?NASDAQ點解唔可以嚟香港搞?人哋點都好過我哋半死不活嘅創業板啦!中國市場咁大,如果香港唔係畀人壟斷得咁厲害,我又唔信NASDAQ無興趣搞!
利世民


text:
拜仁慕尼黑教練哥迪奧拿(圖)被視為現今球壇最具級數嘅教頭,佢同拜仁份約到季尾就屆滿,但佢一直拖住唔續約,盛傳佢下季就會離開拜仁,轉戰英超.究竟哥迪奧拿有冇料?如果佢去到英超又可唔可以成功呢?
牽牛兄認為哥迪奧拿名大於實,巴塞隆拿同𠵱家拜仁啲球員咁勁,闔埋隻眼教都得啦!小弟就一直好鍾意哥迪奧拿,覺得佢係一位領先潮流嘅球壇實驗家.睇波超過十年嘅朋友,大家有冇發現有啲類型嘅球員越來越少?例如好似恩沙基嗰種純機會主義者,好似加度素嗰種純攔截型中場.因為球壇大勢,要求球員有全面嘅能力.前鋒不但要入波,仲要識組織,防守不但要跑得,仲要有控制大局嘅思維.
喺哥迪奧拿嘅球隊,呢種全能化嘅現象好明顯,𠵱家拜仁班中後場真係可以調亂晒嚟踢,個個都試過踢中堅,防中,因為喺哥迪奧拿嘅理念中,對中堅,防中嘅要求都係一樣,肯跑,肯傳同有腦,防守唔係靠個人,而係整體.有人認為,哥迪奧拿接手希歷基斯隊拜仁係零難度,但小弟認為,希歷基斯當時帶到拜仁拎三冠王,隊波到達咗一個高峯,照計應該會無可避免咁滑落,但喺哥迪奧拿帶領下,呢隊拜仁冇大下滑,而係轉變咗風格,長期保持歐洲前三嘅實力.
哥迪奧拿去英超的話,小弟覺得曼城係最好嘅選擇,因為英格蘭球員最少.小弟唔會話有邊種足球哲學係高人一等,但𠵱家當打嗰班英格蘭國腳應該會唔適應哥帥種踢法.如果哥帥揀去教曼聯,肯定會被嗰種淨係識分邊嘅英式思維激到嘔血.
文:咖喱


text:
(唔嘥時間睇評論)網民嘲笑哨牙 雷莊𠒇:牙醫男友都問點解要箍牙
港姐箍牙哨牙Juliette
前日出爐嘅港姐,今日繼續領獎行程,冠軍雷莊𠒇(Juliette)連日受網民攻擊,佢都冇受影響,對於網民負評同惡搞佢嘅招牌哨牙,Juliette話好忙冇時間睇,有時間都情願休息,又或者同家人傾偈.
講到佢網上直播被指態度囂張,Juliette解釋可能大家唔明白佢嘅意思,因為佢英文比較好,先用英文表達,認為網民有好多負面思想,佢都想大家唔好聽太多負面嘢,帶些正能量俾佢哋,唔想因為咁同人嗌交,Juliette又稱自己唔會受網民影響,自己仍然好開心,亦唔會嘥時間去睇網民評論,有時間佢都會再玩直播,Juliette稱目前反而想專心學好中文.
被問到佢爆牙被網民笑,Juliette自言知道自己個笑容大,之但係佢覺得冇問題,係笑得幾開心,仲話牙醫男友覺得好奇怪,點解啲人覺得女友棚牙有問題要做箍牙手術,平時都男友都係傾吓啲日常生活嘢,亦未知男友會唔會嚟香港,因為男友雖然係牙醫,不過仲要繼續深造,學習多6年,自言對男友有信心,覺得Long D都唔會分手;對於黃秋生喺網上支持,Juliette笑言不知秋生是誰,但都好多謝佢.
此外,同場亞軍何依婷今日有啲攰,佢就話選完買衫嚟獎勵自己,何依婷仲話冇男友,冇人送嘢俾佢,連日Juliette連日被網民負評,何依婷讚Juliette夠堅強,唔受外界影響,認為自己都要向Juliette學習,欣賞Juliette樂觀,正面嘅性格,而季軍黃瑋琦參選至今與Juliette都係好友,唔覺得對方受抨擊而唔開心.


text:
(獨家)孖52歲素顏邵美琪錬過 原島大地熱到要除衫
狗仔出更忘不了原島大地日月星
喺03年拍電影《忘不了》入面嘅童星原島大地當年爆紅,唔經唔覺已經過咗十幾年,今年10月生埋日就20歲嘅原島大地,去年出席金像獎頒獎時,贏等唔少觀眾特別喺女士支持,大讚佢靚仔.
靚仔又真係大晒,話說仲喺日本讀書嘅原島大地,暑假嚟一嚟香港都有人搵佢拍戲.應《黃家欣》導演劉偉恆邀請拍新戲《日月星》,早前原島大地返港當日導演專誠搵埋戲中一班後生演員,包括拍過《點五步》嘅談善言一齊食飯,篤波.
而呢套戲早排終於開工,日前晚上9點左右,原島大地同邵美琪喺西環近山市街開工.故仔講述演富二代嘅原島大地去到搵女友湯怡,不過就被演湯怡母親嘅邵美琪阻止.戲入面演的士司機嘅邵美琪一直棟住拐杖,佢原本好深情咁叫大地仔唔好再搵湯怡,而大地仔一直唔肯答應,仲一怒之下就將個call機掉落地.睇返戲入面嘅道具同大地仔放喺Instagram嘅道具車,相信導演係想拍返90年代嘅情懷.
講返當日拍攝嘅天氣頗熱,邵美琪同大地仔都要着住冬天外套,所以導演一叫「cut」就有人畀把手提風扇原島大地,仲有人幫佢印汗同畀水佢飲.反而拍攝經驗豐富嘅邵美琪好頂得熱.雖然一個簡單鏡頭,但係導演前前後後不同鏡位都要指,雖然兩個人好多shot都一take過,但依然拍足一粒鐘至收工.
原島大地應《黃家欣》導演劉偉恆邀請拍新戲《日月星》
原島大地呢個白馬王子look,喺近排嘅天氣下都咪話唔熱.


text:
求驗客手記:祖記歡送門神
保方下一站帕爾馬?
今季意甲今日煞科,上周六率先上演一場祖雲達斯迎戰維羅納,亦都係老牌門將保方告別都靈嘅最後一戰.老婦人賽前已提早贏咗意甲冠軍,煞科戰主場對篤定降班嘅維羅納憑魯加尼同埋比真歷入波,最後以2:1小勝一場攞晒三分,以勝利送別效力17載,今仗上陣63分鐘被換走嘅保方.仲未言退嘅保方,下一站去邊未有定案,有傳巴黎聖日耳門(PSG)等大球會都對佢有興趣;不過適逢保方母會帕爾馬啱啱喺上周五意乙煞科贏波確定升班,唔知佢會唔會考慮吓「回家」度過職業生涯最後階段呢?
40歲嘅保方01年以超新星姿態轉投老婦人,17年嚟幫球隊贏到九屆聯賽冠軍,四次意盃冠軍,唯一遺憾就係拎唔到大耳朵盃.佢上個禮拜五喺instagram發表感言,並以喺老婦人度過嘅6,111天作為主題留言︰「多謝你哋每一位.聽日就係一個旅程嘅終結,但呢個亦係新旅程嘅開始.」
雖然要離開,但保方無打算掛靴,仲打算繼續喺頂級聯賽征戰:「我唔係嗰啲想喺三,四級聯賽掛靴嘅球員.我係一個鍾意接受挑戰嘅人,唔會畀自己庸庸碌碌咁過.」
既然保方開到聲,歐洲豪強梗係「收到」,據報英超車路士,利物浦同埋曼城有意將佢收歸旗下.仲有報道話,法甲豪門PSG已經開咗一紙兩年合約,只係等緊保方首肯.
保方嘅母會帕爾馬傳嚟好消息,佢哋上個禮拜五喺意乙煞科戰作客以2:0擊敗史柏斯亞,以較好嘅對賽成績力壓同分嘅費辛隆尼,拎到亞軍升上意甲.其實呢支昔日班霸喺15年因為破產降落意丁,但僅用三季就連升三級重返頂級聯賽,過程夠晒勵志!橫掂都未掛靴,其實保方不妨考慮吓重返帕爾馬,話唔定可以帶領母會再闖高峯.


text:
求驗客手記:失意德兵齊晒索女友
葛斯聖誕做老襯 ?
足球德甲多蒙特葛斯
相信好多球迷都記得,德國球星馬里奧葛斯有個超索女友,佢就係名模Ann-Kathrin Brommel.由於葛斯足踝有傷,所以提早放假過年,聖誕佢就同女友開開心心食大餐.葛斯就將啲相po咗上ig,而從相中見到,阿Ann左手多咗隻戒指,唔通係想話畀人知兩個好事近?
葛斯(左)呢幾年足球事業發展真心一般,好在愛情路仲好得意.資料圖片
阿Ann擁有天使面孔魔鬼身材,著名男性雜誌《FHM》嘅南美版就試過將佢評為年度女郎,而27歲嘅佢自從2012年同葛斯拍拖以嚟,兩個感情一直好好,2014巴西世盃決賽,葛斯幫德國射入致勝球之後,亦有喺球場上同女友錫錫.至於阿Ann平時除咗會擺自己啲靚相上社交網站,仲會晒吓同葛斯嘅恩愛相,葡萄死人.不過,數兩人最出名嘅一幕,又點可以唔提2014年兩個一齊去船P嗰時,或者因為女友身穿比堅尼意態撩人,葛斯就俾記者影到「動L」,令到家陣佢兩個每次出海都會成為追訪焦點.
講番葛斯,前幾年佢加盟拜仁,係歷來轉會費最高嘅德國球員,但轉會後水準反覆,最後仲被拜仁放棄,難得母會多蒙特不計前嫌,上季買佢返嚟.但今年初隊醫診斷出佢有代謝疾病,所以要停止訓練,接受治療.佢今季復出後,雖然都得前教練保斯睇重,但表現始終唔可以同高𥧌時比喇,而且仲好似脹咗成個碼咁,不過靚女友始終不離不棄,家陣仲可能做埋老襯,都值得開心嘅!除咗同女友happy外,葛斯放假亦都去咗打網球,但佢出名係「傷追人」,希望唔好因為打網球又整親啦.
葛斯女友聖誕節大show鑽戒,唔通同德國世盃英雄好事近?互聯網
另外,效力緊聖日耳門嘅德國門將奇雲查普亦俾記者影到佢同索爆女友,家陣33歲,曾經為Victoria's Secret等大牌行騷嘅巴西名模Izabel Goulart,一齊喺巴西度假,過一個充滿陽光與海灘嘅聖誕.相中見到佢哋喺沙灘又拖手又攬又錫,希望令今季喺巴黎坐多過踢嘅查普有番啲歡樂啦!
奇雲查普(左)同女友都弗到漏,難怪成為追訪對象啦.互聯網


text:
(行得通嗎?)香港馬會有行動 反擊澳洲檢疫新例
阿Joe澳洲檢疫新規定日本馬
澳洲當局早前實施咗馬匹檢疫新規定,暫停讓來自香港的馬匹進口澳洲後,馬會一直好積極同嗰邊磋商,希望尋求解決方案,不過澳洲方面嘅反應都係愛理不理,一副你急佢唔急嘅態度.人哋唔肯傾唔肯讓步,馬會都冇晒符.繼續被動都唔係辦法,據知馬會方面已經諗到應對策略,嚟緊會主動做啲嘢反擊.
馬會一直喺澳洲推新檢疫限制呢件事上,都係保持容讓態度,希望唔掂傾到掂,但係對方硬係拖拖拉拉,又唔肯傾有乜代替方案,馬會再客客氣氣都係嘥氣.據知馬會已有應對措施,初步會減少越洋轉播澳洲當地賽事受注,實行打經濟牌減少同澳洲方面嘅馬會合作.
現時越洋賽事轉播賽日嘅次數有限制,即使馬會唔播澳洲馬,其實仍然有唔少頂級賽事可供選擇.據知馬會計劃會越洋轉播多啲日本方面嘅賽事,填補原有轉播澳洲馬嘅空檔,情形一如啱啱平安夜當日轉播日本有馬紀念賽日,馬迷反應亦相當唔錯.平心而論,馬會播多啲日本馬都唔係倉卒決定,亦可以話係投馬迷所好.
事實本地有唔少馬迷,特別係較年輕一輩,對日本馬情況都跟得好貼,有一定程度認識,而非一般投注越洋賽事隔山買牛,亂石投林.
喺亞太地區嚟講,只有日本馬嘅水準同香港馬有得揮,特別近年歐洲頂尖騎師好似李慕華同杜滿萊長駐日本,又有莫雅同布文呢啲頂級高手客串,人馬都有好高可觀性,馬迷有得揀都玩日本馬唔玩澳洲馬.其實馬會對澳洲擺番個強硬態度絕對正確,講多無謂,利益永遠最實際,澳洲方面有損失,自然態度軟化.


text:
隔牆有耳:聖誕為眾志獻出第一次
周庭BB脫宅扮方皓玟 - 李八方
隔牆有耳羅冠聰周庭方皓玟補選香港眾志你是你本身的傳奇
有意參與明年3月港島區補選嘅香港眾志常委周庭,今個聖誕唔再宅,佢孖住被DQ嘅立法會前議員羅冠聰,喺聖誕節當日於一個社區活動上開金口,除咗一齊合唱傳統聖誕歌《Jingle Bell》同Dear Jane《哪裏只得我共你》之外,兩人仲各自獨唱方皓玟嘅《你是你本身的傳奇》同Beyond嘅《18》,希望同年輕人分享追夢嘅掙扎.
周庭噚日喺電台節目話今個聖誕好難忘,因為佢以往都因為怕人多同消費貴,通常都留喺屋企一個人上網過聖誕,今年係第一次聖誕夜有活動,透露香港眾志幾個年輕人聖誕節出席一個社區活動,首次以眾志名義出隊busking,周庭先獨唱方皓玟嘅《你是你本身的傳奇》,聰聰就唱咗Beyond嘅《18》.點解揀呢兩首歌?聰聰話兩首歌都係講成長嘅困惑,以及年輕人喺理想同現實之間嘅掙扎.
雖然唱歌唔係佢哋本行,周庭又帶病上陣,但佢兩個都唱到有板有眼,更加獲得台下唔少掌聲,噚日仲喺節目中應主持人邀請開金口唱咗兩嘴.周庭自爆係第一次喺睡房,浴室,卡啦OK以外嘅地方唱歌,難怪呢個聖誕咁難忘!
至於香港眾志秘書長黃之鋒就話自己好慶幸,以為聖誕,除夕會因為佔旺案而要喺監獄過,點知聖誕可以出返嚟,同屋企人,身邊嘅人過節,都覺得好開心,而聖誕節主要休息一下,食吓嘢同打吓機.
李八方


text:
意大利喺主場對南斯拉夫嘅歐洲國家盃外圍賽失分之後,相信佢哋喺星期三作客威爾斯嘅大戰更加好睇,話時話,呢場波重帶挈埋威爾斯中場沙維治多咗好多Fans.
效力伯明翰嘅沙維治由於外形一般,踢波又茅茅哋,而且又鍾意曬名牌,啲球迷一向唔係咁鍾意佢,不過喺威爾斯對意大利場大戰愈嚟愈近時,佢嘅Fans愈嚟愈多;除咗寫信叫佢努力外,重有唔少係問佢攞呢場大戰嘅波飛㖭!沙維治好自豪咁話:「我𠵱家嘅Fans數目係歷來最多嘅,有唔少Fans重願意出三百鎊(約三千六百港元),向我買意大利嗰場面值十五鎊嘅波飛!」
咁我求大俠就想問,究竟啲球迷當沙維治係偶像抑或係黃牛黨呢?
占士專幫奧雲仔剪髮
英格蘭國家隊門神占士對國家隊嘅貢獻,除咗我求大俠之前爆佢可以響佢個斯洛伐克籍女傭身上刺探軍情外,𠵱家又收到風原來佢重係奧雲仔嘅「髮型師」㖭,奧雲話貪佢對手夠靈活,剪髮好手勢喎!唔知占士重會唔會幫其他國腳「操刀」呢?不如搞搞施文嗰個成日被人批評嘅髮型吖!
英校隊有機踢足總盃
英國巴斯大學嘅足球隊響上周六贏咗新港三比○之後,已經殺到入去今年足總盃外圍賽第四圈,如果佢哋再贏埋第四圈呢一場,就可以參加足總盃首圈賽事.即係話佢哋好有機會成為一百二十二年以來,首支取得足總盃參賽資格嘅學校足球隊.咁難能可貴,我求大俠就響度預祝佢哋成功!
尼葛迪睇中醫好番晒
保頓件法國後衞尼葛迪都傷咗好一段時間,而且重係醫極都醫唔好.最近終於復原有望,原因竟然係食中藥睇中醫,重犀利到可望響下個禮拜復出㖭!我求大俠身為中國人,都有啲為呢件事感到與有榮焉,你話尹巴斯頓當年若果試吓我哋中醫,可能都唔使咁早收山!
G施華靠害阿仙奴?
阿仙奴呢排喺歐洲球壇認真威威,贏到唔停得手,佢哋嘅巴西中場G施華就讚「兵工廠」係全球最佳球隊,重話為報答阿仙奴領隊雲格知遇之恩,可以幫手叫巴西前鋒朗拿度過嚟!不過,我求大俠就覺得就算朗拿度真係嚟,阿仙奴都未必要,事關佢人工貴,是非又多,無謂要佢嚟整壞晒隊波士氣啦!


text:
醫生早兩年喺電視台都叫紅過吓,嗰時佢重事業愛情兩得意.不過,花無百日紅,近呢年佢成日去內地拍劇,佢喺香港嘅事業難免會滑落,加埋佢女友又走咗佬,所以佢呢排心情都唔多靚.
冇人敢埋身
近排醫生返娘家拍劇,喺工作上佢都係認真嘅,但一離開鏡頭,啲幕後人員見到醫生冇厘心機,佢連食飯,歎下午茶都唔鍾意跟大隊.就算佢肯同大家同枱食飯,都係冇乜表情,木口木臉.醫生又鍾意玩自閉,唔出聲,總之佢塊臉就黑過玄壇,搞到其他人都唔敢埋佢身,以前佢順景嗰陣,同啲演員搭晒膊頭,唔知幾咁好傾,諗唔到佢𠵱家竟然會變咗獨家村.
三T眼神一致闢謠
英皇三T小花劉思惠(Maggie),鄭希怡(Yumiko)及蔣雅文(Mandy),噚日喺慈雲山出席答唱會,有成三百個歌迷到場攞簽名,好鬼熱鬧.Maggie噚日同馮仁昭講話自己戴住嗰隻手表係成龍送畀佢嘅,之前Yumiko又有隻成龍送嘅手表,乜原來成龍咁鍾意買表送畀人㗎!
對於有報道指Mandy同Yumiko一齊排斥Maggie,佢哋話:「我哋三個都係好朋友,一睇到篇報道都覺得得啖笑.而且我哋已經夾好咗下次影相一齊望住同一個方向,咁就唔會俾人話我哋眼神唔一致.」
紅星好高騖遠難發達
天王級紅星呢排好麻煩,佢身邊擦鞋仔多,紅星又唔鍾意聽忠言逆耳嘅說話,成日想做老闆,但商場咁險惡,佢真係未夠班同人鬥.
紅星成日以為識到啲老細可以幫佢發展事業,借人哋嘅錢去達成夢想,但呢個世界邊有咁大隻蛤乸隨街跳,所以次次都變咗係偷雞唔到蝕揸米.其實做人要量力而為,千祈唔好心頭高,做啲自己唔擅長嘅嘢.
陳見飛爆細佬失戀
陳見飛噚日去新港城出席活動,問到佢知唔知陳文媛同陳冠希(Edison)復合嘅消息?陳見飛話佢有問過細佬,不過Edison就話肯定冇咁嘅事.之後,記者再追問Edison同陳文媛係唔係已經分咗手?陳見飛好快咁答:「佢哋分咗手好耐啦.」
余文樂同陳冠希有偈傾
余文樂同趙頌茹等噚日去又一城出席義賣活動.對於日前余文樂同陳冠希出席電影《無間道》宣傳,被指冇偈傾,余文樂話:「我哋私下有傾偈,不過你哋(指記者)冇影相,我哋真係冇嘢.」另外,電影《無間道》原本安排喺聖誕檔期上映,不過有傳因為主角之一劉德華同麥紹棠單官司,令套戲將會無限期押後上映,余文樂話:「我接拍時知道話會上聖誕期,但搞到咁大件事真係唔知,不過華仔拍得都應該冇問題.」


text:
(一燈決)一哥:萊比錫必揾加柏出氣
今個月嘅一燈決終於都嚟到尾聲,小弟同燈神筋肉人嘅較量都告一段落,最後一個禮拜就決定用慕遜加柏鬥RB萊比錫嘅德甲比賽嚟做最後對決.有留意今個禮拜嘅歐聯小組賽,都知萊比錫作客曼聯慘吞咗五蛋,不過我覺得呢場敗仗反而激發起球員嘅鬥心,今場一定搵慕遜加柏嚟出氣.加上萊比錫今季喺德甲都仲未輸過,今場讓得嗰平/半真係好筍,一定係撐呢隊德甲不敗之師!
其實周中場歐聯萊比錫本身喺頭70分鐘都同曼聯踢得有來有往,不過喺俾曼聯入咗第二球之後,球隊就已經明顯放棄咗場比賽,防守基本上形同虛設,所以先會出現曼聯喺尾段連入三球嘅難睇局面.不過我相信球隊一定會視呢場慘敗為教訓,嚟緊今個禮拜嘅聯賽一定會醒神番好多.雖然今季萊比錫有射手迪姆華拿離隊,但球隊喺德甲嘅攻擊力完全冇受到影響,今季5場聯賽已經入咗12球,僅次於班霸拜仁慕尼黑,雖然一眾新兵好似黃喜燦同祖斯甸古華特都未有太亮眼表現,但係尤素夫保臣同科斯貝治喺聯賽各入兩球,係值得信賴嘅鋒將.
至於慕遜加柏喺德甲踢咗5輪入球同失球都係8球,顯示出攻守兩端嘅表現都只係一般.而且其中四個入波係來自中場嘅史甸度同莊拿斯荷夫曼,前線嘅馬古斯杜林今季聯賽入得一球,另外幾位前鋒入波都係唔多.而且萊比錫對上四次作客慕遜加柏,全數贏波之餘仲入咗八球,往績可以話係贏到開巷,今場就一定要撐喇!
《一燈決》係今季新欄目,由上月擂台盟主同上月燈神拗吓頸,睇吓讀者信邊個.


text:
求驗客手記:熱刺輸波ig治軍叫球員加操
摩連奴變球壇侵侵
熱刺周四喺歐霸盃J組,爆冷以0:1輸畀安特衛普,半場一口氣換咗四個人嘅領隊摩連奴嬲到紮紮跳,話自己其實諗住一次過換走晒成隊人,仲暗示要將完全冇態嘅迪利阿里放入雪櫃.唔知摩佬呢排係咪玩社交平台玩到上癮,之後仲喺ig「出po」話要罰成隊人加操,唔通佢想做球壇特朗普?
作客比利時鬥安特衛普嘅比賽,原本諗住實食冇黐牙,大安旨意收起「弗」到漏嘅哈利卡尼同孫興民,改派加里夫巴利同迪利阿里掛帥.點知全隊踢到夢遊咁款,到29分鐘仲因為客串中堅嘅賓戴維斯失誤,俾主隊中場拉法洛夫轟爆大門.見到勢色唔妥,「摩佬」半場就一次過換咗四個人,抽起阿里,卡路士雲尼斯奧斯,貝雲積同盧施素,放番孫興民,賀積查治,拉美拿同盧卡斯莫拉落場搏殺,不過熱刺都係冇乜起色,如果唔係門將洛里斯生性托走祖基利洛嘅遠射,隨時仲會輸多球.踢到58分鐘,摩佬終於忍唔住換埋哈利卡尼入嚟頂巴利,可惜都係追平唔到.睇番熱刺全場16次起腳得2次「中龍」,效率仲低過12射3中嘅安特衛普,輸波都唔係冇道理.
輸波後嬲爆爆咁接受訪問嘅摩佬承認,其實半場就想換晒11個人,佢又晦氣咁話係自己派呢班人出場嘅,要怪就只可以怪佢自己.對於迪利阿里今場難得有正選踢,但又再次冇貨交,摩佬雖然忍住冇喺鏡頭前開名批評呢位英格蘭中場,但就話記者應該心裏有數,嚟緊唔使再問佢點解有啲球員會冇份出場.
■迪利阿里(右二)今仗踢咗45分鐘失咗11次控球權,獲英國傳媒評全場最低分嘅四分.美聯社
唔知係咪見美國總統特朗普嘅「twitter治國」咁成功,摩佬近排都成日喺ig「出po」,例如係踢爆歐霸外對手整矮咗個龍門框,同埋笑艾歷迪亞比賽中人有三急要中途衝入廁所解決.今場輸波之後,又趁住搭隊巴去機場嗰陣,upload咗張黑口黑面嘅相上ig,留言話「差勁嘅表現就會換嚟糟糕嘅下場,希望每個喺巴士上嘅人都同我一樣咁沮喪,聽朝11點練波!」雖然有網民覺得摩佬只係講吓笑,但退役後轉行講波嘅阿仙奴名宿基昂,就話摩連奴有乜都應該留番喺更衣室,兜口兜面對球員講清楚,作為職業領隊竟然喺ig咁樣講,見到都覺得「小學雞」!


text:
求驗客手記:雪戰玩殘施丹 着火美斯起孖 巴塞窮追皇馬
巴塞隆拿皇家馬德里施丹美斯
近期西班牙受到風暴侵襲,令首都馬德里連日嚟都有大雪,除咗令到畢爾包作客馬德里體育會要延期外,要作客奧沙辛拿嘅皇家馬德里,仲足足要困喺飛機入面五粒鐘,雖然最後場波都要照踢,但係皇馬雪戰下只可以0:0悶和奧沙.令皇馬雪上加霜嘅,係巴塞隆拿輕鬆四球大勝CF格蘭納達,同佢哋嘅距離拉近到得番三分咋.
■皇馬(白衫)作客奧沙辛拿嘅比賽受到暴雪影響,兩隊表現大打折扣之下最終悶和0:0.
由於畢爾包受大雪影響冇辦法到達馬德里,所以西甲賽會決定將場聯賽延期,不過順利出發去潘普洛納嘅皇馬就冇咁好彩,作客奧沙一戰要焗住踢.雖然比賽順利上演,不過因為球場出現積雪,令兩隊表現都大受影響,皇馬全場雖然佔盡優勢,但係最終只係拎得一分.踢完比賽嘅皇馬仲要因為大雪關係,冇辦法即時返馬德里要滯留酒店.
眼見馬體會場波有得延期,皇馬就面對大雪頂硬上,所以教練施丹賽後扯晒火,鬧爆賽會安排失當:「可以做嘅我哋都做晒,不過呢場根本唔係踢波,場地狀況實在太惡劣喇.近兩日發生嘅事好複雜,我哋都唔知幾時可以返去(馬德里).對奧沙辛拿呢場波其實應該延期,我哋同對手一樣希望有個理想嘅比賽環境,但現場好明顯唔符合呢個要求喇.」
有人歡喜有人愁,另一邊同樣係作客嘅巴塞就靠美斯同基沙文起孖,四球大炒格蘭納達,升上西甲第三位之餘,同皇馬之間嘅距離得番三分.今場有兩球進賬嘅基沙文,終結咗自己持續咗八場嘅西甲入球荒,狀態似乎開始回升.但係講到踏入2021年之後狀態最好嘅,就當然係今場同樣梅開二度嘅球王美斯,新一年佢入咗四球外,今場亦打破咗長達六個月嘅罰球入球荒,令自己嘅罰球入波數字超越咗基斯坦奴朗拿度(C朗).
今場美斯先喺禁區邊左腳勁射破網,之後又喺禁區頂射入罰球.喺呢場比賽前,美斯對上63次主射罰球都未入過,再上一次罰球入波,已經係上年7月對陣奧沙辛拿.呢球係美斯球會生涯嘅第48個罰球入波,已經超越咗C朗嘅47球,美斯仲要平均16.6場就入1球,效率高過C朗嘅18.5場.
另外,美斯今場亦都創造另一個偉大紀錄,佢自06/07球季開始連續15季喺聯賽入球數字上雙,係史上第一位球員達成呢個壯舉,所以就算美斯已經33歲,對巴塞嘅影響依然相當大,都難怪球會點都唔希望佢離隊喇!


text:
隔牆有耳:唔熟財會程序 民記獻醜(李八方)
冇咗民主派議員嘅立法會,建制派議政質素有幾好,唔使八方講市民都有目共睹,但冇咗民主派議員之後,暴露咗民建聯班議員,原來咁多年嚟連開財委會嘅程序都唔知,仲要出聲鬧,搞到要財委會主席陳健波和立法會秘書處話畀佢聽開會審議程序係點,真係羞家.
話說立法會財委會上星期五先後審議280億公帑嘅三項政府撥款項目,雖然財委會主席陳健波講明,三個項目冇議員要求分開表決或者討論,點知表決到第二項撥款,梁志祥走去同黨友周浩鼎,柯創盛,黃定光密斟,黃仲同佢講:「點解會係咁?唔知幾時搞到咁?」,「你(梁)快啲問吓秘書處究竟發生咗乜嘢事?」
於是梁問陳健波,點解冇得喺會上面再問問題?呢個時候陳健波話,如果想喺財委會再討論,要先喺工務小組提出將個撥款項目分開表決.
呢個時候梁志祥仲唔醒水,再質疑冇寫明分開表決就等於財委會官員都唔使嚟喎!呢個時候陳健波再解釋,如果議員要求官員解畫,可以喺財會舉行前一日通知秘書處,但秘書處冇收到通知喎!點知梁仲唔收口,話以佢「理解」,嚟到財會應該仲有討論機會,呢個時候陳健波叫立會秘書再解釋個程序一次,梁志祥先如夢初醒,點頭示意明白.
有民主派人士同八方講,由於以往民主派議員成日要求撥款分開表決,令建制派乜都唔理,以為老馮有官員出席,𠵱家冇民主派做呢樣嘢,就立即暴露呢班人原來乜都唔識,真係齋坐喺度等出糧.


text:
鄭秀文(Sammi)喺今年12月舉行「TouchMi鄭秀文世界巡迴演唱會」,今日正式於20個熱點公開發售,唔少fans都有去到排隊,不過到咗現場,見到多數都唔係香港人,而係大量南亞裔人士,而Sammi嘅fans就喺Sammi嘅facebook鬧爆呢件事.
Sammi嘅facebook今日就俾大量南亞裔人士「洗版」.唔係南亞裔人士留言,而係有好多南亞裔人士嘅相,事關一眾fans一早去到排隊,就已經見到好多南亞裔人士排晒頭位,令佢哋買唔到飛,仲有fans話唔會再去排隊:「我都係由1996年開始支持mi演唱會,從未試過買唔到飛,今次,失望再失望,唔想再失望,所以唔會去排隊.」
啲fans仲又不停咁呼籲人唔好買黃牛飛:
「大批南亞排隊黨已開始排隊,各位Sammifans,我強烈呼籲各位唔好買黄牛飛!唔好助長此風!」
「上星期已有人擺定凳仔,我們去排隊都唔會買到.」
「就算你再努力,開足365場,都唔會買到飛.因為我哋又唔係內部人士,又唔係主辦單位,又唔係銀行內部職員,又唔係得閒冇嘢做嘅南亞等等甚麼國家的人士……我哋只係跟隨你好多年嘅忠心又真誠的粉絲,又如何可以買到正價演唱會飛!你努力做好你的演出,回饋以上咁辛苦撲飛的人士.我,作為粉絲,一定會買你演唱會後期製作的dvd,回家欣賞.」


text:
范志毅無端端俾鄧地借番畀中國甲A上海中遠,似乎好冇Face咁,但我求大俠就點都唔信係鄧地嘅主意,事關佢哋搵咗范大將軍幫手後,鄧地個朵喺大陸不知幾響,試問佢哋又點會放走隻金蛋呀!范大將軍突然班師回朝,應該係國足軍師嘅意思至真.
有傳話係北京方面向鄧地施壓,要求佢哋放范大將軍返中國.話說,國足會喺下月再次進行集訓,而係人都知鄧地去到本月二十三號就冇晒比賽,即係范大將軍喺國足開操前會好得閒,為免佢Keep唔到比賽狀態,咪索性要佢提早返國囉.
重有,蘇超聯水準有幾高,大家心照,與其要范將軍喺嗰度浪費時間,不如早啲返歸祖國好過啦!
重有,新一屆嘅甲A由於冇咗升降制度,搞到吸引力大減.為咗留住入場睇波嘅球迷,梗係要搵范大將軍嚟鎮吓場啦.
馬天尼斯信心爆棚
唔知大家重記唔記得喺賀歲盃表現好搶鏡嘅馬天尼斯呢?呢位洪都拉斯國腳一戰成名,重得到中國甲A隊上海申花嘅青睞,前晚到咗上海,而且重帶咗好鬼多行李嚟,三架行李車都擺唔晒.馬天尼斯話:「我帶咁多行李嚟,就證明咗我對自己有信心,可以喺中國長期留效啦!」果然信心十足.
英人怕老婆唔訂世盃飛
英格蘭雖然打入咗今屆世界盃決賽周,但我求大俠收到風英球迷訂波飛嘅情況就麻麻,𠵱家只得四千個球迷訂咗飛,英足總就有一個好搞笑嘅解釋,佢發言人巴
排球新例益「矮仔」
排球一向係身形高大嘅人有着數嘅運動,不過呢個情況可能改變,因為國際排聯話會喺短期內會舉行一次試驗性比賽,規定女選手身高唔可以過一米七五,男選手亦唔可以高過一米八五,希望可以吸引更多人玩喎.不過我求大俠就覺得國際排聯咁做對高嘅人唔係咁公平,唔知咁算唔算係身高歧視呢?
球星違例泊車差佬照拖
英國啲差佬真係好公道,話之你係超級球星,總之犯法就要拉!話說碧咸嗰仔仔布魯克林喺禮拜一慶祝三歲生日,佢就請埋班曼聯隊友同埋佢哋啲仔仔女女,齊齊去曼徹斯特一間戲院睇《怪獸公司》,幫寶貝仔慶祝.但戲院車位有限,白蘭斯泊低部車喺公共車位後,居然唔記得入咪表;而施維斯達重離譜,求其泊埋一邊就算.英國啲差佬諗都唔使就拖走佢兩個架車,佢哋要奉上成千五蚊港紙罰款,先至可以贖番部車.
無記明搶收費台生意
收費台一早安排今日有個記招,介紹世界盃嘅直播詳情,咁啱三色台噚日又突然出咗張採訪通知,話今日佢哋又有國際球壇盛事嘅直播公布.唔好話我求大俠陰謀論講句,無記今次擺到明搶生意,不過據聞佢哋只係公布攞咗直播英格蘭足總盃獨家播映權,似乎唔夠收費台吸引喎.


text:
馮仁昭成日都有睇《警訊》,明明好多老千局係陳年舊橋,都重係有好多人中計.最近馮仁昭收到消息,麥包麥長青因為咁損失咗十幾萬,不過中計嗰個唔係佢,而係佢年紀老邁嘅阿爸.
處心積慮布局
聽講最唔忿氣係麥包老竇唔係因為貪心先中計,佢老竇係做經紀,因工作遇上一班生意人,原來對方就係老千,個老千為咗要呃麥父錢,處心積慮布局.佢哋最後約好麥父喺酒樓傾生意,其間以生意夥伴遲到為由,幾個人喺酒樓百無聊賴,個老千就提議一邊賭錢一邊等,向來唔多好賭嘅麥父免得失個客,就咁樣玩啤牌陪賭而墮入老千局,一輸就輸咗十幾萬.
呢種情節你話係咪《警訊》都睇得多,無奈當時麥父完全唔醒覺,輸錢之餘重俾對方嚇幾嚇,就將畢生積蓄進貢班老千,返到屋企通知家人先醒覺,麥包好激氣決定報警.
積蓄付諸流水
事後麥包對馮仁昭講,個老千重夠膽打電話恐嚇佢哋話未找晒數,好在麥包夠醒目,同班老千講話報咗警,叫佢哋咪搞搞震,先令佢哋知難而退.但老父啲積蓄已付諸流水,麥包向大家呼籲:「千祈唔好同啲唔熟嘅人賭錢,咁就唔會上當.」
《流星花園》拍續集
𠵱家喺有線播緊嘅《流星花園》,噚日喺台灣公布會拍續集《流星花園Ⅱ》,由原班人馬F4同埋大S主演,而負責監製同總導演嘅,竟然就係拍開藝術電影嘅台灣大導侯孝賢.而今次劇情,就係講眾人畢業後嘅生活,不過大S就話佢男友藍正龍,反對佢同F4拍接吻戲喎!
藍潔瑛衝紅燈避記者
藍潔瑛噚日喺中環出現,藍潔瑛日前部車俾人拮爆胎,佢噚日一見記者即拔足狂奔,對記者所有提問一概不理會,重唔理自己嘅安全衝紅燈過馬路.藍潔瑛嘅打扮都好隨意,不施脂粉兼頭髮蓬鬆.
宣萱買樓唔靠男友
宣萱噚日返無綫清水灣電視城時,好開心咁話自己啱啱放咗一個月假,重不時去咗睇樓盤,當中包括過千萬豪宅.問佢係咪男友送,佢即刻好大反應咁話:「雖然睇到我流口水,得個恨字,但買樓我諗都係靠自己,用自己嘅血汗錢買係會好開心,結咗婚老公買就另一回事.」
沈德寶莉公司等接手
沈德寶莉前晚七點幾喺機場出現,佢話係接哥哥機,問到佢經營嘅健身美容店BodybyDeborah停業後,要到幾時恢復營業?佢話:「我十五號(下星期五)會出嚟同大家講.」早排佢曾經話有投資者入股,經濟問題可以解決,問投資者何時接手?佢就話:「基本上嘅嘢都搞掂,十五號再講.」
梅小惠話自己係「貨」
梅小惠前晚十一點幾出現喺跑馬地一間便利店買雜誌,佢話之前同朋友食完飯,買少少嘢就返屋企,小惠見記者影相重話:「唔使影啦,你哋冇貨咩?連我都影?」然後佢就揸車走人,其實記者影佢相都係循例啫,唔關有冇貨事嘅.


text:
今季英超開始咗未夠三個月,已經有三位領隊冇得撈.三位被炒嘅主帥,有兩個都係荷蘭人,法蘭迪保亞(圖)同朗奴高文;荷蘭足球曾幾何時係球壇名牌,教練同球員都係咁吃香,因乜近年好似冇晒威力,教練難撈,連班所謂荷蘭頂級球員都唔係睇得咁順眼.
迪保亞同高文喺今季帶唔出成績,被炒都係可以理解.「全能足球」曾經係荷蘭響噹噹嘅招牌,但今時今日已經OUT晒,冇進步即係退步,更大件事嘅係國內青黃不接,喺荷甲踢出名堂,以雷霆萬鈞姿態轉投歐洲豪門嘅所謂新星,嚟到先知原來唔係嗰回事,好似曼聯嘅迪比同埋熱刺嘅雲遜贊臣,堂堂荷甲神射手,嚟到英超就唔識入波.荷蘭喺2010同14年世盃先後拎亞軍同季軍,但之後接連無緣16歐國盃同出年世盃,洛賓幾位老將都告別埋國家隊之後,幾時可以翻身真係唔樂觀.
荷蘭教練喺英超都係難撈,高文同迪保亞執包袱之後,今季暫時已經冇荷蘭教頭執教英超球隊,近年嘅雲高爾,艾禾卡特,祖爾同梅倫史甸等,領軍表現都係被彈多,全部被炒魷收場,例外嘅係喺15年再去車路士做替工嘅軒迪克,季尾見好就收走人.朗奴高文算係威過吓,喺修咸頓教波成績唔錯,上季去愛華頓都有成績,但佢買人眼光似乎真係唔多掂,低估賣走盧卡古嘅影響,中場羅致太多同類型球員,亂使錢結果,就係搞到荷蘭主帥喺英超全滅.
文:何西


text:
夏日求驗客:雲格神調動
18歲小兵奇蹟救廠
阿仙奴喺星期二英格蘭聯賽盃第四圈迎戰英冠球隊諾域治,先失守下一路苦戰,結果憑臨完場五分鐘先至後備上陣嘅18歲新星尼基迪亞梅開二度,加時後以2:1奇蹟反勝,晉級八強,尼基迪亞同埋作出「神調動」嘅領隊雲格都應記首功!越級挑戰嘅「金絲雀」開波34分鐘先開紀錄,令主場嘅阿仙奴相當尷尬,當時祖殊梅菲接應隊友嘅直線妙傳,突破阿仙奴防線後單刀挑射得手,半場領先一球.換邊後,心急嘅兵工廠一直施壓希望追平,但係攻極唔入.
直至完場前五分鐘,雲格喺一次角球攻勢前,以預備組小將尼基迪亞入替另一新仔中場尼爾遜,即刻搞掂,只見左角球開出,高基連前柱頭槌跣後,伏兵遠柱嘅尼基迪亞門前快腳篤入,兵工廠追平1:1,兩隊加時分勝負;加時上半場六分鐘,艾利尼喺左路大腳開出角球,尼基迪亞離門四碼力壓諾域治嘅後衞跳起迎頂,皮球應聲破網,阿仙奴反勝2:1,尼基迪亞亦名副其實單天保至尊,成功助球隊躋身英聯盃八強.
作出關鍵調動嘅雲格都好意外,佢話從來未見過一個年輕球員可以咁樣,喺一場咁嘅比賽入面起到即時作用,「我當然知道佢嘅能力,但喺球隊需要你嘅時候又交到貨,呢種質素同能力,喺落場比賽之前係冇人會知道㗎!兩個入波當中我更加鍾意球頭槌嗰球,因為尼基迪亞唔係好高,頂頭槌要好有决心,呢球證明咗佢幾咁希望入波.」
尼基迪亞仲創下一個得意嘅紀錄,原來佢成為阿仙奴第一位喺雲爺爺開始領軍嗰陣仲未出世,而又幫兵工廠入波嘅球員.究竟呢位一夜成名嘅小英兵係咩來頭呢?尼基迪亞之前曾踢過車路士七年,但2015年效力緊車路士U14嗰陣俾人踢走,嗰時執教車路士嘅係摩連奴,唔知關唔關佢事嘞!之後阿仙奴邀請尼基迪亞試腳,唔使一個禮拜就已經用獎學金嘅形式將佢收歸旗下.尼基迪亞加盟阿仙奴之後,同時間喺U18同埋U23上陣,2016/17球季幫兵工廠U18上陣16場入15球,喺U23踢咗26場就入咗12球,都算叫做有少少名氣㗎.


text:
全城水深火熱,足球原本係救星,可惜沒有一支永遠不倒的球隊,可以永遠畀你依靠.
每支勁旅代表一個時代,但都有賞味期限.80年代嘅利物浦絲絲入扣,千禧年代嘅阿仙奴水銀瀉地.而過去20年嘅曼聯就係簡單直接,戰意鮮明,呢個時代嘅曼聯畀我哋嘅印象好深刻,尤其是90年代開始香港每下愈況,人心動盪進退維谷,唔使驚,曼聯喺大廳,由簡東拿拔刀相助改邪歸正,碧咸橫空出世半場笠死,雙翼齊飛左右開弓,鋼門鐵閘乜都有齊,呢個時候嘅曼聯根本就係好多香港人嘅超級英雄.
一班又一班嘅紅衫英雄,陪我哋走過回歸收檔樓市跌盪沙士空巷,好似社會越沉曼聯就越勁,每日受埋咁多冤屈怨氣,夜晚就靠黑白雙殺一球一球安撫大家空虛嘅心情,望住個波,空洞嘅眼神都有番啲目標.今時今日香港低處未算低,但勁旅們都唔係幾掂,超人都自身難保之下,原本就係球迷自救嘅時候!可惜無論你捧邊隊,主流球迷入面有兩種瘀血,都係害人不淺,令人洩晒氣嘅.兩種瘀血,一種係債主球迷,一種係債仔球迷!債主球迷,係贏少球都唔開心,輸波就係世界末日,彷彿球隊係欠咗佢,每場波都一定有黑手,每個球證都有陰謀,完場輸贏佢都會企起身拍手掌,但有啲似《少林足球》嘅強雄君臨天下咁嘅款.不過就算球隊打得幾好,佢永遠都係沉醉喺舊時嘅某一段日子,「當年嗰陣勁好多,而家呢班差好遠囉.」係佢口頭蟬.
債仔球迷呢種瘀血係另一個極端,所有成績都唔係應份嘅,開波前永遠係打輸數,覺得自己隊波點都唔及其他嘅,一領先就唔敢睇,反而落後就好平常心,覺得應份.萬一隊波發揮出色,佢會好感恩,會喊,就係唔會慶祝.因為贏波就好似債主寬限幾日還錢咁,冇債仔係會因為咁而大呼大叫,最多鬆一口氣,跟住又愁過.喺債仔球迷眼中最關心永遠係下一場,而下一場佢哋總係傷兵多過人,唞得少過人,打定輸數.「比多兩日我隊波籌旗啦大佬!」比賽日一到,就好似債主又上門嘞.
隊波打成點我哋控制唔到,但我哋可以調較自己,唔做瘀血球迷.
文:Keyman


text:
近日,旺角清場,路通,有一男子笑騎騎叫市民去受影響嘅佔領區消費,全民收到.可惜,旺角都係金舖或者賣化妝品同手錶,我等賤民何來高攀;惟有搵啲可負擔嘅過手癮,順道支持商戶.好彩,我哋仲有條波鞋街.
相信體育版讀者都蒲過吓花園街,而此街喺旅遊書亦已「起朵」──幾十幢唐樓之下,再連樓上貨倉,竟然如此「就腳」,都算係「鞋業界築地」.難怪大陸客一定要拖篋嚟掃,可能,就係貪波鞋街一對李寧牌或其他國產牌子都冇.對於經常話「東江水同糧食都係大陸施捨畀香港」嘅陸客,我哋可以回一句「冇我哋香港波鞋,你只可以喺大陸買一萬銀對Air姚明,仲要係假嘅」.
好奇怪,特首又叫人去鳩嗚,警察又叫市民唔好去阻住條街;惟有盡量配合兩邊,即使佢哋從來未配合過我哋.首先,大家去旺角買波鞋,一定會行足幾十間睇款,警察見你四圍走又唔買嘢,就會覺得你係滋事分子;如果佢上前問你做乜,你可以用普通話答佢,又或者掛條藍絲帶出嚟,就會冇事.另外,你要研究好買波鞋嘅路線,如果喺附近交通燈來回走動,你隨時會被扑濕(如果唔好彩遇着個準備退休嘅警司,就真係冇仇報).買波衫要避免買黃色;落雨都千祈唔好擔遮.你要知道清兵嘅內心係好脆弱嘅,只要觸動到佢哋神經,你就有麻煩.仲有,如果不幸跌錢,無論面額幾大,都一定唔可以執.祝體育用品商戶生意興隆.
梁栢堅
填詞人+彩池人


text:
呢排大家興起去旺角購物,其實多少係「大懷舊」箒.查實一班老餅,包括我仲係麻甩仔嘅時候,邊個買嘢唔落旺角兜幾轉先安樂㗎.
廿幾年前嘅旺角,同𠵱家一樣咁旺.中學母校位於何文田,最優越就係放學可以流連旺角,正所謂「開心睇鞋,唔開心又睇鞋」,喺波鞋街逐間舖行,係放學後嘅指定動作,同一款鞋,格到最抵價;但當你諗住action時,sales姐姐一句就打爆你個如意算盤:「冇你個size喎!」死死氣又兜幾個圈,另一間有size冇特價,焗住買啦.哈,sales哥哥就施施然打電話call隔籬舖攞貨,一分鐘後貨到,而送貨姐姐就係話畀我知冇size嗰位.
由卡式帶到唱片到CD到DVD,大家喺旺角當然買唔少,雖然都係越買越少.不過我最深印象嘅,係位處信和地庫某陰暗角落嘅一間舖──當年冇YouTube,呢位店主賣嘅係自己用VHS同錄音帶私人珍藏嘅歌星片段.玩法係你想要邊年邊日邊個電視節目,佢就搵返嚟幫你過落另一餅VHS度;店主亦會自製唔同歌手嘅精華,一餅VHS入面可以儲齊某位歌手過去幾年嘅電視片段,喺當時真係功德無量㗎,印象中連80年代電視台嘅世界盃節目都有.我就試過喺佢嗰度買咗隻市面冇得賣嘅VCD,係哥哥第一次紅館演唱會,一路睇一路回味,此刻無價!不過,我諗佢啲片段真係過來過去有幾百次,質素麻麻.
旺角食lunch不嬲貴啲,但就有種「書友仔出城」嘅感受,當年一個月總會儲夠錢食番餐「金牌」或者「金鳳」,八個半食五味,餐湯餐包餐飯餐飲仲有杯三色雪糕㖭;不過學生哥要留意返,五味係一次過上晒枱,唔想杯雪糕溶就要食快兩啖飯,通常10分鐘可以交枱畀下圍. 我唔多砌模型,所以去親模型舖都係醉翁之意,借啲意就去埋邊睇日本啱啱興起嘅寫真集,不過只係得封面睇,隔籬漫畫店啲漫畫一樣黏實晒慌死蝕底.最大方反而係賣外國雜誌嘅舖仔,台語系日語系同美語系都有,啱啱出嚟做運動呢行嗰陣,睇雜誌收料真係幫到手;但佢哋有個共同點,就係執得好快!
旺角,以前好多獨特嘢賣,由樓上賣波衫到成個商場都係做影印,以至四樓賣四仔,都係「此舖只應旺角有」.家陣好多舖頭都已經唔見咗,轉咗賣乜?就真係要出去行吓先知嘞!
KEYMAN
節目主持
mailto:[email protected]


text:
(姐匙Talk)古惑仔撇女友狂舔老闆鞋底
娛圈跟紅頂白係人都明,機緣巧合憑一個角色上位簡直大有人在,好似「古惑仔」就係憑一個奸角上位,不過佢演呢啲角色真係好入型入格,因為佢未有知名度嗰陣,見到人都叫做有啲禮貌,會謙虛打招呼,不過當古惑仔自以為上咗位,成個人突然「轉性」,變得又招積,又躁底,遇上有事唔啱佢心意,佢會用好流利粗口喪鬧人,將戲中惡霸爛仔性格搬晒出嚟,唔知呢隻係咪叫相由心生,所以佢做嚟做去只能做呢啲壞角色,仲係上唔到大枱嗰隻.
再講,古惑仔份人好白鴿眼,現實到爆,佢絕對係會「見高拜,見低踩」,當日佢為咗頴撈,會晚晚去夜場湊老闆陪飲,陪玩,飲大咗又口花花媾女,衰到仲要撇埋女朋友.古惑仔見到啲會揼錢投資開戲嘅老闆,立即大傍友上身,又陪飲,又擦鞋.古惑仔呢排媾唔到女,冇工開悶悶哋,佢就去翻撻舊愛,估唔到舊愛又成功俾佢冧翻轉頭.
我姐匙聽人講過古惑仔喺片場仲會突然上身扮大阿哥,跳掣向啲前輩發脾氣,仲要教人做戲,當正自己好好戲,不過好多前輩人品好同EQ高,當古惑仔係小學雞,但勢估唔到古惑仔就變本加厲,其實呢行咁冇品,即使上到位,但咁囂張只有自毀前途,好快都會跌番落嚟,到時可能仲死得好慘.
撰文:Jessie
本欄逢周五刊登
我姐匙縱橫歌影視幕後,咁多年嚟冷眼旁觀,娛樂圈大小事都走唔過我雙眼,真係頂唔順要爆啦!歡迎大家嚟剝花生.


text:
田亮早前因為出席過多商業活動屢勸不改而被國家隊除名後,佢多次揚言唔再參加商業活動,但早排佢鬼鬼祟祟去咗杭州拍服裝廣告,雖然佢不停死撐,但結果都係被人踢爆.
試足四套衫
前日田亮靜雞雞由北京去杭州,出席代言運動服嘅發布會,但佢遲到七十分鐘,上台就得五分鐘,重要全無歉意,令在場嘅傳媒同客戶等到扯晒火,忍唔住狂噓佢!
前晚活動喺六點半開始,主辦單位請咗大批傳媒採訪,但等極都唔見田亮,內地傳媒等到唔耐煩,有人執嘢離場,有電視台記者更加鬧田亮扮大牌.點解田亮遲大到?原來佢剩係搞頭髮同化妝都用咗一個鐘,佢要求整出一個有動感嘅時尚髮型,撲粉化妝嗰陣,又要粉得嚟有男人味,重先後試着四套運動服,至揀啱出場嘅心水服裝,真係姿整過大明星.
田亮喺活動中例牌誇口點樣為全運會備戰,繼續狡辯自己唔係藝人,一切會以跳水為主,不過佢話喺○八年北京奧運後一定會退役.馮仁昭覺得如果田亮咁專心一意,就唔使被國家隊踢走,難怪連杭州嘅的士司機都批評田亮眼光短淺,話佢唔做跳水明星就乜都冇!
楊恭如鏡前影相要清場
楊恭如近年主力喺內地發展,早排佢喺內地接咗個服裝廣告,日前就幫呢個廣告拍硬照,拍攝場地特登用咗鏡同玻璃做背景.為咗製造飄逸效果,攝影師要求工作人員用風扇吹住佢,但咁樣吹住條裙,好易走光,所以攝影師影相嗰陣都有叫其他人遠離塊鏡,恭如事後話:「好彩都拍得幾順利,冇乜意外發生,真係要多謝攝影師咁畀心機影呢輯相.」
楊麗菁告出版商侵權
楊麗菁舊年喺台灣發行瑜伽寫真書,佢噚日喺台北開記招,話幫佢出書嘅出版商侵權,重濫用佢嘅肖像賣廣告.楊麗菁話今次告人唔係為錢,佢本書原本賣約七十三蚊港紙,經出版商包裝後,竟變成賣七百幾蚊嘅郵購品,書中重有佢推薦商品嘅廣告頁,佢擔心消費者受騙先決定採取行動.
at17整傷手照簽名
at17噚日喺尖沙嘴為《抱抱書》義賣舉行簽名會,即場幫二百個讀者簽名,不過成員Ellen就因為彈結他太操勞,搞到左手受傷,重要紮晒繃帶出現,好彩Ellen唔係左撇子,唔係都唔知點樣簽名.原來今次呢本書係佢哋上年九月去英國體驗而寫嘅,當中有唔少相片,at17話呢次體驗重認識咗唔少新朋友㖭.
Toby難忘俾張國榮錫
Toby噚日到新城接受訪問,適逢噚日係清明節,Toby就話喺呢個日子就最懷念張國榮(哥哥),原來佢自細就係哥哥嘅fans,佢話:「喺我十幾歲嗰陣,我知道哥哥會出席活動,於是就求媽咪畀我去見哥哥,哥哥重錫咗我塊臉㖭,哥哥係第一個令我面紅嘅人,佢去世嘅時候我都傷心到喊.」


text:
組合軟硬天師嘅林海峰(Jan)同葛民輝分開獨立發展多年,之前傳過佢哋兩個不和.事隔七年,佢哋又坐埋一齊接受雜誌《JET》嘅訪問,而影相地點就係佢哋初相識嘅明愛白英奇專業學校.
終身係軟硬
阿Jan話讀書時諗住識女仔,但結果女就撞唔到,反而識咗條仔,就係葛民輝,嗰陣時阿葛嘅花名叫做阿鼻,後來兩個人行埋一齊,就成為人稱嘅「軟硬天師」.
至於今時今日見到佢哋會有乜嘢稱呼,阿Jan話叫乜都好,不過其他人喺後邊都會加「不和」兩個字.
葛民輝就話自己從來冇研究過軟硬天師係咪拆夥,但佢話好明白乜嘢叫做「一日做雞,一世都係雞」呢個道理,所以一日係軟硬,一世都係軟硬,所以到今時今日,佢嘅簽名仍然係「軟天師」呢三個字.
安雅扮KylieMinogue
安雅噚日喺台灣做宣傳時,佢模仿澳洲女歌手KylieMinogue喺MV入面嘅衣着.見安雅頭披長紗,裙褲重開衩露咗對玉腿出嚟,好鬼性感.
安雅話咁樣着除咗可以展示美腿同靚屁股外,又唔怕走光,安雅用普通話講:「我的三圍數字是32C,24同34,不比KylieMinogue差.」
蕭正楠講國語鬧不文
蕭正楠同陳驊日前去上海接受電視台訪問,估唔到蕭正楠唱國語歌時都算字正腔圓,但同人講嘢就搞出唔少笑話.
蕭正楠接受訪問時,話自己鍾意「打街霸」電子遊戲,殊不知佢將「打街霸」讀成不雅詞語「打雞巴」,之後蕭正楠知道真正意思時,表現得好尷尬.
朴志胤抄偶像歌有理
據韓國報章報道,朴志胤首新歌《你能嗎?》嘅旋律,被指抄襲美國組合Destiny'sChild成員BeyonceKnowles上年嘅歌曲《WorkItOut》,加上朴志胤宣傳時,又以爆炸頭形象示人,同Beyonce上年嘅形象差唔多.不過朴志胤喺網頁回應話Beyonce係佢偶像,歌曲似都唔出奇.
Santana首日售八成飛
殿堂級搖滾組合Santana將於四月十一日喺紅磡香港體育館舉行一場演場會,據悉啲飛第一日已經賣咗八成.Santana之後亦會喺其他亞洲地方巡迴演出,其中一站已落實係新加坡.


text:
富咸禮拜三輸埋畀甲組般尼之後,宣布今屆四大皆空,但係呢件事真係嚟得好突然,因為富咸明知十一日內要踢四場波,最後點都會留力鬥般尼啩?結果似乎係領隊泰簡拿有心玩嘢,最後同球會玩同歸於盡.
奇就奇在禮拜一嗰場對熱刺嘅聯賽,點解泰簡拿會以強陣作賽,一啲力都唔留,唔通呢場打吡戰緊要得過足總盃?
結果兩日之後富咸俾般尼數三蛋?大佬呀!足球員都會攰㗎.其實泰簡拿同老細阿法耶茲唔啱牙已經係公開嘅秘密,我求大俠認為佢可能把心一橫,同阿法耶茲一拍兩散.般尼嘅捧場客就因為泰簡拿嘅可能動機而笑逐顏開,但就真係替熱刺嘅擁躉唔抵;不過,如果當日艾辛莫域爭氣,嗰球門前幾碼射入,上盤客就唔會……
艾芬保侮辱交警一身蟻
艾芬保今屆不單止冇乜符弗令禾夫斯堡有威水演出,禮拜三重因為同交通警有衝突,可能搞到一身蟻:話說交警告佢超速,佢好唔合作兼冇禮貌,離開前重好大聲咁用污言穢語鬧人哋,結果俾人票控佢侮辱公職人員.佢雖然死口唔認,但我求大俠就唔幫佢,好簡單,各位都記得佢一直以嚟好多麻煩事,佢啲咁嘅底臭到冤,叫人點信佢?
西布朗3兵洗底甩難
英足總每年到呢段時間都會對一啲累積攞咗四面黃牌,即係再攞多一黃就停賽嘅球員額外開恩,尾二球隊西布朗就因為咁受惠,足總話佢哋隊中已累積四面黃牌嘅麥恩尼斯,基文迪同迪基奧,就算呢周比賽再攞黃,都唔使停賽.但我求大俠對西布朗都唔太樂觀,因為上年九月尾到𠵱家佢哋只贏過兩場,就算享受到咁嘅優惠,最後都好可能要降班.
畢特冇信心射極刑?
去屆三料亞軍利華古遜一度令我求大俠十分欣賞,點知波勒同薛羅拔圖走咗之後,𠵱家變咗另一隊波:前晚紐維利喺歐冠射失十二碼,但諗番轉頭,紐維利不嬲好少操刀極刑,點解唔係門將畢特射嘅?唔通連呢個好有性格嘅門將都冇埋信心,似嘞!佢今屆真係俾人射到慌失失,連佢都冇埋信心,利華古遜真係護到級都偷笑.
羅馬里奧轉戰沙地償願
巴西前鋒羅馬里奧話入夠一千球至肯收山,但係佢已經成三十七歲,重爭一百三十九球先至可以達標,咁點算呢?結果𠵱家效力富明尼斯嘅佢就已經諗咗條橋,就係走去沙地阿拉伯踢職業賽.我求大俠相信沙地足球水準應該唔及巴西同歐洲,羅馬里奧去到嗰度予取予攜,咁咪可以如願以償囉,真係人老精嘞!


text:
啱啱至喺非洲國家盃打入決賽嘅摩洛哥,轉頭又要應付周中國際友賽主場對瑞士.於是摩洛哥諗住派副選,甚至國內球會應戰敷衍對方;或者瑞士想爭吓國際排名,見對手由國家隊變成球會,就威脅拉隊走人唔踢.
為咗息事寧人,摩洛哥最後都派副選上陣,令瑞士嘅對手仍然係一支國家隊.不過賽前也文也武嘅瑞士最後輸一比二,連人哋副選都打唔贏,真無面!
最慘都係一眾賭客,事關初盤摩洛哥讓平/半,當傳出佢哋可能搵支球會出賽,下盤即被追捧到瑞士掉番轉作客讓平/半.呢鋪莊家又賺唔少啦!
不來梅捧盃做老襯艾列頓絕橋遲婚
雲達不來梅前鋒艾列頓日前接受德國傳媒訪問時話,如果佢隊波攞到今屆德甲錦標,就會同佢同居六年嘅女友羅莎麗喺主場韋沙球場舉行婚禮,重會請晒所有球迷觀禮.但我求大俠就收到風,話佢其實唔太想結婚,只係頂唔住女友係咁迫佢;若然係真嘅話,咁不來梅就大鑊嘞!
新衫胸前冧巴加圈球證畀牌嗱嗱臨
前晚國際友賽,球迷會發現國家隊新戰衣亦分分出籠.贊助荷蘭同捷克嗰邊球衣製造商玩玩新意思,胸前號碼用個大圓形圍住,有球迷話好似美式桌球平面咁.我求大俠就覺得幾特別,同埋真係方便球證遠距離望球員時,正面睇唔到個樣,都睇到個冧巴,事後先畀黃牌都方便啲!
比利時兩大名將收費台主持認唔出
比利時友賽法國場波半場時見到施丹由更衣室出返嚟時,同場邊已經掛咗靴好耐嘅比利時一代名將史斯富寒暄,重揸住件波衫影相,睇嚟係同一啲慈善嘅活動有關,但係收費台兩個主持就唔知嗰個人原來係史斯富,跟住鏡頭影去看台上嘅韋莫斯,但佢哋又認唔出,真係貽笑大方.
同奇勒斯頓打架披頓慣性被逐
唔知係唔係老馬特別好火,湖人老將披頓近排頻頻喺場上惹禍,多次俾球證踢出場,好似噚日作客勇士打到第三節時,佢突然同勇士嘅奇勒斯頓大打出手,最後需要勞動兩名球證將佢哋㩒住喺地下先至肯就範.其實披頓都成三十幾歲人,好心佢收火喇,唔為自己都為吓隊波着想!


text:
鄭中基因為拍《行運超人》個搞笑形象成功咗,佢經理人黃柏高(Paco)即刻為佢開咗部《龍咁威2003》,估唔到又俾佢搞掂,兩套戲都好收得,分別成為上年度十大賣座港產片嘅第四同第十位.
最近,Paco又諗住幫佢開套《我要做Model》,女主角就搵咗林嘉欣,呢套當然係搞笑戲,鄭中基喺部戲度會做個超級Model,咁當然會有好多唔同嘅造型,以配合佢嘅搞笑本色,當中一定唔少得佢最擅長扮女人嘅絕招啦!
努力追番千嬅
近年嚟鄭中基已經少咗好多醉酒鬧事嘅負面新聞,而且同女星嘅緋聞亦都少咗,睇嚟佢已經生性咗好多,想重新再追番楊千嬅,應該有望成功.馮仁昭聽聞鄭中基真係好鍾意千嬅,佢哋甩拖後,鄭中基好努力箍煲,𠵱家雙方關係都唔錯㗎!
蔡依林新Look似足步姐
蔡依林將推出新碟《海盜》,今次為咗令樂迷有耳目一新嘅感覺,蔡依林重專登搵嚟喺日本幫安室奈美惠同濱崎步搞造型嘅著名設計師渡邊裕康,幫佢重新包裝,今次佢總共使咗約七十萬港紙,即時將蔡依林包裝成仙女一樣登場,不過睇落佢真係好似步姐喎!
吳浩康打籃球追Yumiko
𠵱家啲歌手真係愈嚟愈鍾意搞姊弟戀,好似吳浩康噚日到港台接受訪問,被主持人問到佢同師姐鄭希怡(Yumiko)不時出雙入對,怕唔怕會搞出真感情時,佢就竟然話:「唔怕,點解要怕,暫時對佢重未有感覺,冇追佢嘅衝動,不過我鍾意大過自己嘅女人,如果真係追佢,就一定要打多啲籃球先,因為佢太高嘞.」
譚玉梅賣豪宅賺15萬
噚日有地產界消息傳出,話趙世光嘅紅顏知己譚玉梅,噚日啱啱以一千三百八十萬成交賣出佢喺中半山地利根德閣豪宅,譚玉梅喺○一年以一千三百六十五萬買入呢個面積有成三千幾呎嘅低層單位.經過一輪地產低迷影響,佢就趁住𠵱家經濟好番少少,可以用高出當年十五萬嘅價錢賣出,已經算幾有眼光啦!
唐季禮控告內地傳媒
唐季禮為咗之前有單講佢拋棄懷孕女友搞到個女仔要跳樓重變成殘廢嘅報道,日前喺上海見記者,佢話要捍衞個人清白同名譽,記者會後佢即刻去咗上海市第一中級人民法院交民事訴狀,將最先登呢段報道嘅杭州報章同成都某報兼寫呢單料嘅作者,齊齊列入被告名單,要求佢哋公開登報道歉,賠償經濟同精神損失.如果單新聞真係假嘅,唐季禮要追究責任都係啱嘅.


text:
利物浦隊長謝拉特日前喺一宗交通意外,撞斷咗一個細路隻腳,但佢喺意外發生之後表現好值得一讚,冇不顧而去,仲留喺現場陪個傷者直到十字車嚟為止,做咗個負責任嘅司機.
話說喺日前下午,27歲嘅謝拉特揸住佢部價值175,000鎊(約272萬港元)嘅黑色賓利開篷車去朋友屋企途中,喺轉左嘅時候撞親一個叫占美嘅10歲細路.一個目擊者咁講:「謝拉特佢知道撞親人後,即時喊咗出嚟,仲第一時間落車,跪喺傷者身邊緊握佢隻手安慰佢,足足陪咗佢成15分鐘,直至十字車到場先至走.」
另一個目擊者就咁講:「謝拉特臨開車走時,我個細仔走出馬路問佢攞簽名.謝拉特雖然因撞親人而好唔開心,但仲識得同我個仔講馬路好危險,返入行人路先簽,真係好注意安全.」
聽講占美佢隻腳有兩處骨折,但就冇生命危險.聽喺事發現場嘅居民同謝拉特嘅發言人講,謝拉特當時揸得好慢,占美佢突然衝出嚟,結果就俾謝拉特部車撞親.謝拉特去咗差館畀口供,之後佢會接觸占美嘅屋企人同埋了解占美嘅傷勢,仲計劃去醫院探佢㖭.
我求大俠仲收到風,謝拉特原來有前科,之前喺04年因為不小心駕駛而被罰1,000鎊及扣咗5分,睇嚟佢以後揸車真係要打醒十二分精神.話時話,今晚利物浦有比賽,會喺主場同法國馬賽進行歐聯分組賽.雖然呢單嘢謝拉特應該冇唔啱,但撞斷個小朋友隻腳,心情唔靚就一定,希望佢臨場嘅發揮唔會因為咁而受到影響啦!


text:
冇錯,係連續劇「妙手仁心」播出嘅時候(大概1998年),大家反應都非常熱烈,晚晚都有好多市民趕返屋企追電視劇.呢套劇對醫學界亦都有唔少重大嘅影響.話說喺「妙手仁心」入面腦外科醫生「程至美」(吳啟華飾演)後來患上了抑鬱症,大家又記唔記得佢係點樣醫好嘅呢?
好嘢!估唔到你記性咁好!應該冇患上老人癡呆症啦.程至美醫生最終接受咗「認知行為治療」,而佢嘅抑鬱症亦漸漸康復.認知行為治療係一種心理治療,藉住醫生幫病人分析佢一啲錯誤觀念嘅真確性,從而改善病人嘅情緒.大夫好記得,我有一段時間為適合的病人建議佢哋接受認知行為治療,但係講到口水都乾病人唔肯接受治療.但係當「妙手仁心」嗰集一出街,第二日就有好多病人返嚟診所叫醫生幫佢安排認知行為治療,足見電視劇嘅影響力係幾咁大!
另外亦由於妙手仁心劇集大收,好多我啲朋友或者市民都會對醫生們存在某程度上嘅誤解,例如覺得醫生一放工即刻會揸保時捷落蘭桂坊同其他醫生歡樂時光!其實大夫上一次落蘭桂坊已經係廿幾年前!仲有劇集入邊從來唔會講到醫生們嘅日常生活,例如排隊買口罩,落街買廁紙同帶亞仔去補習等等.呢啲一般醫生都會做嘅嘢,係套戲度就絕冇提及,大夫認為呢點真係有啲離地.
唔知大家有冇留意喺劇入邊啲醫生無論係男嘅或者女嘅,真係可以話男嘅俊女嘅俏,現實究竟又係唔係咁呢?呢點唔使大夫解釋,大家都去過公立醫院或者私家醫院見到你嘅醫生,覺得又係咪真係男嘅俊女嘅俏呢?真係各花入各眼.不過嗰陣時真係有個病人,一入嚟診症室大夫都未開口,佢就猛讚我靚仔,又話我個樣好似吳啟華.雖然之後發覺佢有少少白內障,但係佢嘅讚美都令我十分之開心.
另外呢套戲亦都對醫護人員嘅勇氣同埋專業有唔少着墨,而香港醫護人員嘅專業就從來未有變過,而大夫亦以身為香港醫護人員一份子而感到驕傲.
林煒
精神科專科醫生


text:
車人合一:巴塞隆拿試新MINI 跑山路 迷路都過癮
今次到西班牙巴塞隆拿試07年新MiniCooperS,任揸任玩,山路Highway都閒閒哋,新引擎係寶馬車廠同PSA集團引以為傲嘅結晶品,我唔搵條筆直公路同迂迴山路,又點可以試到底?由於太過興奮咁「寰宇風情」,響Day2嘅山路上飆到迷咗路,但MINI太好玩,令搵路都成樂趣!
記者,攝影:黃婉冰
Day1 爭住玩新車
起點Castelldefels 幾十部MINI排隊出場
車廂有新意
坐完十幾個鐘頭飛機,去到Castelldefels嘅OlimpicdeCatalunya車廠,就係為咗試試最新嘅MINICooperS.有幾十部新款Mini,陣容強到嚇咗我一跳!今次傳媒可以利用兩日時間試勻普通版同Sport版,兩者分別只在於車廂裝飾和懸掛,馬力和性能一樣.
跳上車,好似玩十個唔同錯處嘅遊戲,搵吓新舊兩代有咩唔同,最明顯係皮椅,黑色皮包杏色邊,感覺好Classic.中控台驟眼睇同上一代分別唔大,大個鋁合金圓形錶板,再落係電窗,冷氣開關,再細望,錶板比舊款多了資料顯示,日期,時間,油缸顯示,音響按鈕一應俱全.雖然資料多咗,但整個中控台卻比以前窄,所以造就了前座司機,乘客位腳部空間較大,車廠又強調車身做過「加長手術」,但後座依然未見有改進,嘥都係咁話,都係用嚟放袋啱啲.
■幾十架MINI藍紅相間排排企,陣容勁過花車巡遊.
OlimpicdeCatalunya
直路就加速波波盡
檢查完畢,開車由OlimpicdeCatalunya出發,我揀咗可以作加速測試嘅大直路,一般車行要個半鐘,但新CooperS唔使一粒鐘就搞掂.一開車已經感受到新車最大改變,起步較爽快,呢點不得不歸功於廠方將扭力提升,只要試過上一代CooperS,不難發現呢個咁明顯嘅改變.在又闊又長又少車嘅公路,唔飛就假.新車棄用CVT波箱,所以1波,2波,3波……用盡6個波,一條直路任飛.新車懸掛同避震都調校得比以前軟,唔使再集中心神去操控,一路行一路欣賞沿途風景,耐唔耐享受隔籬車司機,乘客嘅艷羨目光,幾Enjoy.果然唔使1個鐘,已經返到位於ElVendrellru嘅五星級酒店HotelRA!
第二日輪到試跑版CooperS,今次試嘅路程比較多山路,我心諗:「仲好,可以名正言順用跑版劈山路」.
未試之前已經知道Sport版刻意將避震Set得較硬,所以先做好心理準備(只差在未帶埋嘔吐袋上車),上車前循例睇睇Sport版同齋版有咩唔同,座椅用布同皮玩撞色,胎軨款式較跑格,就此而已,車內櫳用上紅×黑撞色設計,望落姣得嚟幾有賽車格,就算男仔揸都唔怕好礙眼.
■係咪好有「TheItalianJob」Feel呢?
響近Montblanc嘅山路用200km/h直闖,先在又窄又短嘅住宅區穿插,駛入山路後,見路即劈.出彎入直路,「咦,你睇吓,已經去到200km/h.」由於玩得太興奮,竟然迷咗路,但搵路時仍興奮咁四圍劈彎,激「搵」兩個鐘,最後由Bearcelona嘅A2Highway向山路離開,試車迷路可以咁開心,都係第一次.新MINI高速入彎亦唔覺好飄,Sport版懸掛較硬淨,就算突然要轉入某一個路口,都唔會有失控嘅情況,感覺又穩又舒服,迷路試車再一次證明,新一代避震果然大有進步,當然,亦要多得西班牙交通條例寬鬆,喺無快相機監視嘅情形之下,先可以盡情咁試.
MiniCooperSSpecifications
引擎:1,598c.c.
直4DOHC
馬力:175hp/5,500rpm
扭力:24.5kgm/1,600rpm
傳動:6前速棍波
車價:待定
車輛提供:
MINIHongKong
(28366289)


text:
小弟唔係偏見,但好馬不吃回頭草,主帥能夠重返舊會而再次成功,例子真係唔多,摩連奴同納比都係異數.所以上年世界盃後,巴西再搵鄧加做教練,基本上已經唔多睇好;今屆美洲盃八強止步,都唔見得係特別令人失望嘅成績,畢竟真係對森巴兵冇咩期望.
好彩有集體感染病毒加上尼馬停賽呢兩個藉口,等鄧加都有嘢賴;不過,就算巴西過到巴拉圭,小弟都唔認為佢哋會過到阿根廷呢一關.咁坦白講,鄧加雖然戰術保守,好似堅持用雙防中,當年已經俾巴西球迷鬧到飛起;不過,睇番今時今日世界潮流,雙防中先至係大勢所趨,鄧加真係唔錯得晒.但佢點兵用人就真係保守得滯,用FC山東前鋒迪亞高泰達利同山度士前鋒羅賓奴,兩個都已經三字頭;唔係小弟睇小迪亞高泰達利,叻就唔使當打之齡去中超搵食啦,羅賓奴連意甲都踢唔掂返巴甲,仲有幾多貨賣,真係大家都知.
巴西係傳統強國,要數頂級前鋒,唔講比利呢啲傳奇,好似羅馬里奧,朗拿度,細哨……真係有排講,不過唔知係青訓系統問題,定戰術潮流帶動,巴西真係陷入前鋒荒;反而啲人才傾向晒翼鋒或者進攻中場,好似尼馬同菲臘比古天奴.記得迪亞高哥斯達選擇入籍西班牙,巴西足協仲酸溜溜講過國家隊大把呢啲前鋒,但睇番今時今日,就算唔用泰達利,侯克,費特同祖奧等唔通又好有料咩,唔錯嘅雷斯阿祖安奴又不被巴西重用.鄧加都嘗試變通,推利物浦新貴羅拔圖法明奴打箭頭,試一試冇正前鋒陣.不過點都好,堂堂足球大國搞到冇前鋒人才,真係笑死人.
文:牽牛


text:
一冇咗尼馬,巴西好似唔識進攻咁,喺美洲盃八強出局.點解足球王國變成一人球隊,好似走向沒落咁嘅?與其怪尼馬呢班90後接唔到班,倒不如話班80後唔爭氣,喺原本屬於佢哋嘅時代集體消失.
喺80至84年出世嘅年齡階段,巴西其實出咗唔少天才橫溢嘅進攻球員,包括阿祖安奴,朗拿甸奴,卡卡同羅賓奴,但佢哋都有個共通點,就係30歲唔夠就謝晒.講真,佢哋𠵱家都係30出頭,如果其中一,兩位仲有全盛期嘅七,八成功力,尼馬仲會獨力難支?甚至尼馬都仲未使擔大旗住,能夠喺卡卡同阿祖安奴身邊做個小師弟,慢慢接班;就好似千禧年初,啱啱冒起嘅細哨喺李華度同朗拿度帶住之下成長.
至於85到89年出世嗰班天才,就簡直威都冇威過,直接消失.呢個年齡層評價最高嘅新星有柏圖,路爾斯安達臣,盧卡斯,祖奧,拉美利斯……睇到呢啲名,真係無言,佢哋從來都冇接近過外界嘅期望;呢班人入面,發展得最好嘅已經係拉美利斯,變成一個中場工兵.祖奧,盧卡斯同安達臣都喺英超踢到冇晒靈氣,而柏圖就衰在技術未定型就去歐洲,加埋受傷太多.
每個國家都有人才多寡嘅高低潮,而巴西喺85至89甚至數到91年出世嘅年齡階段,都出現進攻球員真空嘅問題,係到尼馬同盧卡斯洛迪古斯呢一代先至有啲希望.喺舊年世盃同今年美洲盃,巴西前線應該老,中,青三代結合先至健康,但老嘅幾乎謝晒,中嘅冇出現過,單靠年輕一代,成績令人失望都正常.
文:咖喱


text:
03年樓市大起大落,估唔到連發展商售樓部嘅要員,都有唔少人事變遷,大多數都係女將.
舊年先由嘉華地產加盟長實做商場租務嘅文靜芝,輾轉又過咗檔合和實業,據聞都係負責租務.
同樣係賣樓界女將嘅史慕蘭,喺電盈基建主席李智康嘅領導下,貝沙灣賣個滿堂紅,但當二期銷售暫告一段落,佢就重返香港興業.
向來係新地賣樓部得力幫手嘅市務總監林寶彤,上個月初離任.舊年新地賣得最好嘅樓盤元朗YOHOTown,就係由佢負責推廣.舊年負責賣三個新盤,成績令市場刮目相看嘅華置董事助理凌緣庭,聽聞已轉搞租務.
由信和集團加盟嘉華地產嘅方俊,舊年離開嘉華後,新落腳未有公布.由長實跳到信和嘅尹紹剛,又閃電離開,小道消息話佢北望神州去也.
寓意新一年勇闖高峯美聯除夕搞攀石
攀石活動近年好受歡迎,香港就有個叫做「生命歷奇」嘅組織,專搞呢類同大自然有關嘅歷奇活動.美聯噚日就請咗創辦人李耀輝,出席華懋記者會,佢話透過活動,令城市人可體驗大自然,學習面對逆境,好似攀石,就希望參加者明白,喺逆境中尋出路同希望.
樓市呢幾年不景氣,相信代理們對於李先生所講,點樣面對逆境感同身受.美聯噚日派出沙田區嘅梁志輝即場體驗一吓,有勇闖高峯嘅寓意,好似新年採青咁,去到最高點拉開布條,寫住美聯廣告嘅口號,寓意04年嘅樓市,扭轉以往嘅劣勢,轉危為機.


text:
求驗客手記:
Slash之王:澳職球員/柬國教練
本田老兼靠遙控 - 求驗客
世盃後宣佈退出日本國家隊,再由墨超轉戰澳職墨爾本勝利嘅中場本田圭佑,禮拜日又有新搞作,宣佈將會出任柬埔寨國家隊嘅首席代表,不過工作本質上係呢支世界排名166位嘅國家隊教練,成為首位職業球員同時兼任國家隊教練職務.
上星期先至落實加盟澳職墨爾本勝利嘅本田圭佑,仲未幫新東家地標就再有驚人舉動.周日佢就宣佈將會出任柬埔寨國家隊嘅首席代表(Head of delegation),負責國家隊嘅公關同戰術調配等職務.雖然柬埔寨將會繼續由阿根廷籍嘅菲力斯干沙利斯擔任「教練」一職,不過實際上嘅教練工作則會由本田全權負責.
本田圭佑喺記者會上就透露,因為自己擁有球員同教練嘅雙重身份,可能需要以遙距方式執教柬埔寨:「今次嘅工作可能係足球世界中嘅第一個例子,感謝柬埔寨足總畀呢個機會我,等我能夠展開教練生涯.由於我需要為墨爾本勝利比賽,可能唔可以兼顧兩支球隊嘅所有賽事,不過我盡可能會參與柬埔寨方面嘅工作,希望將呢個國家美好嘅一面宣揚畀全世界.」本田圭佑同柬埔寨素有淵源,幾年前佢就入主當地一間球會Soltilo Angkor FC,而呢隊波今季都升上甲組.柬埔寨喺9月10日將會主場友賽馬來西亞,本田屆時可能會首次領軍.
過往有唔少球壇名帥同時執教球會同國家隊(見附表),好似荷蘭教頭軒迪克咁,09年佢就曾經同時執教俄羅斯國家隊同擔任車路士嘅看守領隊;而前曼聯領隊費格遜亦都試過喺1985年兼任鴨巴甸同蘇格蘭嘅領隊.至於球員兼任教練或領隊嘅情況喺90年代幾盛行,當時車路士就先後有古列治同維埃里試過,80年代利物浦亦都有杜格利殊做過.不過好似本田咁做球員又做另一個國家隊教練,就真係第一人喇!
本田踢波就勁,會唔會教得掂都係未知數,好似教波初哥林柏特咁,上禮拜六英冠就領打比郡主場1:4輸畀列斯,而今季去教尼斯嘅韋拉,就喺法甲首輪主場0:1輸畀蘭斯.


text:
馮仁昭四圍超:英皇靚仔碩士難忘港大恐怖情癡
大律師清洪個契仔,即係英皇新人,擁有港大醫學院藥理系碩士學位嘅周英傑(Bernard),原來佢幾年前喺港大讀醫時有啲出位嘢.
馮仁昭聽個大學生親戚講,Bernard當年讀醫時同啲男同學冇乜兩句,但女同學就好鬼鍾意黐實佢,其中有一個女生就苦苦咁癡纏佢.
向校方求助
話說當時有個讀另一系嘅女生,日日都坐喺通往學校飯堂嘅走廊等Bernard出現,每次個女生就只係眼定定咁望住佢,一粒聲都唔出.
之後Bernard就不時收到寫得好恐怖嘅情信,佢覺得事態嚴重,所以向校方求助,點知院長插手處理,聽講最後個女仔俾校方勸佢去睇精神科醫生,而且開除埋學籍,Bernard亦憑呢件事喺港大聲名大噪.
馮仁昭問Bernard係咪有呢件事,佢承認有呢件事,並話:「當時我成日收到朱古力同情書,起初以為係啲同學整蠱我,後來先知係個女仔做,情信寫乜就唔想講,總之好得人驚,所以先通知校方.
「後來知佢被開除都有啲唔開心,話晒佢係因為我嘛,不過佢最後有冇睇精神科醫生我就唔知.」
黎淑賢突擊檢查盧惠光
早排喺深圳拍戲俾賊持槍打劫,好在只係有驚無險嘅盧惠光,之後又俾雜誌影到佢除夕夜同個內地女仔一齊喺街行.唔知係咪咁,佢老婆黎淑賢上個禮拜去到深圳玩突擊.嗰日黎淑賢上到去,事先同佢老公啲同事講,秘密安排佢偷入老公酒店間房,等盧惠光返房時有個驚喜,點知佢老公一開門真係俾黎淑賢嚇咗一跳,之後盧惠光就講笑話:「你個衰婆,收買晒我班同事!」
李連杰得利智精明理財
李連杰拍完《英雄》部戲後已返美國休息,準備同家人過年.佢老婆利智專門為杰仔理財,咁利智其實係一個幾精明嘅女人.記得當年楊受成同成龍係咁叫啲圈中人投資上海明星城,好多明星都以為有金執,爭住投資,但利智就叫杰仔唔好參加,結果呢塊地做完停車場就做菜欄,明星城就影都唔見,唔怪得杰仔都要讚吓老婆夠醒啦!
顧紀筠四圍派鞋
顧紀筠噚日喺電視城四周圍派請柬,佢自稱自己打工間公司,會投資九位數字開意大利鞋舖,下個禮拜一間鞋舖會做一個VIP日,凡拎住請柬嘅人,都會免費獲贈靚鞋一對,顧紀筠話:「啲請柬畀咗沈殿霞同汪明荃,見到其他同事都會派畀佢哋,當係益吓自己人嘛.」
樊亦敏慎選雜誌落廣告
樊亦敏最近開咗間美容院做老闆娘,日前佢喺跑馬地便利店買嘢,重成手時裝美容雜誌,樊亦敏話佢去探個auntie,呢排就忙緊搞美容院嘅嘢,所以買多啲雜誌睇,睇吓喺邊本書度落廣告好喎.


text:
隔牆有耳:阿人忽然一脫 - 李八方
從政嘅,識掌握身體語言好重要.好似職工盟秘書長李卓人咁,當扎鐵工潮已經持續咗十幾日,佢就喺噚日發動嘅大遊行上,上演一幕即場除衫,振臂高呼:「赤膊上陣,同工人同一陣線!」如果呢一幕移師到紅館演出,話唔定會hit過學友巡迴演唱會.
雖然都有唔少人笑阿人肚腩大過胸,以為佢喺度抗議近日豬肉加價,但八方現場所見,啲扎鐵工人真係幾受落.曾幾何時,阿人都算係一個「師奶殺手」.話說當年佢搞絕食抗議,就有已婚OL話想煲湯畀阿人飲.不過,呢幾年阿人嘅身形越嚟越發福,唔講仲以為佢轉咗去做飲食界議員.所以,噚日當佢一脫之後,現場除咗有掌聲同歡呼聲,仲有些少笑聲,搞到阿人有啲唔好意思,企喺塊banner後面遮住個肚腩.
據阿人嘅太座娥姐講,老公除衫之舉係即興嘅,之前亦冇同佢商量過.嗰陣其實已經去到集會嘅尾聲,阿人突然向台下嘅工人講:「有份禮物送畀大家.」跟手就好似阿Rain開個唱時咁,將件軍綠色嘅T裇除咗落嚟,但露出嘅當然唔係六嚿腹肌,而係白雪雪嘅豬腩肉.
阿人話,件衫係美國礦鐵工會送畀佢嘅,寫住SCABHUNTER,意即「工賊獵人」,呼籲啲人唔好做工賊(破壞罷工者),除衫就代表佢赤膊上陣,同工人一齊堅持落去.喺隔籬嘅長毛見狀亦有樣學樣,即脫!雖然兩人嘅身形,同台下個個手瓜起𦟌嘅肌肉鐵漢冇得比,但佢哋依然叫好.後來,阿人仲將件衫綁喺工人帶嚟嘅鐵枝度.
集會結束,阿人落嚟接受記者訪問,有職員叫佢着番件衫,佢懶型咁話「唔使」,赤條條咁俾記者扑咪,仲同記者話唔好意思,成身臭汗攻親大家.佢又話,因為喺台上見到台下有啲工人冇着上衣,先觸發佢除衫之舉.
有啲行家笑阿人又肥又白,成隻「白皮豬」咁,但八方就話,雖然佢同啲工人喺身形同膚色方面有啲距離,但今次除衫實在除得好,因為搞群眾運動,最緊要就係唔好脫離群眾.唔好學似工聯會咁,本來係最先代表班扎鐵工人出頭,到𠵱家居然冇晒影.呢一點,左派冇理由唔明.


text:
體壇拾趣:港超聯幾時開鑼?
首屆港超聯如箭在弦,但係幾支球會因為有球員入選港亞運隊,出戰下月嘅仁川亞運,相繼入信足總申請更改首兩周賽期,搞到賽事大執位,到底幾時開鑼都仲未知.其中東方就齋操接近3個月,到10月初先至踢第一場聯賽,可算係奇聞.
足總最初通知各港超聯參賽球會,因遷就9月初嘅國際賽賽期同月中嘅亞運足球賽,所以聯賽最早可能喺8月底開鑼.後來足總落實復辦慈善盾,由聯賽冠軍傑志對亞協附加賽出線嘅南華,賽期係本月31日,聯賽就要推到踢完國際賽後,即係下月中先展開,足總亦已抽籤定咗初步秩序,首周包括東方對傑志,同埋南華對飛馬嘅兩場重頭戲.
不過,港亞運隊早輪公佈20個球員名單,南華,傑志,東方,飛馬,流浪同澳滌都有兩個或以上球員入選,球會按例可申請賽事改期;據聞已有球會入信要求改期,咁樣首兩周賽程就大亂,而足總又唔想聯賽遲遲開唔到波,目前正同冇人入選亞運嘅球會溝通,希望協調到部份賽事如常喺下月中開波,只係首周幾乎肯定唔會有幾支爭標隊,戲碼自然弱好多.
傑志(圖)完成泰國集訓後,噚日已復操備戰亞協盃,暫時唔諗幾時踢首場聯賽.曾雁平攝
東方總監梁守志承認,因為葉鴻輝同黃梓浩入選亞運隊,已入信足總要求首兩輪對傑志同南華延期,第3周就輪空,首場聯賽相信要到10月2日作客黃大仙,即係操咗成3個月先踢第一場聯賽.至於點解搞到咁,佢就苦笑話,呢個就係香港足球,由於有排先有正式比賽,近期都寓賽於操,今朝會同大埔拍跳.
傑志噚朝復操,助教鄭兆聰就話唔清楚幾時踢首場聯賽,淨係知月底會喺慈善盾對南華,而現階段會先集中應付亞協8強賽事先.


text:
王菲同謝霆鋒呢對情侶,感情危機係新聞,感情穩定去行街街都係新聞,有時都幾悶.噚日分別有兩本雜誌寫佢哋,一本話佢兩個買戒指訂婚,一本就話佢哋喺海逸酒店幽會.
而霆鋒舊愛張栢芝噚日就喺泰國拍完寫真,好開心咁返香港,佢隻手重多咗個公仔,唔知係印水紙定係新紋身呢?問到栢芝霆鋒同阿菲訂婚件事,佢就一於闊佬懶理,睇怕已經對霆鋒忘情.
噚日霆鋒喺九龍塘拍手機廣告時,就話去酒店係同助手飲嘢,喺同一地方出現就話幽會,對佢哋好唔公平喎.至於同阿菲訂婚嘅事,霆鋒話:「我只係買衫,買褲,冇買戒指.」霆鋒同阿菲行街俾人影到相,其實好少有,今次重係佢老闆楊受成旗下嘅雜誌影佢哋,霆鋒竟然話:「又唔係專登,我唔覺得係罪,人哋影到我冇所謂,又唔係殺人放火同偷嘢.」咁又係,照咁講佢去酒店搵王菲都好平常啫,點解又唔認呢?
童童冇曠課
王菲經理人陳家瑛噚日喺電話度話:「行街又話訂婚,去酒店係為保良局個騷化妝,咁又話開房!」陳家瑛話最勞氣係寫阿菲個女竇靖童曠課,佢話:「童童日日都有返學㗎!」
莫文蔚加入S.H.E?
莫文蔚同台灣女子組合S.H.E其中兩位成員,噚日專登出席台灣音樂頻道HitFm聯播網五周年台慶慶祝會,莫文蔚帶咗一頂限量版安全帽,牛仔褲同化妝品送畀聽眾,而S.H.E成員Ella因為受傷而冇出席活動,莫文蔚就好識做,代替Ella同另外兩個成員扮S.H.E影相,十分搞笑.
張智霖中學成日𠝹女
張智霖日前接受商台節目錄音訪問,佢講到小學時讀男校,中學就讀男女校,佢坦白承認讀書時拍拖會影響學業,佢話:「由男校轉讀男女校都唔會影響到讀書成績,不過讀中學時都有追女仔,唔係掛住追而唔讀書,但係都覺得拍拖會影響到學業.」
盧冠庭學習障礙經驗談
好耐冇露面嘅盧冠庭噚日去金鐘,出席小提琴家西崎崇子嘅記者會,由於西崎崇子將會幫有學習障礙嘅小朋友舉行慈善演奏會,所以自細有學習障礙嘅盧冠庭亦專登到場講吓自己嘅經歷.其實如果佢唔講,都冇人知佢原來有學習障礙,所以佢都話唔會再唱歌,因為驚到時上到台會唔記得晒啲歌詞!
施綺蓮幫姨媽湊女
施綺蓮,楊玉梅同邱月清,噚日為尖沙嘴一間新開張嘅服裝店剪綵,大部份嘉賓都係亞姐出身,搞到好似亞姐聚會咁.
早排有傳施綺蓮生咗個兔唇女嬰,但見佢着住貼身背心短裙現身,完全唔似生過細路,唔通佢咁快收到身?施綺蓮話:「其實個BB係我姨媽生嘅,因為佢有事去英國,先留個BB喺我屋企.」


text:
威格斯(中國)前副主席陳家齊離開工作咗十六年嘅公司後,開創自己事業,成立縱橫商業顧問有限公司,英文名GreaterChinaRetailConsultantLtd.,專攻商舖市場,實行做番老本行.商舖市場對佢嚟講,可謂駕輕就熟,不過,今次佢唔單止放眼香港,重進軍大中華,睇佢間公司名就知啦.
佢對蘭西講,內地積極拓展商舖市場,特別係商場嘅空間,比香港大,因為商場面積比起香港大得多.據講陳生已經喺哈爾濱傾成咗一個商場項目,將會由佢間公司負責包裝,招租;至於香港就會負責尖沙嘴美麗華戲院改建商場招租工作.
一九八七年由仲量行轉職到威格斯,一直從事商舖代理嘅陳家齊,今年一月離巢後,二月即成立新公司,香港,北京都有辦事處,香港有七至八名員工,內地約五至六名.
上海「檀宮」帝皇式享受
「檀宮」呢個名,究竟係觀光景點,抑或係食肆名?答案係一個上海超級豪宅盤名.
個盤喺上海西郊國賓館隔籬,只係得十八座別墅,但係面積個個都過萬呎,最細嘅都有一萬七千幾方呎,最大重過二萬一千五百方呎,每間別墅重有恒溫泳池或室內外雙泳池,家庭影院,健身房,按摩池,圖書室,中西式廚房,戶外又有私家花園等,氣派夠晒豪華.個盤嘅發展商係上海華麗家族房地產開發有限公司,但就唔知幾時賣,呎價幾多.不過,如果有新料蘭西會第一時間話你.
太古fans只睇一次樓
鰂魚涌逸樺園頂層單位話咁快就賣咗兩個,呎價重屢創新高.代理話太古品牌一向都有唔少捧場客,好似啱啱用千四萬買頂層嗰位買家,原來已經有幾個太古物業收租,包括兩間太古城同埋一間西半山雍景臺,而佢本身都係住緊太古樓,係忠實擁躉.
雖然呢間頂層單位要過千萬,銀碼都唔細,不過買家只係前日下晝上去睇過一次現樓,唔夠半個鐘就扑槌,之後就出咗個好接近發展商要求嘅價錢,到噚日朝發展商正式落實出售,捧場客果然唔同啲,唔使點睇都已經咁有信心.
長實揭開四季雅苑面紗
發展商趁樓市暢旺,加快籌備新盤開售,長實喺元朗錦上路嘅四季雅苑,已經喺旗下屋苑刊物中率先披露資料,連物業嘅外貌相都有埋,加深住戶對呢個樓盤嘅認識.
四季雅苑佔地約二十七萬七千多方呎,地積比率○點四倍,只係起一百一十二幢兩層高洋房,附連天台,私家花園同車位,間隔分三房兩廳同四房三廳連家庭廳設計.另一個賣點就係兩分鐘車程可到西鐵錦上路站,再去美孚都係十分鐘.樓盤嘅示範單位設喺元朗錦田路二百三十三號,重有埋熱線可以查詢,有興趣買就可以去實地視察吓!
另外,金匯投資喺元朗錦綉花園附近嘅一百幢別墅,聽講都部署緊開賣,好快就有眉目.


text:
求驗客手記:麥卡倫「老」調重彈 - 求驗客
"WhenIfindmyselfintimesoftrouble,EmileHeskeycomestome"我求大俠唔知英格蘭領隊麥卡倫鍾唔鍾意唱「披頭四」(TheBeatles)嘅歌,但就肯定係個懷舊嘅人,事關佢重召希斯基後,準備用佢同奧雲重組N年前已拍檔嘅攻擊組合撼以色列同俄羅斯!講得好聽係懷舊,實際上證明英軍冇大將,至怕最後出唔到線,要唱"letitbe,letitbe……".
希斯基首次代表英軍出戰,係99年6月對匈牙利,而佢首次喺國家隊同奧雲拍檔,係同年10月鬥比利時,𠵱家計差不多係8年前嘅事;話就話兩個成名早,家陣仲係當打,但無論喺國家隊(包括2000年歐國盃,02年世界盃決賽周)或利物浦合作過咁多年,真係咩路數都俾人睇晒.再講,如果佢兩個仲得,當年都唔會拆檔啦.
我求大俠一邊聽麥卡倫呢個中坑唱舊歌,其實都幾同情佢,事關朗尼養傷,高治對以色列坐波監,而其他位置嘅碧咸養傷,林柏特亦有傷多數唔踢得,總之一大籮傷兵;再加埋近績麻麻,要換班,於是占士,菲臘尼維利等呢啲上個世紀末已入選國家隊嘅球員都入選,又真係揀無可揀.唔通真係靠啱啱補選嘅尼史葛咩?
據聞麥卡倫準備押重注喺希斯基身上,睇佢開季後都係為韋根入過1球咁大把,怕且英格蘭躉都唔旨意佢數糊,望就望佢可以為奧雲佬(仲叫奧雲仔,恕我嗌唔出)開山劈石,咁就已經功德無量咯.


text:
浮誇男自稱「網紅」港鐵開咪 被指太嘈爆粗鬧哥仔
KOL爆相爆片KEN哥網紅
港鐵眾生相今次為大家介紹呢位自稱網紅嘅Ken哥,佢一身嘅打扮就好似漆黑中嘅螢火蟲咁出眾,黑白波點高帽,閃石大框黑超,大串金頸鏈,拖住一個有七彩閃燈嘅喇叭物體,胸口掛住LED牌,loop住網紅Ken哥幾隻字.上星期二(2日)夜晚7點幾,何小姐同細佬喺尖沙嘴站上荃灣綫列車,一上車已經俾Ken哥嘅造型吸引住,何小姐話佢全身好閃好似燈飾咁好矚目,唔少乘客嘅目光都不其然投放喺佢身上.
有位坐嘅Ken哥初時好心地,開住支無線金咪同企喺佢前面個小朋友講,「小朋友,車廂唔可以食嘢㗎」,但係個小朋友冇理佢,當時車廂都幾多人,Ken哥就繼續用咪自我介紹:「我係網紅Ken哥,不如我唱首歌畀你聽.」坐喺佢隔一個位嘅一個青年,唔滿意佢太嘈,於是開口叫佢靜啲,點知即刻撻着咗Ken哥,佢連珠炮發係咁爆粗鬧個青年:「唔X得呀,唔X講得嘢呀,X你老母……」青年應佢:「邊個叫你咁大聲呀,公眾地方呀!」
本來坐喺佢哋兩個中間嘅乘客嚇到走開咗.青年話Ken哥影響到全車人,一啲品德都冇,仲噴晒啲口水落佢度㖭.Ken哥繼續用粗口問候佢,鬧足兩個站,去到油麻地佢落車,何小姐同細佬都喺同站落車,見到Ken哥出咗月台仲回頭呼喝青年「出嚟吖」.何小姐認為個青年有正義感,但把聲就俾Ken哥蓋過晒.
港鐵回應話冇乘客投訴過呢件事,呼籲乘客要顧己及人,唔好喺車廂做出影響乘客嘅行為,如果有乘客覺得受到滋擾,可以即時通知車站職員跟進.至於有關行為有冇違反港鐵附例,要視乎實際情況.不過,港鐵附例第25條訂明,任何人唔可以喺列車上或鐵路處所任何部份,作出對其他乘客造成滋擾或煩擾嘅行為,違例者最多罰款5,000蚊;而第26條訂明,任何人唔可以喺鐵路處所任何部份,唱歌或跳舞或演奏任何樂器,違例者最多罰款2,000蚊.


text:
陳冠希(Edison)喺銅鑼灣百德新街開嘅時裝店「Juice」,噚日正式開張,Edison前晚拍電影《A1頭條新聞》到通宵,冇瞓覺就直接去舖頭,間舖晏晝十二點先開,佢就提早半個鐘到,重同記者講開舖之後就可以上去幫襯,但就唔影得相.
Edison只係留咗半個鐘就走人,問佢點解唔留低招呼朋友?Edison話:「十二號已經開張招呼咗朋友,我又唔係sales.」Edison重話所有朋友都唔會有折扣.
無意日日巡舖
雖然間舖開始做生意,不過Edison就唔會日日返舖巡,佢話:「邊有咁多時間,我亦唔想用呢樣嘢做賣點.」講完之後,佢就去咗隔籬街間餐廳食晏,食完就坐車返屋企.
馮仁昭上過間舖睇過,去到門口要㩒鐘先入得去,主要係賣HipHop衫,集中賣日本牌子Revolver同Devilock,最平嗰件Tee都要五百幾,其他風褸同背囊閒閒哋都過二千,消費一啲都唔簡單. 採訪,攝影:馮美茵
容祖兒打觔斗頭暈暈
容祖兒(Joey)日前為卡拉OK通宵拍攝廣告,廣告講述佢俾一班日本武士追捕,Joey個角色要狂打觔斗,佢堅持親身上陣,動作指導羅禮賢重教Joey打側手翻,但要連續拍成十幾次,所以Joey都轉到頭暈暈.


text:
梁漢文自從年前喺「新城頒獎禮」爛咗個獎之後,似患咗爛獎恐懼症,早前攞《勁歌》獎,個獎係可以分開,佢又以為爛咗,點知佢前晚喺廣州攞廣州電視台《勁歌王季選》嘅「金曲獎」同「省港傑出歌手獎」時,個獎又爛咗,真係邪.
余文樂爛兩個
當時梁漢文一邊唱歌一邊踎低執番個獎嘅殘骸,點知又跌多次,搞到佢好尷尬,Shine睇到即刻遞個獎畀佢揸住先.梁漢文表演完返到後台即慘叫:「我已經第二次爛獎呀!」
除咗梁漢文之外,余文樂兩個獎都係爛晒,但佢就好開心將啲碎片塞入梁漢文衫袋裏面.事後梁漢文話:「原來個獎係玻璃造,個底係咁易焊一焊㗎咋,我拎拎吓就爛咗,好彩大會話會整番好個獎再寄番畀我哋.」
MiniCookies前日去廣州綵排時,成員Theresa整親隻腳,要即時噴止痛噴霧.另外曾傳緋聞嘅Miki同Shine嘅天佑竟然擦身而過扮見唔到,冇打招呼,反而方力申同2R嘅Rosanne就大方得多,前日2R嘅爸爸去睇兩個女領獎,Rosanne重介紹老竇畀方力申識㖭.
黎瑞恩父母探B女
黎瑞恩日前喺九龍法國醫院生咗BB女之後,一直都未有露面,連日嚟都有記者喺醫院守候.噚日中午時有傳黎瑞恩從後門秘密出院,記者就立刻去到佢老公位於九龍塘嘅曾家大宅,結果見到黎瑞恩嘅爸爸媽媽喺曾家出入,相信黎瑞恩經已秘密返到屋企休息.
森美堅稱冇爆粗
森美上個禮拜五主持商台節目《森美小儀山寨王》時,俾觀眾投訴喺節目度爆粗,噚日森美如常返電台主持節目,但佢就強調話:「我堅持我冇講過粗俗說話,因為我講嘢快食咗啲字音先俾人誤會,而且聲音經過電腦壓縮之後,喺網上聽時會怪咗少少.暫時
1e31
哋都冇收到廣管局任何通知,不過我以後咬字會更清晰.」
岑建勳再籌款賑災
岑建勳噚日以演藝人身份出席中環舉行嘅「淮河賑災行動」記者會,佢話已經發咗電郵畀九大屬會同電子傳媒,準備下個月搞一個大型賑災籌款活動.佢重話呢次活動令佢諗起九一華東水災時,演藝界嘅團結精神,結果籌到一億一千萬,今個禮拜佢會同演藝界開會討論籌款方案,再決定用乜嘢形式去搞.
馬浚偉攞獎Fans組團撐場
馬浚偉之前推出嘅唱片銷量成績叫好,重憑《錯認》得到廣州電視台勁歌台嘅「最佳改編歌曲演繹獎」,前日佢親身去到廣州領獎時,佢嘅忠實歌迷重特別組團到廣州支持佢,喺現場不斷歡呼,重拉晒橫額幫偶像造勢,令馬浚偉十分開心.


text:
中國遠航總裁魏家福昨日獲頒比利時航運勳章,佢話得到呢個獎,係佢38年航運生涯中最開心嘅事,難怪成晚心情鬼死咁靚,興奮到周圍搵人影相,許仕仁,盧維思,趙式明之外,就連華華同攝記哥哥都唔放過,可想而知佢幾咁高興!
比利時領事PatrickNus同華華講,呢個獎只係頒畀對中比兩地航運有極大貢獻嘅人,所以唔係年年都有人得到,今次特登揀喺「比利時國王日」頒發,當地人對呢個節日好重視,喺呢日頒獎係好高榮譽,除咗魏家福之外,Univan創辦人CharlesVanderperre同Anglo-EasternGroup既PietCremers都得獎.
魏博士同華華講,1967年開始行船,前後16年,由通訊員做到船長,第一次航程由廣州出發,目的地就係香港,艘船叫做唐山號,所以佢對香港有感情,話香港國際航運的地位,永遠都唔會被人取代,家吓中遠航喺香港總資產有500億人民幣,係集團在海外最大的投資地,佢重會不斷投放更多資源喺香港,擴大業務,家吓係阿二,希望可以快啲成為世界第一.
講完大計,魏總又同華華講,船上嘅生活真係非常單調沉悶,重清一色係男人,又要同屋企人分開,都咪話唔慘,所以佢家下雖則「上咗岸」,都會特別關心旗下5萬船員嘅工作.


text:
笑匠唔識笑 見錢先開眼
馮仁昭四圍超:王晶寸星爺影棚暴君
周星馳雖然拍嘅喜劇有唔少fans支持,但佢同啲導演嘅合作似乎就唔多融洽,好似王晶,李力持,洪金寶同杜琪峰咁,同佢合作完後,都對佢好有意見,幾乎最後都係反面收場,早排王晶喺內地接受記者訪問時,又忍唔住同記者暗寸星爺,佢話呢一代笑匠好少笑,但收錢嘅時候就識笑,似在暗寸星爺見錢開眼,佢又話有人喺影棚係一個暴君,鍾意喺現場重拍又重拍.
「佢唔了解我」
星爺事後俾人問番對呢件事睇法,佢話唔多認同王晶嘅說話,佢承認自己喺王晶面前係好少笑,但唔代表佢平時唔笑.
星爺話:「我唔知王晶導演原來會認為自己咁了解我,不過我認為大家唔好相信佢,因為佢其實唔係真係咁了解我.」馮仁昭好老實講句,喺呢個影壇的確係有好多同星爺合作過嘅導演對佢好有意見,似乎星爺同人相處嘅技巧,真係要檢討吓!
容祖兒力撐嫲嫲冇爭人錢
容祖兒嘅祖母林慧貞俾人話借錢唔還,對方嘅家人好想討回公道,祖兒噚日喺商台被問到呢件事時,佢話:「算啦,如果佢唔係我嫲嫲就冇咁多人問,呢啲只係芝麻綠豆師奶啫.我相信佢唔會咁做,佢平時鍾意幫人出頭,係抱打不平嘅人.」
古巨基偏愛圈外人
古巨基噚日去商台時,將自己包到實一實,戴帽又戴黑超,原來佢俾蚊針親眼蓋,不過基仔仍好輕佻話,弟婦就快生BB,自己諗住搵倪震幫BB改名.至於佢俾細佬爬頭結婚重生埋仔,基仔話:「雖然我好鍾意BB,但事業為重唔急得,冇機會搵伴侶,因為我想搵個圈外人拍拖.」
徐子淇中秋人月團圓
徐子淇昨日出席西九龍中心舉行的時裝騷,今年中秋節徐子淇會留港與家人共度,她說:「我去讀書三年,無喺香港過中秋,我最鍾意就係中秋節.」問子淇可希望與男友一齊過中秋人月兩團圓?她甜絲絲咁話:「唔好講佢啦!到時我會同朋友食飯.」
張曼玉灣仔食火鍋慶生日
張曼玉(Maggie)前日四十歲生日,佢嘅外籍男友GuillaumeBrochard專登嚟咗陪「壽星女」過生日,為咗避開傳媒耳目,Maggie先搵人開車使出調虎離山計,然後就同男友,以及梁家輝等人去灣仔食火鍋,食到十一點幾由梁家輝送佢哋返屋企.
亞太影展港影星唔支持
今年嘅亞太影展喺日本福崗舉行,港片有《大隻佬》,《無間道II》同《旺角黑夜》三部戲入圍角逐,但三部戲都冇派演員或導演出席影展,最搞笑係香港製片家協會主席洪祖星亦都人影唔見.不過台灣方面就派出咗二十四人嘅代表團出席,而佢哋就有《十七歲的天空》,《黑狗來了》同《台北二一》三部戲入圍角逐.
許志安送禮嫌貴縮沙
許志安第二次成為「平等機會委員會」嘅宣傳大使,噚日喺港台時講起佢同葉德嫻再度合唱新歌《美中不足》,安仔好有信心呢首歌會成為代表作,重話想送份禮物畀葉德嫻.不過當安仔聽到葉德嫻鍾意一支價值百幾萬嘅望遠鏡時,安仔就話唔會送咁貴嘅嘢,佢話:「我從來未送過百幾萬嘅嘢畀人,百幾蚊我就送十支畀佢.」


text:
中國籃球明星姚明向來講嘢充滿幽默感,又字字珠璣,佢喺呢嗰月底即將出版嘅美國《時代周刊》有篇訪問,就完全顯露呢位NBA球星嘅對答得體.好似當中記者問姚明有冇想過成為美國公民,姚明就先搞笑咁答:「至少𠵱家唔想,因為恐怖襲擊關係,我諗𠵱家做中國公民應該會安全啲.」死未!真係話中有刺㗎,如果問問題嘅記者係美國人,真係自討沒趣.
不過開完玩笑之後,呢位中國巨人又一本正經咁講:「我仍然覺得自己係一個受着傳統中國文化嘅人,中國係我嘅祖家.」呢兩句說話已經講到明啦.
我求大俠除咗佩服姚明喺籃球壇嘅成就之外,最重要係呢位後生仔係食腦之人,唔係剩喺得個身材高大;佢面對傳媒嘅對答永遠大方得體,充滿智慧,斷唔會丟我哋中國人嘅架!
蘇甘保復出表現唔差艾歷臣一失兩得
除咗李奧費迪南,因腳踭受傷而休息咗三個月嘅蘇甘保亦喺前日復出,重幫阿仙奴喺場預備組賽事贏高雲地利四比○㖭.雖則英格蘭下月九號喺世盃外圍賽主場對威爾斯,將會冇咗腳趾受傷嘅中場謝拉特,但𠵱家有對正選中堅齊齊復出,咁樣佢哋領隊艾歷臣亦可以鬆一口氣.
迪肯尼奧發「老」姣入波似同狄美摩亞上床
迪肯尼奧日前又再語不驚人死不休,話恨為拉素入波恨到發燒,入波感覺好似同佢性幻想對象狄美摩亞上床咁正喎.記得迪肯尼奧講過退休後會拍部關於自己嘅電影,唔知會唔會加插《人鬼情未了》經典一幕.佢果然係上一代球員,連性幻想對象都屬上一代…….
唔順奧雲突登輸波《大陽報》明屈魯爾!?
英國《大陽報》風格向來嘩眾取寵,將英格蘭球員睇到天咁大.近日皇馬教練金馬曹辭職,該報竟然講到係因為佢用奧雲打正選,激嬲冇得踢嘅隊長魯爾,夾埋隊友輸波!話晒魯爾踢咗咁耐,身兼球會同國家隊隊長,竟為私念去教隊友輸波,想畀隊友鄙視乎?真係噏得就噏.
簽成4千萬香水合約舒拉寶娃豬籠入水
網球靚女舒拉寶娃近日得到一間香水公司垂青,搵佢做代言人,兼且會推出以佢嗰名為名嘅香水品牌;據聞佢張三年合約可以剩袋三千九百萬港元.舒拉寶娃唔似佢個俄羅斯同胞古妮高娃咁剩係得個樣,佢有姿勢有實際,可以預見呢位小妹嚟緊重有大把贊助商爭住簽佢.


text:
恒基大埔比華利山別墅準備年底賣,當中會有款室內逾萬呎嘅五層高獨立洋房.恒基營業部助理總經理林達民話,呢類巨型獨立屋,唔單止內設私家𨋢,重有個大花園,可以建獨立泳池.
恒基心目中嘅價錢,每呎要五位數字,起碼要一萬蚊呎.
比華利山別墅,首批計劃推出五十幢洋房,嗰間一萬呎巨無霸屋,都會包括在內.林達民話,物業第一期已經準備就緒,等埋第三期嘅售樓紙,預計十二月就可以一齊推出.
樓盤第一期有三百七十二間屋,二期大約一百五十間,首批就會以一期為主.
新界北區已經好耐冇大型新盤推出,林達民覺得,比華利山別墅嘅發售,可以帶動北區豪宅市場,又可以好似賣西灣河嘉亨灣一樣,起帶動大市嘅作用.
美記愉景灣專車建功
大嶼山愉景灣環境優美,重有好嚴格嘅行車限制,除咗屋邨巴士同埋要領牌嘅高爾夫球車外,一般外來車輛,都唔能夠喺屋苑範圍內行駛,不過,亦可以酌情,向發展商申請「專車許可證」.
喺當地設立分行嘅地產代理,為咗方便帶客睇樓,都會申請有關證件,好似啱啱公布業績嘅美聯,佢哋都有申請,重一擲幾十萬,買咗架全新七人車.
會德豐委任要員
會德豐地產宣布,委任韋理信為物業投資董事,早幾日(二十號)已經生效,負責物業投資業務,並向集團執行董事羅大衛滙報.
身為註冊專業測量師嘅韋理信,乃萊坊國際物業顧問合夥人,同時亦係威格斯香港嘅創辦合夥人之一.
另外,佢亦係英國皇家特許測量師學會,香港測量師學會同埋英國仲裁學會會員,喺物業投資市場經驗豐富.
佳節各大商場多嘢玩
下個禮拜係中秋佳節同國慶日假期,又係商場大搞活動嘅時候.
信和屯門市廣場,十月二號下晝三點,聯同廣州電台金曲金榜,合辦十月份「廣州電台金曲金榜每月主打音樂會」,招待三百位內地旅客.
恒基將軍澳新都城中心商場同馬鞍山新港城中心商場,周末有嫦娥同中國傳統服飾隊伍巡遊.
房委慈雲山中心商場下周二舉行「龍騰鳳舞映月賀中秋」晚會,請嚟歌星表演,現場有花燈會.
另外,新地五個商場,大埔超級城,上水新都廣場,元朗廣場,尖沙嘴新太陽廣場同柴灣新翠商場,搞國慶黃金周購物優惠,其間自由行客購物滿指定金額,可參加抽獎.今日會喺大埔超級城舉行言承旭「Jerryforyou第一次」香港全接觸握手會,搶佔先機.
夫妻講心唔講金
成日話情比金堅,究竟實際有幾堅?或者可以問吓一位啱啱買咗青衣藍澄灣(圖四)嘅買家.
佢係區內換樓客,適逢結婚周年,想買層樓𠱁老婆,而太太又唔知點解,對藍澄灣情有獨鍾,凌晨時分都要搵個經紀睇樓,點知個業主又企硬個價.
佢哋追價十萬,超晒預算,最終買得成層樓.呢個五座高層E,九百六呎,近二百七萬,幫上手業主賺咗三十八萬,夠唔夠堅?


text:
講講吓唐英年僭建,講劉秀成議員在now電視台講地下室僭建,阿拔突然醒起,佢間屋邨可能有僭建,立即閉口不言,律師W笑佢:「唔駛驚啫,你唔係名人;你唔會參與政治,你唔好發神經出嚟競選做區議員,就一定冇人理你.林鄭月娥局長講得好明白,知名人士住宅有僭建,經傳媒報道嘅話,屋宇署先至會優先處理!」
唔,係嘞,香港周街有隱形富豪住在獨立屋內,屋內有埋隱形地下室,一啲都唔奇.見慣闊佬嘅證券M就話港島區乜乜山,新界乜乜園,以至九龍塘,只要係有獨立屋聚集嘅地方,隱形地下室到處都是,見怪不怪,何以政府不理─要有人踢爆先至郁手,律師W話屋宇署根本唔夠人手清查全港僭建,幾十年來抱着多一事不如少一事嘅態度辦事,咪只係關注現今俾傳媒點名嗰啲囉,而傳媒為咗新聞哄動,只會搵知名人士,政客埋手嘅唧,故此愈係知名度高嘅人物,佢地要知道,佢地屋企有僭建嘅話,隨時曝光.
何解如此容易在獨立屋興建地下室?劉秀成教授在now電視解釋,香港建屋嘅安全系數好高,起三層高嘅屋都打樁到石底,十分堅固,故此即使興建地庫從地底挖泥,都唔會影響獨立屋嘅結構安全,在美國反為唔得噃,劉教授話美國獨立屋建於平地上,與香港唔同,反正美國加拿大獨立屋好多時都有地庫嘅啦!咁又係,左丁山以前到多倫多探訪朋友呂家明,印像中佢間屋嘅地庫肯定不細於2400平方呎.


text:
SonyEricssonT100貨多大平賣
早兩個禮拜我老友話想買部T100,貪佢一千蚊平平哋夠抵玩,但當時極度缺貨,行咗幾間舖都無,不過,家陣就貨源充足,唔單止係行貨,連水貨都有大把機,嗰日行經先達就見到啲T100一字排開晒,通常擺Display都係Dummy,最多都係擺一,兩部真機,數一數有成15部,部部都係堅,可想而知呢間舖「責」住咗好多貨,所以趁新年嚟個大傾銷,水貨七百幾有交易,而行貨就企硬九百幾至一千,唔係話鼓吹買水貨,不過七百幾的確係抵玩,不過部機有乜頭暈身㷫無原廠保養就唔好怨.
Nokia2100行貨到
可謂無心插柳,過年前諗住打去諾基亞嘅Hotline問吓部影相手機賣緊幾多錢,但係就聽到2100已經有得賣,開價$1,008,2100特別在於機背有個透明窗可以放相,有ScreenSaver,遊戲,睇埋啲功能同價錢,似乎係打算同SonyEricsson部T100打對台.
手機商派人放蛇問機價
同舖頭啲Sales傾開偈,點知俾我聽到阿甲店員同阿乙店員講,若然見個着乜衫同乜褲兼戴眼鏡嘅女仔問某牌子嘅機價,千祈唔好報畀佢聽,我八卦問吓,原來Sales話有某手機商一向都要舖頭跟住佢哋嘅訂價賣機,若然舖頭唔跟住做自行賣平啲,而又俾手機商發現,分分鐘唔派貨畀舖頭喎!或者手機商怕價錢同自己嘅專門店相差太大,而點先知道啲舖頭有無照價賣,最佳嘅方法就係放蛇喇!所以當啲Sales憑佢哋嘅專業眼光知道邊啲唔係真客嘅時候,就會提其他同事,佢哋話費事中招喎!
西門子出掛頸齋聽手機
我羅新基除咗行街外,亦會上啲手機網站睇吓有乜新產品,最近就發現原來西門子將會推出一系列似飾物多過似電話嘅新機.成個系列叫做Xelibri,會好似時裝咁分春夏同秋冬兩個系列,擺明玩Fashion,就好似呢款似吊墜嘅電話,不過,睇真啲原來只可以打出打入齋聽電話,果然係玩Fashion得個樣!


text:
中國人最重視農曆新年,一啲喺海外搵食嘅中國球員雖然喺年初一都要打波,不過就踢得好起勁,除咗李鐵幫愛華頓贏列斯外,邵佳一亦都喺德甲聯首次登場,雖然佢效力嘅慕尼黑1860輸咗,但佢算打得唔錯.
李鐵雖仍未攞到佢喺超聯第一球,但喺羊年第一日,佢演出就認真醒神;喺愛華頓贏列斯二比○嘅比賽,第二球就係佢助攻交個靚波畀隊友拉辛斯基射入嘅,唔怪得賽後連愛華頓領隊莫耶斯都勁讚佢啦!
邵佳一效力嘅慕尼黑1860雖以○比一輸咗畀漢諾威,但1860喺二十六分鐘已經失球,而邵佳一係喺五十八分鐘先至後備入替,所以失球根本唔關佢事.佢首次喺德甲聯亮相,表現算唔差,我求大俠一於祝佢同埋李鐵愈踢愈好,為中國人爭光.
雲拿保斯冇心機教列斯
講開愛華頓對列斯場波,列斯認真唔掂,球星走吓一個又一個,領隊雲拿保斯嘅前途仍未明朗,路邊社消息重話喺場波打緊時,雲拿保斯有段時間唔見咗人,都唔知係咪冇眼睇.另外,列斯前鋒阿倫史密夫又趁火打劫,話要加薪,如果唔係就季尾走人……睇嚟列斯真係神仙難救.
米記借大雪過橋好牽強
喺上周六米杜士堡主場對紐卡素嘅超聯,因米杜士堡話大雪,雖然個球場冇問題,但怕嚟睇波嘅番士有危險而取消.紐記領隊卜比笠臣話米杜士堡因為啱啱以二比五輸畀維拉,想執番好隊波,特登取消比賽,重話唔排除作進一步行動,但米杜士堡領隊麥卡倫就話冇咁嘅事.我求大俠唔係偏幫紐記,但米杜士堡嘅理由又真係牽強啲喎!
樸達做硬老烏王
另外一隊神仙難救嘅英超球隊,相信係新特蘭,佢哋喺上星期六主場以一比三輸咗畀查爾頓之後,做咗包尾大幡,最慘嘅重係佢哋陣中被喻為明日之星嘅中前鋒球員樸達,喺嗰場波三分鐘內連擺兩次烏龍,咁樣真係對佢自己同埋對隊波嘅士氣都影響好大,要追上實在談何容易.
馬刺打亂章險勝熱火
我求大俠噚日起身一睇NBA啲戰果,幾乎俾馬刺對熱火嘅比數嚇一跳,兩隊加埋先攞得一百三十一分,係NBA歷來總得分第九低.大家都知熱火向來得分都好唔掂,但係點解連馬刺都咁屎波?一句講晒:衰大意,亂打一通!馬刺呢場波犯咗二十七次失誤,命中率得三成幾,唔輸都算行運,好彩噚日對住嘅係熱火……


text:
是咁的,嗰日喺港鐵青衣站出閘,有個大陸自由行拎住張智能車票,想喺八達通閘口出閘,咁就梗係入錯窿埋錯站唔得啦.
個大陸遊客好心急咁周圍望,我本來應該即刻譴責佢「做乜阻住個閘口又唔出閘啲大陸人真係好鬼麻煩!」咁先顯得我香港人同蝗蟲劃清界線敵我分明,但我一時鬆懈無咁做到,仲好主動咁用普通話……對唔住,係蝗語,嚟同佢溝通;最慘係我竟然精通普通話呢種胡語,愧對香港人身份.
我見過FB有人留言,話如果有蝗客用蝗語問路應該用廣東話對付佢等佢知難而退,亦有人曾經讚揚只肯用廣東話對答嘅醫護人員係香港人嘅驕傲,我竟然無遵守呢個規矩,我唔啱.
個遊客好開心咁問我點解出唔到閘,我竟然好客氣咁解釋佢知,智能車票要喺藍色閘口先出到,見佢唔識路仲主動帶佢去搵藍色閘㖭.
我錯啦,我嗰刻忘記咗佢地搶我地奶粉尿片金莎朱古力呢啲血海深仇,我應該任由佢喺港鐵站蕩失路,我應該大大聲同佢講:「唔識坐香港嘅地鐵就同我躝返大陸!呢度我主場!」
我竟然無咁做到!個大陸人仲笑笑口同我講:「第一次來香港,不知道這些規矩,真不好意思.」
我竟然答:「沒事,這種智能車票是新推出的,我也不太熟悉.」
我竟然被佢嘅斯文禮貌蒙蔽咗,我應該即刻諗起嗰啲喺港鐵車廂食嘢叫囂放低黃金幾兩嘅大陸人,佢地明明係一丘之貉,呢條友分分鐘係落嚟洗黑錢,我真係唔應該幫佢.
最後我仲教佢去便利店手機充值,我真係錯啦,佢見到香港人咁友善,肯定會再嚟,話唔定仲成家人嚟,愈嚟愈多大陸人,我地香港人仲邊有碇企!
原諒我,出賣咗香港人利益啊!


text:
孫柏文一連幾日都講白銀,大家都知道我係白銀大好友,而且隻金手指邀功都邀到手指軟,所以,今日想講番啲比較宏觀啲嘅嘢.順便同大家上一堂通識教育課.通識教育係乜?總括嚟講,就係冇modelanswer嘅學術研究,甚至係冇答案,研究完得出嚟嘅結果係仲多啲問題.
今日想講嘅係花旗國種族關係.孫柏文有幸喺花旗國讀大學,仲要係大學被人告到去最高法院,話我母校種族歧視嘅時候就讀.嗰陣時,真係覺得喺種族問題上,黑人同白人冇偈傾.點知𠵱家,真係有樣種族問題,花旗國黑人同白人都普遍反對.佢哋反對乜?就係墨西哥非法移民囉.
根據估計,花旗國𠵱家有大約1100萬個墨西哥非法移民.花旗國人民話佢哋搶飯碗,同埋用晒納稅人嘅資源.咁今日通識堂,想研究嘅第一個角度就係,如果花旗國將墨西哥嚟嘅黑工全部趕走,會對伯南克主宰嘅貨幣政策點樣?嗱,墨西哥來嘅黑工大約佔花旗國勞動人口嘅4.9%,而花旗國失業率只係4.7%,咁如果花旗國政府真係趕走晒黑工,花旗國生產出來嘅商品同服務嘅價格,就自然會升.首先,嚴重影響花旗國商品同服務嘅競爭力,出口減少,令貿易赤字惡化,美元受壓.再講,如果花旗國商品同服務價格上升,亦都等如通脹率惡化,到時你話伯南克會點做?如果加息,咁香港會點樣?一條花旗國對黑工嘅法例,足以震散全球經濟.


text:
買禮物賀賭王93歲
超雲超蓮索腿大格鬥
狗仔隊出更
(中環置地廣場)聽日係賭王何鴻燊93歲生日,每年賭王都要頻頻撲撲去齊四房幫佢搞嘅壽宴,相信今年都唔例外,而三房陳婉珍嘅兩個囡囡何超雲,何超蓮前日約埋喺中環行街,兩姊妹喺Hermès左揀右揀,最後買咗一件黑色男裝褸,相信就係兩姊妹買嚟送畀爸爸嘅生日禮物喇!
前日大約下晝兩點,超蓮先同一位女友人出現喺中環置地廣場,然後就急急腳入咗Joyce,店員見到超蓮就九秒九咁攞咗大堆飾品出嚟,超蓮就望住手提電話畫面左對右對,相信係核對緊啲訂咗嘅貨品啱唔啱.然後就同友人轉去英國品牌Harvey Nichols睇衫,但行咗一陣電話就響,佢就即刻離開間舖去Hermès,原來超蓮係約咗家姊超雲.減肥成功,而且越來越瘦嘅超雲同助手一齊到,佢哋入到舖就即刻去男裝部睇衫,冷衫同外套都係佢選擇嘅範圍,顏色就以黑色為主,最後超雲就扑槌買咗件黑色褸,完成任務兩姊妹亦各自散,超蓮同朋友坐七人車離開,超雲同助手就坐賓士走.
另外,四房梁安琪兒子何猷君噚日喺微博上載咗一張葡撻相,然後留言話:「回香港第一件事:吃個澳門茶餐廳的葡塔!回來一周陪爸爸過生日.」之後猷君又貼咗妹妹超欣玩手機嘅相片,又話:「欣欣也回來咯!還以為誰這麼大膽一大早跳上我床逼我起來.」
採訪,攝影:吳耀輝,李志明


text:
港女們開心買鞋,唔開心又買鞋;球隊們贏波買人,輸波更要買人,其實大家都幾似.
阿仙奴港女:有錢但孤寒,作為朋友係相當不受歡迎嘅,好姊妹一齊出街,就係想一齊喊,一齊笑同一齊買到成手都係,但阿仙奴港女明明大把子彈,就係嫌三嫌四,唔格到最尾嗰間同埋賣剩最後一件,都唔會下定決心!做朋友麻麻,但係做老婆就係極品嘞!
曼城港女:曼城港女第一眼係睇唔出嘅,因為佢不求款式養眼,甚至專登唔要大大個logo.所以你未必知佢身上嗰件無牌子不知名嘅大衣,原來貴過你身上冇牌子嘅十倍,咁點解有差唔多嘅平嘢都要着咁貴呢?因為你所謂嘅貴,對佢嚟講,都係好平.
車路士港女:車路士港女係正常啲嘅有錢人,佢討厭平庸,搭火車明明大把位都要坐頭等,sorry,應該係用坐飛機做例子比較啱啲,明明crossover個款仲醜怪咗都要買.因為佢覺得多人搶嘅一定係好嘢,而佢知道喺鬥多錢嘅世界上,佢一定係贏家;佢可以唔要,但唔可以買唔到.買多咗,擺響人哋度先囉.
曼聯港女:條底褲緊要,定條面褲緊要?「邊樣俾人見到就係邊樣緊要囉.」佢會咁樣答你!其實又係喎,着靚嘢比自己睇定比人睇吖?佢鍾意充大頭,有前無後,唔打得都嚇得嘛,但通常呢啲咁嘅擺大個頭行為都係過度期,因為淨係着條面褲,入面涼浸浸其實唔係幾舒服,守唔住條底線好易冷親,慢慢佢就會知一條好嘅under好有安全感.
利記港女:「唔知點解啲好嘢都喺晒人哋度!」佢可以話好念舊,亦可以話係放唔低,「𠵱家呢件唔係唔好,但以前嗰件好好多囉!」平日好哋哋就乜事都無,但好可惜佢大部份嘅都係壞日子;當隻錶花咗,架車死火,個袋重咗,佢就會響起口頭禪.終有一日佢會好掛住現任,就係當現任變成另一位前度.
巴塞港女:食開大茶飯,出入在中環,做慣潮流雜誌封面人物,但有日突然乜卡都唔碌得,只准賣唔准買,可以行街但只可以window shopping,有得睇冇得掂呢種苦況,並唔係一般低下階層會明白,咁慘可以點?發晦氣囉,話之佢係國際足協嘅公子,都唔好睬佢,直到啲卡碌得番為止.
KEYMAN
節目主持


text:
上周六東亞錦標賽決賽周男足賽事開打,打頭陣由中國對南韓.國足教頭納比放眼未來,派出六個U23球員擔任正選,成場波就好似玩過山車咁,早早憑首次代表國家隊上陣嘅韋世豪入波領先,但轉個頭就俾南韓連入兩粒,半場落後.好彩下半場尾段于大寶入番球,中國先可以2:2逼和南韓.上次喺三月嘅世界盃外圍賽,中國隊罕有咁贏南韓,今次用後生仔為主又打和南韓,唔通「恐韓症」已經好番?賽後領隊納比大讚六個新仔,仲話要畀佢哋打多啲咁話.
今場納比派出六個U23成員,其中劉奕鳴,何超,楊立瑜同埋韋世豪都係第一次為國家隊上陣,本來以為練兵為主,點知打落醒神.開賽九分鐘,中國隊喺右路傳中,韋世豪射右下角網仔,為國足先開紀錄.不過四分鐘之後,南韓就追平比分,李在城右路突破入禁區,吸引包括門將顏駿凌在內嘅國足球員包夾,佢傳畀無人看管嘅金信煜輕鬆射入.
19分鐘,南韓大腳傳前到禁區,金信煜今次投桃報李,頂畀李在城拗腰破網,反超前2:1.場波要到77分鐘先再有入波,國足左路傳中,于大寶頭槌中門楣底彈入,最終逼和南韓.
賽後網民就讚納比敢用新人,而納比就大讚六個新仔,仲話要畀佢哋打多啲比賽:「六個球員嘅表現可圈可點,我對佢哋嘅未來充滿信心.我覺得我哋要畀多啲時間同耐心佢哋.可能喺中國,大家覺得22歲嘅球員好後生,但我就認為唔夠18歲先叫後生.佢哋應該要踢多啲呢種比賽鍛煉自己,咁大賽先可以擔到大旗.」呢六位新仔喺出年一月就會參加U22亞洲盃,三月由中國舉辦嘅中國盃亦都可能再次見到佢哋.
之後到東道主日本登場,主場迎戰北韓嘅比賽,靠門將中村航輔屢救險球,力保不失踢到補時五分鐘由中場井手口陽介建功絕殺,險勝1:0.


text:
近年本土意識抬頭,被視為定位「大中華」嘅支聯會首當其衝,好似「六四」24周年時,就因為以「愛國愛民,香港精神」為主題而引起軒然大波,本土派呼籲杯葛,最後被迫棄用此口號.今屆支聯會已經特別將主題同雨傘運動連結,仲加插同雨傘運動相關嘅環節,以突出「全民團結」,估唔到今年竟然係因為「建設民主中國」呢個綱領出事,好多支聯會老鬼都話好欷歔.
其實本土派一直都不滿「建設民主中國」呢個支聯會綱領㗎嘞,但支聯會中人都估唔到,最終會發展到本身係支聯會創會成員嘅學聯,都因此而首度與支聯會舉辦嘅悼念六四活動切割,有人話學聯喺退聯潮壓力下,有此決定其實都唔出奇.
當然啦,學生哥話唔同支聯會一齊行動,但都要畀公眾知道佢哋冇放棄追求平反六四㗎,好似較早之前,港大學生會就搶喺支聯會前洗刷國殤之柱,支聯會驚訝之餘都表示「歡迎」,兼夾取消原定嘅洗刷行動,有學聯老鬼口痕話以免大家覺得佢哋好似「爭住拜山」.
而學聯之前都發聲明,提到計劃舉辦另一系列嘅活動悼念六四,花生友聽聞,佢哋想六四前喺銅鑼灣時代廣場舉行集會或音樂會,不過詳情要等城大退聯公投後,先可以敲定.
至於學聯退出後,每年六四維園照到中共政權面目無光嘅燭光,會唔會減少?花生友聽聞支聯會內部評估過,覺得喺咁嘅氣氛下,加上今年係26周年,一定比逢5,逢10嘅紀念之年,人數來得少.
花生友


text:
二○○三年唔開心嘅新聞不絕於耳,踏入新嘅一年,率先有個好消息喇,就係結婚差唔多有四年嘅楊受成二女楊黛思傳出有喜,除夕晚佢重大住個肚喺細佬楊其龍間Dragon-i倒數過年㖭,總算係新一年嘅一個好開始.
唔止生一個
馮仁昭噚日打電話恭喜佢,佢都話陀第一胎心情好緊張,懷孕初期重嘔得好犀利㖭,佢話:「家姐(楊諾思)生咗咁多個,佢以過來人經驗話畀我聽嘔係好自然嘅.日日嘔,去邊都唔得,我諗過咗呢個階段我會出吓街買定啲BB衫.」
楊黛思重話:「我同老公都決定唔止生一個,所以頭一胎係仔係女都冇所謂,BB個名就會跟番老公屋企嘅族譜嚟改,我宣布咗有咗BB呢個消息畀屋企人知後,全家都喜氣洋洋,話呢個馬騮BB係最好嘅新年禮物.」
楊思琦齋着婚紗唔嫁住
楊思琦同蔡子健噚日喺將軍澳電視廣播城,為新劇《鴨寮下的金蛋》着婚紗.思琦同李家鼎個仔李永豪都拍咗拖一段日子,佢話覺得咁快諗結婚唔係咁好.身旁嘅子健話幫佢打電話問吓,思琦就好奇怪咁問:「你識佢咩?」子健就笑笑口話識佢老竇李家鼎,其實思琦已經俾人影到佢喺男方屋企留宿好多次,施明都當正佢係新抱啦!
趙頌茹當華仔係神
趙頌茹(阿Yu)噚日喺金鐘嘅「環球嘉年華」內舉行簽名會,阿Yu話從來都冇男仔帶佢去遊樂場玩,講到好似好可憐咁.而原來佢一直最心儀嘅男人就係劉德華,佢更加當華仔係神咁樣,絕對係「只可遠觀,不可褻玩」.嘩!講到咁緊要,唔知畀佢見到華仔嘅話,會唔會行近啲都暈低呢?
羅莽頂替吳剛拉車
羅莽噚日喺將軍澳電視廣播城為今晚舉行嘅《慈善星輝仁濟夜》綵排,見佢又同四驅車鬥力,又拉雙層巴士,呢兩項表演原本係由吳剛表演嘅,監製話臨時收到吳剛通知,原來佢為咗增加難度,自行修改用牙拉車,所以拉傷咗條頸椎,𠵱家要搵羅莽頂替.
女子十二樂坊威到香港
喺日本大紅嘅內地女子樂團,女子十二樂坊將會喺十六同十七號兩晚,喺紅館舉行兩場音樂會,因為反應好,兩個禮拜啲飛就差唔多賣晒,所以會加開十八號第三場,陳慧琳已經應承咗做音樂會嘅嘉賓,估唔到女子十二樂坊喺日本受歡迎到上埋《紅白》,嚟到香港都照樣咁掂,呢班女仔真係有啲計呀!


text:
侍仔:今晚兩場8強賽事,我覺得係開波以來最難賭嘅一晚,陣容完整英格蘭對殘陣應戰嘅葡萄牙;仲有98年決賽翻版,巴西對法國!呢場真係要自己keep番record再三回味!
菠蘿文:我遊行完之後都返屋企預備睇波.巴西嗰場真係提早嘅決賽,98年嗰場我自己有錄低,打算今晚開波前再睇一次!個感覺應該會唔錯.有時呢啲波抱欣賞角度,比落注更有feel.
招積域:為咗開齋,我幾難賭都賭落去㗎啦!英格蘭陣容完整,葡萄牙冇咗迪高同埋哥斯天拿,中場得番老將費高,英軍應該贏得啦!
菠蘿文:既然有盞燈喺度,我就跟你買對家葡萄牙啦!你唔係第1日睇英格蘭波啩?你幾時有見過佢哋主攻呢?04年歐國盃外圍賽對住列支敦士登都係贏兩球,佢哋唔會對住葡萄牙贏到吓話?
費迪高:你咁講又有道理喎!葡萄牙世盃外圍賽對呢隊魚腩差啲輸埋㗎.照咁推論,英格蘭唔擅主攻,但贏到隊魚腩,而葡萄牙對一隊魚腩就陷入苦戰,即係英格蘭可以入到葡萄牙波,而葡萄牙又會發揮小宇宙反擊啦?一於重注入球大!有成2.47倍!
招積域:你不如買葡萄牙反勝啦,半全場「主/客」有27倍.
費迪高:雖然我心入面唔想呢隊咁符碌嘅英格蘭入4強,但葡萄牙今次「讓車馬」,中場無迪高,C朗又啱啱傷完,加上碧咸都講到明同費高玩體力,唔擔心就假囉,葡軍捧唔過.
法國往績佔優
招積域:巴西嗰場我貼法國贏!
菠蘿文:太好啦!你肯貼法國,我可以瞓身巴西.
費迪高:唔係喎,燈神今次有理由㗎喎,翻查兩隊近20年對賽往績,巴西只係92年贏過法國一次咁多!你話法國係咪贏得呢?
菠蘿文:踢波一場場計,今次為面子為冠軍為報仇,森巴兵一定同法國仔死過!順便送施丹退休一程!


text:
金手指:有線電視幫自己倒米
孫柏文每日返工嘅地方,有位女同事叫做Winery,佢肌膚亮白晶瑩剔透.雖然我完全相信佢話冇用SK-II,不過每一次望佢,我都覺得佢可能係我哋特區僅有嘅女X-men(變種特工).而佢有嘅「X-Factor」基因,就係一個令到佢汗水含有高濃度Pitera嘅基因,所以每秒每刻都喺度做緊facial,最終也令到佢肌膚亮白.
佢不但有雪白嘅肌膚,人靚聲甜,仲要有一份自然流露嘅幽默感.從幽默感角度來講,佢嗰隻絕對唔係「香港高登」(hkgolden.com)網站啲網友常常掛喺嘴邊嗰隻「港女幽默」.最厲害嘅地方,就係佢對世事嘅觸覺非常敏銳而且分析力強,我每次有幸聽到佢批判世事,都有點莫名的興奮.
大家可能會問:「孫柏文,點解你今日無端端講靚女?係唔係又想呃稿費?」其實,今日我係想同大家分享一件煩擾着Winery嘅事.因為我相信呢件事都可能影響你.大家都知道呢排全球人民,都將注意力放在世界盃之上,我哋特區人民都一樣.當然,體育比賽這件事,最好就係睇現場直播.而因為我哋特區崇尚自由經濟,尊重知識產權,尊重私有財產,所以不單止欣欣向榮,仲要搞到淨係得收費電視先至可以睇世界盃.
前日,孫柏文就用隻金手指,為啲似我咁樣──有線電視嘅電線未鋪到屋企嘅fan屎,篤咗個喺互聯網免費睇世界盃嘅方法.就係去到ppstream.com嘅網站,去下載佢哋嘅軟件,然後開啓,跟住就選擇中央電視台第五台或者廣東體育台,就可以睇到世界盃.
大家可能會再加問:「咁Winery煩緊啲乜?」首先要知道Winery係一個抱打不平嘅女中豪傑,特別對於有問題嘅商業決定,佢更加會作出建議,希望該公司有改進.
前日下午,Winery好畀面咁睇完我教大家點樣喺互聯網免費睇世界盃之後,佢就同我講:「孫柏文你一定要用隻金手指去篤醒有線電視,佢哋𠵱家幫自己倒緊米.有線電視用高價去買世界杯轉播權,都係希望大家會買有線電視嘅收費電視服務.不過,我就有一個非常之唔好嘅經驗.世界盃開鑼之前,我被有線電視企街嘅sales截住,佢話有3個月『睇世界盃』套餐,我聽到當然有興趣.雖然3個月套餐每個月收費都比較高昂,不過都預咗,所以無所謂.最弊,個sales話如果訂3個月套餐,要到6月27日先至可以安裝,咁樣連世界盃都踢完,我訂來做乜?仲有,最好笑就係個sales話如果肯簽18個月約,就保證可以喺世界盃開波之前安裝好.咁樣仲唔係幫自己倒緊米?NowTV就好唔同!」
我問:「Richardinho?」
Winery:「係囉,原本我都係貪佢夠平,諗住用幾十蚊睇NowTV,點知愈睇愈多台.仲有,俾佢入屋之後,我就慢慢,慢慢咁開始乜都用晒佢,所以你唔好話佢唔得.」聽完之後,雖然我仲相信下一屆世界盃冇理由仲有人用高價去買獨家轉播權返嚟,我都希望有線電視好好檢討自己嘅商業決定.
孫柏文


text:
今日就係無綫50歲生日,正如無綫《萬千星輝賀台慶》嘅宣傳片咁講,TVB的確係香港人嘅老朋友,見佢踏入金禧日子,係開心嘅,但亦都好感慨.當年大部分人愛護嘅無綫,到近年畀人叫熄機,又或者有人靜雞雞睇咗都唔夠膽話畀人知,講到底都係無綫自己做得唔好,冇得怪人.我身為一位撈電視汁送飯嘅觀眾,想喺TVB 50歲生日時,將呢篇文送畀佢,希望佢可以睇得到.
觀眾關係愈趨薄弱
由邵逸夫,利孝和,祈德尊等人創辦嘅無綫電視,係香港第一間免費電視台.經歷過要踎喺人哋屋企門口或者坐喺涼茶舖睇收費電視麗的映聲嘅觀眾,都應該記得無綫開台時嗰一份雀躍.50年前免費娛樂唔多,有聲有畫面嘅免費電視台,好快就成為咗流行文化嘅領軍人物,無綫同埋觀眾之間嘅感情,亦透過旗下節目同藝人慢慢建立.呢段關係直至今時今日都係一班「鐵粉」嘅依歸.可惜由千禧年左右開始,呢份同觀眾嘅關係愈來愈薄弱,同新一代觀眾嘅感情亦都建立唔到,收視愈來愈低係必然嘅事.
輿論主導力減 擁抱負資產
無綫幾十年嚟都掌握住香港,甚至係全球講廣東話華人嘅輿論方向,電視範圍幾乎係佢玩晒.無綫播啲乜,講啲乜,捧邊個,全港嘅觀眾都普遍接受或者冇渠道反對,以往邊個掌握住大眾傳媒就係造王者,甚至自己就係王者.不過呢個情況,已經被互聯網嘅出現同普及改變.
千禧後,網絡發達,普及,個個都有自己發放訊息同意見嘅渠道,輿論嘅構成已經唔係由電視台等傳媒由上而下去畀觀眾,而係慢慢達至平衡,個個都可以製造輿論.電視台捧邊個,觀眾唔再需要硬食;電視台唔捧邊個,觀眾可以自己去捧.加上近年「反大台」嘅情緒高企,愈高高在上擺架子就愈乞人憎.偏偏無綫喺近十幾年就愈來愈自大,同唱片公司反面,封殺其他傳媒,擁抱負資產藝員,完全同社會發展背道而馳.
大台冇風範冇氣度
大台若然要扭轉局面,無可避免要順應社會形勢.唔係話樣樣嘢都要順住觀眾意願,但大台就要有大台嘅風範,不卑不亢有氣度.依家嘅無綫,有時睇得自己太大,有時又睇得自己太細.自大就正如前文所講,只會招人討厭.但係睇得自己個電視台太細,地位太低,一樣出事.呢部分喺宣傳節目嘅時候就愈來愈明顯:為求有人講,有新聞版位,好多時都會犧牲TVB品牌嘅信譽度.香港小姐選得愈來愈兒嬉,節目無預警腰斬疑似為咗宣傳大台網,同大粒藝員簽約搞到一鑊泡,邀請視帝級藝員返嚟賀壽搞到「有誤會」.如果呢啲係「逆向宣傳」就明顯唔收效,只會愈搞愈衰.如果唔係「逆向宣傳」而真係失手,就係領導無方.大台之所以係大台,係因為個招牌值錢,有地位.搖風擺柳,舉棋不定,有錯唔認,一步步蠶食個金漆招牌.我相信一班愛護大台嘅觀眾睇見都覺得心酸.
節目華麗轉身 與觀眾邁步同行
TVB 50周年,想喺度同無綫講句生日快樂,亦都希望無綫真係可以做到今年嘅台慶口號「華麗轉身,邁步同行」:節目創作走出以往框框之餘,亦要重新建立同觀眾嘅關係,一齊同行,咁先係長遠之計.
(文章純屬作者意見,不代表香港01立場.)


text:
出名靚聲嘅胡琳(Bianca)剛推出新專輯入面第二首主打歌《青玉案》嘅MV,新歌引用宋代詩人辛棄疾嘅千古絕詩為創作元素,將細膩詩句融入歌詞中,營造凄美意境,在歌聲裡添上詩情畫意.今次嘅MV喺冰島取景,無論拍攝手法定係構圖,都媲美名師筆下嘅山水畫.Bianca喺MV尾段只穿上單薄藍色裙遊走冰川,挑戰高難度攝製手法:「嗰段片拍攝時要請專業登山導遊協助,做足安全措施,所以我嘅上身係裙,下身就著咗對完全唔襯嘅釘鞋!當時全體工作人員徒步行咗個幾鐘先到取景位置,大家都拎住好多器材,過程超辛苦,拍出嚟之後睇到嘅畫面真係好震撼,同埋非常值得.」
其中一段Bianca以紅裙登場嘅凄美畫面取景於黑沙灘,其實係電影《神奇女俠》女主角Gal Gadot拍攝手機廣告嘅地點相同,拍攝出嚟嘅效果,都令大家好自豪.為咗營造意境,Bianca嘅團隊帶咗一份用毛筆寫上嘅歌詞迎風攝錄,但因為風速過大,紙張突然飛脫,Bianca笑言:「大家不顧儀態咁追,導演仲追到四腳朝天,我忍唔住一邊衝上前協助,一邊喪笑!」
Bianca近年在音樂製作上參與度越來越高,除投入演繹外,亦致力作曲填詞,謂:「新碟入面有五首歌都由我作曲,兩首填詞,其實填詞好考個人學識同功力,為咗令作品豐富啲,我都有逼自己去背唐詩三百首,希望之後可以將名詩融入自己作品入面.」


text:
kai子蝗國真係和諧得好過份, 好多人都敢怒而不敢言, 高登又唔肯開親子台
不如就由膠登開親子台啦, 搶埋kai子蝗國尐客
其實開d實際大題目台都好,先開以一個月為期.假設每日少於幾多個thread幾多個reply去睇,無乜實際野就cut,取消後所有threads搬去水區.建議親子台,寵物台同外語台. 親子台,前面都有幾多實際討論,如膠登仔都會長大會生仔等等(膠登仔準備做便宜老豆啦) 寵物台,香港人好多唔生,相信膠登仔都幾多特別寵物分享(唔Q好養小強呀,頂你) 外語台,唔好局限Eng文,法文都非常絕核,間唔中邀請法妹安排個video conference學下法性語嗎
高登開左 有人驚到瀨屎要偷橋
偷橋
kai子蝗國真係和諧得好過份, 好多人都敢怒而不敢言, 高登又唔肯開親子台
不如就由膠登開親子台啦, 搶埋kai子蝗國[#FF0000]尐[/#FF0000]客
咪柒, 呢個係啲字嘅正寫, 詳情自己Google
你咪7啦,音意都唔一樣,仲叫人google,返去讀書啦
所以我建議膠登唔準貼AV.
貼AV會趕走好多女會員.
死撚番5P尐啦你老味
唔撚好連膠登都入侵得唔得呀你班社會垃圾
開你老母台咩仆街
番BABY CONDOM啦撚樣[/#FF0000]
所以我建議膠登唔準貼AV.
貼AV會趕走好多女會員.
冇人唔比女會員貼GAY AV嫁


text:
從香蕉 Pancake 向世界出發,去片~讀者投稿
2016/3/8 — 18:23
(文:Mr. Roo Australia 袋鼠先生)
今次講香蕉Pancake合體(真係食文, 抽水成份極低, 健康之選)
Pancake有咩好講呢?
首先睇睇幅圖, 我係講緊食得的pancake, 唔係唱歌果個.
呢個係香蕉pancake合體.通常香蕉pancake係指整完塊pancake之後再放香蕉上去, 而呢個呢, 係香蕉用自己既方式入左去pancake入面架, 所以你搵唔到香蕉.
Ok而家真係講番個pancake.
佢既起源已經追溯唔到, 大家已知的係, 佢既主要成份係麵粉,牛奶同埋雞蛋.而係唔同既地方, 又有唔同既食法, 我地一齊向世界出發, 去片:
先講澳洲呢度: 受到好多英國文化既影響, 好多澳洲的飲食同埋生常生活習慣, 其實都好英式的, 呢度的人都好興食pancake落砂糖同埋檸檬汁, 原來咁樣咬落口脆脆一粒粒的砂糖加埋酸的檸檬汁, 甜度,酸度同脆度都配搭得非常好, 而且兩種都係相對容易得到既材料.
然後又講下美式: 又叫hotcakes, 好興落牛油同糖漿, 係呀即係pancake本身都唔夠肥丫嘛, 仲要加埋糖漿同牛油, 所以食牡丹樓的人都咁 “強大”.(註: 牡丹樓是一國際知名美國餐廳, 在世界各地包括澳洲及香港都有多間分店)
日式: 唔講你可能唔係好覺, 原來叮當中意食的銅鑼燒, 係兩塊pancake夾埋的, 中間會加紅豆餡,栗子或者其他近年流行既新式口味, 當然我最喜歡都係紅豆.(真係, 我食左好多年之後先留意到)
終於輪到港式了: 港式呢隻算唔算pancake? 可能算係waffle多點, 我地又興點食? 大佬梗係鍊奶+砂糖+牛油+花生醬再+花生碎啦!(除非你真係完全唔食街邊野, 否則無咩可能未食過啦)
又返來雞汁部喇(哈哈哈哈哈哈哈哈哈哈哈哈哈), 咁呢個蕉餅融合的pancake點整呢:
材料(份量至少12塊飯碗咁大, 扁扁地的):
熟到就快爛香蕉 1隻
麵粉 半杯
雞蛋 1隻
牛奶 ¼-半杯
發粉Baking powder 1茶匙
牛油(溶) 4湯匙
1. 首先將香蕉用叉壓爛.
2. 然後將麵粉同baking powder平均地撈埋.
3. 再加入蛋,溶牛油同埋牛奶
4. 然後要講講牛奶份量, 因為每隻香蕉大小軟硬度都唔同, 所以麵糊的濃度都會有少少差別.
5. 所以牛奶先加少少, 例如1/4杯或更少, 加入麵糊入面, 如果麵糊仍然是好杰再加多少少, 若不幸失手令麵糊變得太稀, 又再加番少少麵粉. (如果你不停失手, 恭喜你, 你加下加下就有足夠麵糊整到7打pancake喇.)
6. 起鑊, 用易潔鑊唔駛落油(麵糊已經有少少牛油), 非易潔鑊請自己調節
7. 用 “湯殼” 潷少少麵糊落鑊, 如果整細細塊的可以一鑊落3-4塊
8. 等到開始冒泡(見圖)就可以試下鏟起個底, 如果唔係仍然係濕漿(鏟起無漿痴住個鑊), 就可以反面(再見圖)
9. 會見到pancake會漲多少少, 然後用最孤獨的心換最溫柔的愛feel下佢熟未
10. 熟呢, 就反轉佢, 佢會再突然漲多少少, 約30秒左右就可以上碟喇
袋鼠先生多謝各位耐心睇完咁多肺話.


text:
2019/1/29 - 14:06
仲要比幾多次機會班長者高官?
特首林鄭見記者,話接受外界批評,同意政策可以處理得更謹慎更全面,和公眾互動更深入,會反思.然後筆者就又在網上見到五毛話比多些時間/機會佢啦.真係睇到我就嚟覺得發火都嘥 gas.佢做咗成 40 年官,60 幾歲人,仲要比幾多時間/機會佢呀?一般人退咗休㗎啦.
睇返,其實當日選特首時佢都咁講過㗎.搵返 2017 年 1 月的新聞,可以見到佢話自己「論盡」,公關技巧不足,要學習同市民溝通.諗返,我當時都已經同同事講,佢做咗就嚟 40 年官都未學習過同市民溝通㗎?結果,過咗 2 年,好明顯佢冇學習,冇反省過啦.
講開,其實我幾年前已經因為一件事對林鄭個人睇法變得好負面,源於一句「天堂留咗位比我」.佢當自己係神定教宗?一個人係要幾自大,自以為正確,自我感覺良好,先講得出依句?我以為神教人要謙卑嘅?所以我完全唔出奇佢做咗 40 年官,都仲有咁多甩轆,咁多要反思,因為佢好明顯就係個你哋意見講完,佢態度照舊的人,完全唔會有真反思.
事實係佢咁多年來都係咁樣態度.初次見面就好似和和氣氣,你講幾句佢唔啱聽就唔會聽落去.成名作皇后碼頭,係見你班示威者呀,不過一項意見都唔接受,只係重申佢已經決定咗拆,佢話 OK 就 OK.當日雨傘見學聯,開始時好似有禮貌,跟住越坐個表情就越唔耐煩.對民主派又係,上任開頭猛話大和解,依家有事起嚟就只見親中派,到你班人求佢啦先得閒見吓你,仲不忘寸你係咪妒忌.唔只對反對派係咁,周永新同黃遠輝報告都係咁.
咁多年嚟,咁多鑊嘢,態度照舊.你哋依班上唔到天堂的罪人,佢根本唔會放在眼內.
所以咩比機會佢,真係難聽過粗口.示威的年青人,又唔見你哋講比機會.
最後,班 50 後五毛廢老(* 都有唔係五毛/廢老的 50 後嘅,雖然係少數)真係好心唔好再猛吹咩食鹽多過你食米,你班後生冇經驗冇乜乜物物.你望吓充斥著 50 後的現屆政府,有邊個唔係廢柴,係拎得出嚟見得人嘅?我真係諗唔到.依班人 40 年前考第一,入大學,中 AO,有大律師會計師,仲有做埋大學教授的,算係 50 後的 crème de la crème,精英中的精英,都係個個無能兼醜聞纏身.大學生浪費緊納稅人金錢?夠依個政府班人浪費?


text:
語言學
語言學,係一門研究人類語言嘅一門科學.語言學以前係人類學或者符號學其中一個分支,但係宜家已經成為咗一門獨立嘅科學.而研究呢門學問嘅,就叫做語言學家.
現代語言學嘅目的,係對人類嘅語言作出客觀嘅記述.所謂記述就係將現有語言嘅法則同埋性質,用語言資料做準嘅記錄.就好似物理學家會諗點解蘋果會噉樣跌落黎一樣,語言學家會諗點解某種語言會用某一個方法去講某一樣嘢或者某一件事.
另外,現代語言學嘅一項重要原則同埋大前提,就係唔可以先入為主咁認定某種語言係「上等語言」或者「劣等語言」.以前有人以為語言嘅進化同埋社會發展,文明程度有關係,但係後來因為理解到任何語言都有番咁上下嘅複雜性,所以現代語言學否定咗語言上有進化呢回事(但係語言演變就依然係不爭嘅事實).而家嘅語言學認為所有語言都唔單止可以滿足社會溝通嘅需要,重係文化嘅載體.
分類[編輯]
語言本身嘅結構,其實就係將聲同意思做嘅配對.但係由聲音去到意思,可以細分做幾個範疇.
- 語音學:對人所發出嘅聲音嘅研究
- 音韻學:對語音之間嘅規律嘅研究
- 構詞學:對詞嘅內部結構嘅研究
- 句法學:探討啱文法嘅句子點樣由字組成
- 語義學:對字嘅意思嘅研究,同時會探討埋點樣由字嘅意思夾埋變做成句句子嘅意思
- 語用學:探討喺唔同環境底下,人點樣表達同理解語言嘅字面同埋背後嘅意思
其他分類[編輯]
歷史語法學亦都從屬於歷史語言學,比較語法學亦從屬於比較語言學,描寫語法學亦從屬於共時語言學,歷史語法學,比較語法學,描寫語法學都係交叉學科
上面嘅分類並唔係所有語言學家都認同,而每一個細類之間亦都有相當多嘅重疊.
歷史[編輯]
語言學嘅歷史好耐.啲人初初嘅語言研究自從古代歷史已經開始咗,因為佢同古代哲學,歷史同埋文學有關.喺中國史上語言學出現喺訓詁學.喺古印度同埋古希臘公元前4世紀到3世紀已經有咗當地嘅文法學.


text:
2019/6/21 - 19:01
跟住落嚟可以做的事
最近好多人講仲有咩可以做,我講下我意見:
0. 開始前提提大家,其實要小心政府又用冷處理拖延時間.上次佔領都係咁,硬碰幾次之後,政府開始唔多理你,任你繼續佔街,你就開始擔心洩咗道氣同想要做啲嘢打破僵局,結果只係更多分歧同氣衰,最後政府趁你失哂士氣同民意支持清你場.今次道歉同暫緩,再加上佢唔再阻你阻街同集會,甚至政總同立法會都關門等你都唔知衝邊度好,都越來越似冷處理.雖然現時仍然多數市民憤怒,但要長期維持民氣依然會有困難,特別係班要生活同返工的大人,唔排除長遠越來越多人覺得無謂煩落去.
當然你會話街頭抗爭一直都主要靠年輕人,但政府怕嘅唔係街頭抗爭,因為佢依家殺死後生人都無所謂嘅,何況政總立法會停止運作咪停囉,對佢哋嚟講有幾大損失唧,佢主要怕全港社會加外國勢力一齊譴責施壓.所以要記住,衝只係手段其中一種,唔好忽略成個大環境先係達成目標的主要途徑.比起不斷衝同佔領,維持社會同國際支持更重要,衝同佔領得嚟都要有持續性同宣傳性,可以協助維持社會同國際支持.
1. 所以,要繼續鼓勵美加澳德等外國考慮制裁香港,或至少加強監督香港情況,並可能要向個別議員同政黨敲門.
其實要到真係實施制裁,同埋告上國際法庭,係非常困難,你睇蘇丹開槍殺咗過百人都冇國家出聲,香港依家「暫緩」條例又冇真係殺死人,難以去到國際制裁的地步.但唔一定要去到咁盡,例如如果美國真係修改香港政策法,列明香港自治受損就可以制裁,咁至少係有把尚方寶劍,對親中派形成「張刀已經響你頭上」的壓力.同樣法例可以來自其他國家,不過美國最有效果同似乎最大機會通過.仲有,特別係美國,可以請願埋佢哋施壓朱西伯格同其他 IT 公司 ban 哂親中派啲 fake news.
所以要繼續向外國請願同宣傳,唔止係政府,仲有關心香港情況的個別議員,政黨,媒體,人權組職甚至公司,咁就算政府未有具體行動,至少可以在國際上繼續 make noise.而且政府干涉香港有好多考慮,如會擔心中共係咪報復,但個別議員,政黨,媒體,人權組職齋鬧係唔怕後果,較大機會肯鬧.(所以請記得多謝佩洛西,魯比奧,德國綠黨等等等等)
2. 制訂賣港賊名單
為方便外國議員出手,仲有比市民一個一個認住,不合作運動或者選舉時全部 foul 走佢哋,應該制訂清楚的賣港賊名單.唔單止高官,行會成員,警隊高層,DQ 主任,親中派垃圾會議員等,仲可以包埋區議員,親中商會同團體(及其具體成員名字),總之有新聞報道過,或者報紙賣廣告支持送中過的,全部留底,一個不留.
3. 不合作運動
具體有咩做,好多網民有諗頭過我,我只有三點建議.一係盡量不主動使用暴力,因為有就失哂國際形象.但須留意我講緊盡量同不主動,就好似警察話會盡量 show 號碼咁,唔係絕對,對方主動使用暴力唔通自我保護都唔俾咩,同埋我講的暴力係講真係會令人受傷嗰隻,單純佔領同衝過防線,本身係唔會令人受傷的話,我唔視作暴力.
第二樣,不合作運動可以包括不做佢哋生意,除咗中資機構,仲可以包埋親中派做老闆嗰啲,所以話要制訂賣港賊名單,一個一個認住佢哋,仲有佢哋啲公司同舖頭.議員係有利益申報名單,佢哋開咩公司係公開資料可以查的,只差有冇時間人手查哂出嚟.舉個例,成日都好口臭的保險界陳健波,利益申報表寫明係「立橋保險集團控股有限公司」行政總裁,大家可以查埋其他.
三,據聞工賊會麥美娟當住林鄭面講「仆街,你試下啲手足喺區度不斷比人屌吖」,證明雖然班親中派面皮厚過咩咁,但都係有極限,當街比人屌都係會唔好受.所以,當面屌佢哋係真係精神上有用,大家記住要多些面斥不雅.(但記住唔好使用實際暴力,一陣佢哋報警)
4. 登記功能組別選民
好多人呼籲登記做選民,票債票償,依個當然要做,但要 vote out 親中派,關鍵係登記埋功能組別選民,特別係小商戶,食肆,做過社團藝團嗰啲,研究下有冇界別可以參加.
點解著重功能組別,一來地區直選係用比例代表制,親中派輸極都唔可能全部議席輸哂,而且只要功能夠多,佢哋隨時可以繼續保住垃圾會多數,所以一日唔食入去功能組別議席,一日影響有限.二來功能組別好多只係幾百同幾千個選民,你投一票影響到結果的機會係比較大.三來今次商界都有人不滿,雖然佢哋未必會投民主派,但有個對手猛鬧現任親中議員,可能會令部分商界票棄權,或至少幫手造勢,營造一個親中派真係唔掂的大圍氣氛.所以小商戶,食肆,做過社團藝團嗰啲,快啲睇下有冇界別可以登記.
p.s. 登記傳統功能組別只係取代超級區議會嗰一票,唔影響你投地區直選的.
5. 記得投票
區議會選舉都要記得投票,因為投票率向來低,大家肯投票係有機會可以一次掃走好多親中/扮中立區佬.大家未必記得,俗稱「超級區議會」其實係「區議會第二」議席,仲有個「區議會第一」議席,係全港區議員互選產生.民主派贏到過半區議員,就食多個功能組別議員㗎啦.仲有,如果你個區議會選區係冇民主派參選,諗下自己參選.上次有人心血來潮去報名,結果就無端端贏咗鍾 tree 根啦
跟住又會有人話,但唔想投民主派喎.咁民主派內都有好多人㗎嘛,搵個你肯投㗎囉.或者,睇下有冇議員係講明願意支持抗爭者,例如宣明不割席,提供法律支援,會捐錢出嚟比基金打官司等.咁既然依家 anyway 你係零期望嘅,至少都叫爭取到一樣好處咁多吖.
暫時諗到咁多.完.


text:
睇嚟中共真係覺得香港人好易呃好易氹,繼林鄭又第N次講施政新風格,最近又有傳媒話北京又有中間人落嚟收風,想要了解年輕人做咩咁激進,喎.唔係掛,又中間人論,真係當香港人失憶㗎.咁多年嚟呢啲中間人論,北京有好多派論,中央係比親中派呃咗論,傳過無數次㗎啦,有邊次個結果真係對香港民主化有好處㗎,覺得香港人仲會中計啊?
同埋,其實香港年輕人,甚至香港一般市民,想要啲咩好清楚格,咁多年嚟講過,表達過,要求過好多次㗎啦,冇人聽吖嘛,所以依家先冇人信你呀嘛.四條人命,五大訴求,林鄭回應咗未?仲係掛住講立法會爛玻璃呀.所以而家冇人信暫緩就等於撤回囉.
娜,仲有個更令人激氣嘅,就係老懵懂又返生出嚟講廢話,又提醒香港人你中央咁多年嚟都係與民為敵,繼續用呢班香港人最憎嘅人.咩老懵懂,羅犯,李國蟑,689,梁粉虫,豬姐,白髮魔女,咁多年來毫無建樹,最叻禍港,衰足咁多鑊都繼續受重用,甚至升職,阿張小明做埋港澳辦主任添,咁你仲講咩中間人溫和派啫,一聽就知係搵老襯啦.
近排大家都話,各自爬山,不割蓆,我係支持嘅,但今日見到個新講法,我都同意,就係邊個傾邊個係鬼.仲有嗰啲講咩茅塞頓開,大灣區特色國際視野,都好鬼鬼,咪比我見到,見一隻鬧一隻.


text:
為何香港「沒有」科研人才?讀者投稿
2017/1/18 — 21:41
(文:問學)
政務司司長林鄭月娥於一月三日簽署合作備忘錄,在落馬洲與深圳共同發展創新科技園,地段基建的費用全由納稅人支付,並將為深圳人員提供便利出入境安排.先唔講引入專才,深港同城,以及納稅人埋單,究竟呢啲從政嘅人嘅思維係點?係咪放一舊錢去起科技園,成立個創科局,然後香港科技實力就突飛猛進?似乎,推動科研及創新科技係呢班領導者眼中只係幫自己刷功績嘅詞彙,佢哋眼中嘅科研科技,只係將現有技術合成然後賺錢嘅東西.
如何才算是成功的科研?
大眾眼中嘅科研,係咪就係要有舊嘢出到嚟先叫成功?好遺憾,所謂科研,英文即 scientific research,係好多時候係唔會有舊嘢出到嚟,出到嚟嘅只係一啲實驗結果,一啲小小嘅結論.無數個呢啲小結論結集而成嘅時候,先爲之一種技術.大家手上嘅電子設備亦是同一原理「發明」出嚟.一部電話,都要考慮個 mon,CPU,wifi 等等等等,而呢啲小零件亦都係同一原理「發明」出嚟.好不幸嘅係,係大學裡面要向政府申請 funding 去做一啲研究以及小實驗嘅時候,除咗考慮實驗嘅本質,仲要考慮將來能否應用,以及有無商機,種種嘅考慮令到好多研究胎死腹中.
儘管如此,香港仍然有好多出色嘅研究成果,大家搵下新聞就知,唔使多講.可能你會問,無 funding 咁有咩問題?無 funding 就無得購買儀器,無得聘請研究助理,無得招攬人嚟參與實驗.筆者自己都聽聞過一啲例子,曾經有一個技術初步成功後上過報紙,但係最後仍然申請唔到 funding,結果無奈斬纜,筆者同負責人傾計得知呢件事嘅時候,除了可惜,還是可惜.該名負責人都已經暫時離開咗研究工作了.筆者認為,只要一個 research 能夠得出一啲結論,佢已經係有價值,唔需要話搵到事物之間有關係,搵到佢哋無關係都係一種結論.
科研需要時間「發酵」
除咗研究本身嘅性質,好多時候研究係以幾年嚟做一個單位,快嘅可能三年,慢則五年,十年.筆者聽聞過係美國有個例子,有一位博士學生讀咗幾年,仍然未畢業,但係該院校仍然允許佢繼續修讀.最後該名學生用咗十年時間完成咗博士學位,而家係某個界別世界知名.香港嘅話,諗都唔好諗,一兩年無嘢睇你都差唔多拜拜得.好老土講句,研究唔係一朝一夕嘅事,唔係你 input 一舊大錢,就 output 一個成果比你,然而,班領導者似乎從來冇考慮過呢樣嘢.
現 7ff9 實的壓逼
第三點要講嘅係人才,某啲人成日話香港人才不足,要引入深圳專才,呢啲咁嘅說話我想像唔到係經過大腦處理而得出嘅結果,亦都令筆者想問候下佢哋家人(原諒我修養不足).首先,教育制度嘅改革,美其名希望學生唔好只偏向理科,以及多啲選擇,實則大大削弱香港學生科學,數學嘅能力 [1].當年中學偏向文定理,連三歲細路哥都知,係因為理科「出路」較廣呀嘛,阿媽係女人唔駛人教下嘛.好啦,而家我哋嚟諗下點解大學裡面研究生係內地同學偏多,本地學生少如鳳毛麟角.
喺香港讀研究生,一般可以拎到每個月 15k 左右既資助,當然你仍然要交學費(或者俾家用),然而一讀就兩年或四年,係錢本位嘅香港,一個畢業生拎 15k 一個月拎四年,呀sorry,扣咗學費係11,12k 左右,唔係真係好鍾意做研究嘅人會唔會去做啲咁蠢嘅嘢?唔好講笑啦,唔使做 AO,EO,做個乜乜紀律部隊都秒殺你班研究傻仔啦(正是筆者).有心做,都要生活到架嘛.
舉個例,大家知唔知日常辦公室工作最常用嘅 Skype 其實係Estonia呢個國家發明,大家可能連 Estonia 都未聽過,佢只係一個東歐小國.不過,係果度讀博士(PhD)嘅話,係免學費而且有資助嘅!同樣,好多歐洲嘅國家都係一樣,鼓勵學生繼續去做研究,唔係你以為啲人才係成立乜乜創科局得嚟?
我當你係香港讀完研究生,唔繼續係學術地方掙扎(都已經唔講香港冇乜教席)咁出嚟職場係有啲咩搞呢?Sorry,研究性質嘅工種從來都不受重視.香港好多公司甚至連 Research and Development 嘅部門都無,請研究生返嚟做乜?你去做啲簡單啲嘅嘢人哋就話你 over-qualified.
如何改變?
教育制度,出路,以至職場及整個社會嘅環境,都唔鼓勵學生行科研嘅路,令人才銜接上出現斷層.政府有冇係呢方面做過任何嘢?都仲好意思講香港人才不足架喎.筆者以為,政府有遠見嘅話,好應該牽頭去做一啲基礎科研,即係話,未必好有商業價值,可能係純粹追求知識嘅研究.如果政府牽頭嘅話,可以預見到會成為一種風氣,普羅大眾會開始理解同明白科研嘅價值,繼而先會有大企業去資助科研,導致本土人材以及高科技工業嘅冒起.
我哋會見到而家啲 programmer 好多都 underpaid,點解?因為大眾唔識去欣賞 programming,如果你曾經寫過 program,你一定有個經驗就係你老細成日話,加呢個加個個,好易姐,唔係唔得呀?到時你只能笑而不語然後開 OT 打埋個 program 佢.要令大眾明白科研嘅價值,其中一樣最重要嘅嘢就係從STEM教育著手,試問連基礎科學都唔識嘅學生,又點會對科研有任何嘅睇法?[2]
有時眼見咩星之子叫做科研人才,筆者同朋友有時都忍唔住笑.六位數字寫個app控制聖誕樹開關,重要失靈,真係工程學院嘅學生都做唔到,因為你計 1 + 1 唔會計錯架嘛.
參考資料:
[2] 港科院:近半文憑試生無修科學 倡數學整合成3核心科 按能力選讀
作者簡介:一名本地研究生


text:
同性戀
同性戀係指對相同性別嘅人產生性吸引或愛慕嘅一種性取向.而有呢種性傾向嘅人,叫做同性戀者.同性戀有時亦可以用來描述同性性行為,即係指同性成員間發生嘅性行為,而唔理參與者嘅性取向係點.同同性戀相對嘅有異性戀,雙性戀.
同性戀作為人類文明嘅一個組成部分,有悠久嘅歷史.但係直到19世紀嘅現代,呢種同性社會成員之間嘅行為同關係先至被認為係一種穩定嘅性取向.1869年,Karl-Maria Kertbeny喺一份反對普魯士反雞姦法小冊子上面首先創造咗「Homosexual」一詞.1886年Richard Freiherr von Krafft-Ebing開始喺佢出版嘅書《性精神病態》(Psychopathia Sexualis)入邊用呢個詞.從Krafft-Ebing開始,同性戀開始變成一個研究同辯論嘅題目.但係有一種觀點就認為,同性戀作為一種現代概念,喺唔同時代有唔同嘅含義,係無辦法直接一一對應為現代嘅「同性戀」嘅.譬如古羅馬嘅「愛者」同「被愛者」嘅關係同現代嘅「同性戀」可能係唔同嘅.
同性戀曾經被病理學認為係有得醫嘅,但現代就將佢放喺生物學,心理學,政治學,基因學,歷史學同埋性行為以及性認同嘅多元文化呢個更大範圍上來研究.
詞源學 [編輯]
西方辭源 [編輯]
單詞「Homosexual」(同性戀)來自希臘文嘅前綴homo-(相同嘅)同埋詞根sex-(性).最早喺出版物用呢個單詞嘅係Karl-Maria Kertbeny.19世紀末,德意志帝國頒佈新憲法,當中嘅143條(之前為175條)規定對發生男性同性性行為嘅人判監一到四年.Karl Maria Kertbeny以匿名寫文批評並抵制呢部法令,並首次創出單詞「Homosexuality」,用來替代當時廣泛使用嘅帶有貶義色彩嘅「雞姦者」(Pederast)一詞.之後,Richard Freiherr von Krafft-Ebing響佢1886年寫嘅一本書《性精神病態》,進一步討論同埋用呢個單詞.而19世紀嘅精神學通過根據個人性格來分類嘅傳統,亦都令「同性戀」呢個概念不斷被豐富並最終發展出「性取向」呢個概念.喺今日,西方好多語言都有從Homosexual衍生出來嘅單詞.而響英文當中,由於呢個單詞Homosexuality根源於精神病學,並且係非常正規嘅表達,所以好多同志都唔接受被叫做Homosexuals,而更鍾意用另外一個已經廣泛使用嘅單詞Gay.而呢個單詞,亦係粵語指稱同性戀嘅一個詞源.
Gay本身係一個隱諱語,原來嘅意思係「感覺快樂嘅」,「令人高興嘅」.19世紀,妓女開始被戲稱為Gay women,與此同時社會上將嗰啲游手好閑嘅花花公子稱為Gay.20世紀初,美國嘅部分同性戀者開始用Gay呢個詞作為自己自身嘅標簽,以區別響病理同臨床上被廣泛使用嘅單詞Homosexual.到咗20世紀60,70年代,美國同性戀團體強烈要求各個媒體喺報道同播放涉及同性戀消息嘅時候用Gay替代Homosexual.作為回應,Gay呢個單詞先至開始逐漸被媒體接受同使用.但實際上,呢個係一個好漫長嘅過程.譬如一直到1989年,美國主流媒體之一嘅《紐約時報》先至最終接受Gay呢個詞.
響西方,而家一般用Lesbian來稱呼女同性戀者.呢個單詞源於古希臘一個小島嘅名Lesbos.呢個小島位於愛琴海,土耳其西北部沿岸附近,多石山,係伊奧利亞人嘅一個重要居住地.公元前7世紀,Lesbos島以抒情詩人聞名,響呢啲詩人當中,最出名嘅係女同性戀詩人薩福(Sappho).Lesbian本來係指居住喺呢個島上邊嘅人,但係響薩福以後,Lesbian呢個詞有咗新嘅注解.19世紀末,醫學界開始用Lesbian去指同薩福有同樣性取向嘅女性.由嗰陣時開始,Lesbian開始包含女性同性戀嘅含義,開始被廣泛應用.
中文辭源 [編輯]
響中國古代,無「同性戀」呢個稱呼,而係用更為隱晦嘅表達,譬如:
- 「斷袖」:語出《漢書·佞幸傳》.漢哀帝同董賢訓覺,董然賢壓住咗皇帝嘅袖,皇帝唔忍心嘈醒佢,斷袖而起.
- 「龍陽」:《戰國策·魏策》入邊記載龍陽君係魏王拂枕席.
- 「餘桃」,「分桃」:彌子瑕同衛靈公分桃而食.
其他譬如「男風」(亦寫做「南風」,因為男同性戀盛行於南方),「走旱路”等等都係婉指男同性戀現象.
響現代中文口語入邊,經常用「同志」來稱呼同性戀者(但係喺正式場合下,呢個詞嘅原意唔變).另外重有粵語從英文單詞Gay吸收嘅稱謂「基」,「基佬」,但係呢個詞通常有唔好嘅意思.帶有貶損意義嘅單詞重有譬如「玻璃」,「兔子」等.喺一啲地區嘅方言入邊,重會將男同性戀者叫做「飄飄」.另外,因為李安嘅電影《斷背山》奪得奧斯卡後,「斷背」亦開始用來稱呼同性戀者.而隨著網絡同埋同性戀酒吧嘅出現,更多嘅中文詞彙喺同性戀社區出現.呢啲詞彙通常係非同性戀社區嘅人唔知嘅.譬如喺台灣,Motss(Member Of The Same Sex)通常使用響BBS上邊.
喺女同志當中,「T」係指特質傾向於陽剛,或鍾意作男性化/中性化裝扮者(「T」來自英文嘅 Tomboy,但「Tomboy」嘅本義並冇同性戀嘅意思);「婆」指裝扮,行為,氣質陰柔嘅女同志(又稱為P).台灣女同志文化中嘅T/P之分,相當於西方嘅Butch/Femme.「婆」呢個詞在最早是相對於T而來,指「T嘅老婆」.但近年來,婆嘅主體性已經逐漸浮現,用以泛指氣質較陰柔者.Uncle指年長嘅人;呢個詞起源於1960年代,係女同志用來對長輩嘅尊稱.喺中文入邊就稱呼「哥」,例如「張哥」,「金哥」.至於「拉子」,「拉拉」或「蕾絲邊」指女同性戀者(由 Lesbian 諧音而來),最早出現喺台灣作家邱妙津嘅女同志小說《鱷魚手記》入邊,於1990年代開始喺台灣流行.
而男同志亦有一套名詞同埋用語.例如台灣同志文化術語裏面比較普遍嘅用語係「C貨」,係由英語「Sissy」同埋「Nancy」衍生出來,指氣質陰柔嘅男同志.Macho Queen(金剛芭比)指外貌非常陽剛,身型健壯,但隱約有陰柔特質或動作同埋諗法嘅男同志.另外,類似女同性戀者嘅「T」同「P」,台灣男同戀者一般亦分為「哥」(普通亦稱為「葛格」),「弟」(亦稱為「底迪」)兩種角色.但兩者主要嘅差別並唔係女性化或男性化嘅程度,而是保護及依賴兩種概念.但一般嚟講,個區分係唔明顯兼且無確實定義嘅.
社會 [編輯]
- 內文: 社會對同性戀嘅態度
社會對待同性戀嘅態度隨住時間同地點嘅唔同而有好大分別,從鼓勵社會中嘅所有男性成員發生同性關係到認為同性行為為罪惡;從喺法律上嚴厲對待同性戀者,甚至判處死刑,到給予同性戀者完全平等嘅地位.
好多國家都唔阻止成人之間自願嘅同性性行為.有一啲地方更進一步承認同性伴侶間嘅權利等.而有啲國家或地區就會嚴格限制呢種權力,包括對發生呢類行為嘅人處以極刑,好似伊朗或尼日利亞部分地區呢啲穆斯林原教旨主義地區.
出櫃 [編輯]
- 內文: 出櫃
「出櫃」一詞係來自英文單詞Coming out.呢個術語用來表示一位同性戀者正式向外界公開自己嘅同性戀性取向.通常來講,出櫃會分為三個階段.第一個階段就係「認識自己」,以及對同性關係嘅認同.通常呢個過程叫做「自我出櫃」.第二個階段就係指同性戀者決定向其他人,譬如屋企人,朋友,同事或同學等.呢個階段最早可能喺11歲嘅時候就會發生,但亦有人到咗40歲或之後先至會意識到.第三個階段通常係指以同志身份公開生活.喺當今嘅美國,好多人會係高中或者大學嘅時候出櫃.但係喺呢個年紀,由於佢哋對其他人嘅唔信任,特別佢哋喺嘅性取向並無得到社會嘅接受,通常會連佢哋嘅父母都唔知情.
藝術同文學 [編輯]
同性之間嘅愛情通過文學同藝術得以保留.喺西方文化中,男同性戀嘅印記可以追溯到藝術嘅根基,遠達古希臘文明.荷馬嘅《伊利亞特》被認為係以表達兩個男人之間嘅愛情為主旨.帕拉圖嘅Symposium亦都令讀者有呢方面嘅聯想,喺某啲地方甚至表現出男同性戀間嘅愛情優越過異性戀嘅愛情.歐洲同性之間嘅戀愛傳統一直持續到米高安哲羅同埋達芬奇時代.從文藝復興開始,男女同性之間嘅愛情喺西方嘅視覺藝術當中仍然係一個常見嘅主題.
喺伊斯蘭文化中,表現同性愛情嘅作家有Abu Nuwas同Omar Khayyam.而被稱為「世界上第一部真正嘅小說」嘅日本名作《源氏物語》亦有呢方面嘅記述.喺當代嘅日本,一種被稱為Yaoi嘅次文化動畫主要集中描繪男同性戀者.而通常呢啲漫畫嘅作家係女性,呢一點同西方嘅情況唔一樣.
響20世紀,Noel Coward同埋David Bowie將同性愛情帶入西方流行音樂入邊.亦係到咗呢個時候,女同性戀愛情文學先至從古希臘詩人Sappho之後嘅沉默時期,通過歌手,作曲家同埋詩人開始再度形成規模.
響1990年代,好多美國電視喜劇開始出現同志角色.1997年,Ellen DeGeneres響情景喜劇Ellen中扮演女同志出櫃嘅嗰集係美國曾轟動一時,並帶來呢部喜劇片嘅最高收視率.但係之後收視率就不斷降低,並最後取消.但係好快,響1998年至2005年期間,另外一部喺NBC電視台播出嘅《威廉同格雷斯》變成一部描寫男同性戀者日常生活最成功嘅一部情景喜劇.
戲劇作家創作咗好多膾炙人口嘅同性愛情劇,比如田納西·威廉斯嘅Cat on a Hot Tin Roof同Tony Kushner嘅Angles In America.同性戀主題亦頻繁出現喺百老匯嘅音樂劇中,比如A Chorus Line同埋Rent.2005年,華人導演李安嘅斷背山獲得國際認可.而呢部電影嘅成功,被認為係美國同志權利運動嘅一個里程碑.
領養 [編輯]
暴力 [編輯]
喺美國,根據美國聯邦調查局嘅報告顯示,2004年度喺差館備案嘅仇恨案件中,有15.6%係針對性取向方面嘅.而當中有61%嘅個案係針對男同性戀者[1].1998年,一位同性戀學生Mattew Shepard被仇殺嘅案件係美國最著名嘅案件之一.
而家,重有一尐國家對發生同性性行為嘅人判處死刑,比如伊朗,毛里塔尼亞,尼日利亞,巴基斯坦,沙特阿拉伯,阿聯酋同埋也門[需要參考資料].歷史上亦有一尐國家判處同性戀死刑,包括Constantine時期嘅羅馬帝國,納粹德國同埋塔利班時期嘅阿富汗(1996年至2001年).[需要參考資料]
人類學 [編輯]
研究同性戀社會結構嘅研究人員調查咗唔同時期唔同社會唔同嘅同性關係以及呢啲關係嘅模式同埋區別.佢哋將呢啲社會歷史學嘅變化分為三個唔同嘅類別:[2][3]
人口分佈 [編輯]
- 內文: 性取向人口分佈
要研究同性戀響人口嘅分佈係一件困難嘅事情,因為缺乏可信賴嘅數據:
- 關於個人感受或私人活動嘅統計通常係唔準確嘅.受訪者通常會避免做出社會,提問者或者佢哋唔鍾意嘅答案;
- 研究必須包含一尐關乎或者無關同性取向定義嘅特徵.有同性性欲望嘅人群可能比實踐呢啲欲望嘅人多,而實踐同性欲望嘅人可能比自身認定自己性取向為同志嘅人多;
- 響對性活動嘅調查入邊,受訪者可能對咩係「性行為」有唔同嘅睇法;
目前一啲關於同性戀所佔人口比例嘅研究根據唔同嘅估計會有唔同嘅結果,而根據著名心理學家佛洛伊德嘅講法,每個人或多或少亦有同性愛嘅傾向.所以,同性戀所佔嘅真正人口比例,到目前為止並無真正嘅答案;有啲鼓吹異性戀嘅人士認為呢個比例大概係介乎1%到4%,但係另一位性愛專家金賽就喺《金賽報告》指出,美國有37%嘅男性曾經喺同另一位男性嘅接觸中達到不同程度嘅快感;而喺另一個研究入邊,美國國家意見調查中心報告話淨得大約0.7%嘅美國男性認為佢哋係絕對嘅同性戀者(睇注腳1).好多喺美國同歐洲進行嘅隨機調查趨向於認為喺過去有過同性性行為經驗嘅人嘅人數佔8%左右,而淨得同性性行為經驗嘅人只佔2%左右.
金賽以後,大量大規模嘅跨文化調查始終顯示人群中嘅同性戀比例少於金賽所宣稱嘅,呢啲調查涵蓋隨機抽取嘅上萬個對象.但係,不同嘅報告都會因為測試者嘅隱瞞而產生偏差.而不同嘅差異廣大嘅資料通常被人引用,譬如:
- 斯密斯1991年對國家民意調查中心報告進行分析後表示到18歲,有5.9%嘅活躍男性有過男性嘅伴侶,但係「18歲以後,淨係得1%嘅人係同性戀,4+%嘅人係雙性戀」.
- 由Christopher Bagley同Pierre Tremblay於1998年做嘅研究表示13.5%嘅男性「報告話有一定程度嘅同性戀」包括「自己聲稱嘅重複計算嘅同性戀(5.9%)同/或雙性戀(6.1%)」.
- NHSLS報告表示18歲以後嘅人群中同性戀佔4.9%.
通常來說,反同性戀者引用嘅資料通常顯示同性戀嘅比例係1%,而由同性戀活躍分子引用嘅資料就將近10%.
動物界嘅同性戀現象 [編輯]
- 內文: 動物性行為 同 動物同性現象證據一覽
同性性行為的確喺動物王國中發現,特別係社交嘅物種.尤其係海鳥,哺乳動物,馬騮同人科.同性性行為已經喺大概1500種動物身上發現,而其中嘅500種已經良好㩒記錄咗落嚟.佐治城大學(Georgetown University)教授Janet Mann特別噉理論化咗動物同性戀現象,至少喺海豚中,同性性行為係進化嘅好處,可以最小化種內嘅侵略,尤其喺雄性中.
法律 [編輯]
- 內文: 全球同性戀法律
而家,響有啲文化入邊,同性戀仍然被視為「非自然」同埋非法嘅.響一啲穆斯林(例如伊朗)同埋非洲國家,同性戀甚至係會被判處死刑.譬如最近一單被廣泛報道嘅案件,兩名青少年,Mahmoud Asgari同埋Ayaz Marhoni由於被人發現響度進行同性性行為,而響2005年被絞死.
婚姻同民事結合 [編輯]
目前全球一共有6個國家同埋美國一個州嘅政府認可同性婚姻.荷蘭響2001年首先合法化同性婚姻,成為全球第一.而家響比利時,加拿大,南非,西班牙同埋美國嘅麻薩諸塞州,同性婚姻都得到政府承認.以色列嘅最高法院裁定該國認可響其他國家嘅同性婚姻,但係同性婚姻響當地仍然係非法嘅.
而其他國家,包括歐盟嘅大部分國家,就立法允許民事結合.呢種關係畀同性戀伴侶同其他異性戀夫婦相似嘅法律權利,包括繼承同埋移民.好多斯堪的納維亞國家(丹麥,挪威,瑞典,冰島,芬蘭除咗法羅群島)都通過咗民事結合法律.而響美國,承認民事結合或者家庭伴侶關係並提供幾乎所有婚姻權利嘅州有加州(2000年),佛蒙特州(2000年),康涅狄格州(2005年)同埋新澤西州(2006年).承認民事結合或者家庭伴侶關係並提供部分婚姻權利嘅州有夏威夷(1996年),緬因州(1999年),俄勒岡州(2007年),華盛頓州(2007年)以及哥倫比亞特區(2001年).
其他法律議題 [編輯]
- 就業歧視指喺就業方面嘅歧視行為,包括喺僱傭,晉升,工作分配,評比,賠償金以及各種類型騷擾等方面嘅歧視.響美國,「好少法令法規,習慣法同埋判例法將基於性取向嘅歧視認為係非法嘅」.
- 住房歧視
- 雞姦法
- 仇恨罪行
- 性傾向歧視立法
社會服務 [編輯]
政治 [編輯]
軍役 [編輯]
宗教 [編輯]
基督教立場 [編輯]
基督教普遍反對同性戀行為,對有關同性戀睇法嘅最重要聖經依據係《羅馬書》1:24-27.經文咁講:「所以 神任憑他們,逞著心裡的情慾行污穢的事,以致彼此玷辱自己的身體.他們將 神的真實變為虛謊,去敬拜事奉受造之物,不敬奉那造物的主,主乃是可稱頌的,直到永遠.阿們.因此 神任憑他們放縱可羞恥的情慾,他們的女人,把順性的用處,變為逆性的用處.男人也是如此,棄了女人順性的用處,慾火攻心,彼此貪戀,男和男行可羞恥的事,就在自己身上受這妄為當得的報應.」 《羅馬書》1:20說明神創世嘅秩序係明明可知嘅,男女先至係必然嘅配對(亦參考《創世記》2:18-24). 基督教人士認為有同性戀行為嘅人往往係俾情慾所支配咗,做神唔鍾意嘅事.新舊約聖經亦都一貫視同性戀行為為罪,引用嘅聖經經文係《利未記》18:22及20:13),認為同性戀行為本質係違反神創造嘅秩序,違反自然同人性.基督教人士認為人如果只有同性戀傾向,而冇行為,咁個傾向對人只係一種試探,一種困惑,都唔算係罪.當然有同性戀傾向或行為嘅人仍然可以依靠神嘅恩典改變佢哋嘅性傾向.即使於一段好長嘅日子都改變唔倒,只要認罪悔改就冇問題;正如「貪心」係一種罪,信徒信主認罪悔改後可能仍然會喺一段相當長嘅時間入面改變唔倒貪心嘅行為,但仍然可以得到赦免,唔使因為「貪心係天生傾向」而將「同性戀行為有罪」改定成「同性戀行為冇罪」.
基督教中都有支持同性戀者嘅釋經者,佢哋認為《羅馬書》1:24-27保羅所指嘅係嗰個時代流行嘅豢養孌童,即係男人對小童嘅雞姦,而唔係成人之間同意下嘅同性戀行為.孌童係羞恥嘅行為,因為咁樣係權力唔平衡嘅行為,連現今同性戀者都反對.基督教中反對同性戀行為嘅人對呢個講法嘅反駁係:保羅已經講明反對同性戀嘅原因係違反神創造人嘅原意,理據並非權力唔平衡.另外,唔少早期希臘羅馬嘅文獻顯示當時社會都同樣反對成年人之間嘅同性戀行為.基督教中支持同性戀行為嘅人再反駁嘅理據係:保羅喺呢道定罪嘅,係指嗰啲明明本身係異性戀傾向,但係又做出同性戀行為嘅人,因為咁係違反本性(性傾向).基督教中反對同性戀行為嘅人再反駁嘅理據係:如果咁講都通嘅話,其他聖經反對嘅性行為又係咪可以按同樣邏輯推理,自認有嗰啲特殊性傾向而合理化呢?保羅指嗰啲人「慾火攻心,彼此貪戀」,其實就係指雙方俾對方吸引,雙方同意之下,俾情慾牽引而做嘅同性性行為,咁就係保羅同樣反對嘅.其實保羅所指係違反上帝創造「性」嘅目的(v.20),而唔係指違反個人本身嘅性傾向.
總體講,雖然聖經視同性戀行為為罪,但係聖經亦話基督係愛每一位嘅,包括每一位同性戀者,甚至喺每一位重係罪人嗰陣時就為人而死.(《羅馬書》5:8)成為信徒愛心嘅榜樣,按住真理愛世上每個人.
關於同性戀嘅理論 [編輯]
歷史 [編輯]
參考 [編輯]
- ↑ http://www.fbi.gov/ucr/cius_04/offenses_reported/hate_crime/index.html
- ↑ Homosexualities (Worlds of Desire: The Chicago Series on Sexuality, Gender, and Culture) (2002) p.2
- ↑ "Queering Anthropology" (published in Theo Sandfort e.a. (eds) Lesbian and Gay Studies, London/NY, Routledge, 2000) [1]
睇埋 [編輯]


text:
文明
文明一般係指有人居住,有一定嘅經濟文化嘅地區.佢嘅含義有時同文化相同(但嚮考古學同人類學裏面,文明同文化有截然不同嘅含義).文明經常同城市密切聯繫.文明一詞本身就有「城市化」同埋「城市嘅形成」嘅含義.
英文中嘅文明(Civilization)一詞源於拉丁文「Civis」,意思係城市嘅居民,佢本質含義係人民和睦嘅生活喺城市同社會集團中嘅能力.引申後意為一種先進嘅社會同文化發展狀態,以及到達呢個狀態嘅過程,佢涉及嘅領域廣泛,包括民族意識,技術水準,禮儀規範,宗教思想,風俗習慣以及科學知識嘅發展等等.
最早嘅文明 [編輯]
城市出現,文字產生,國家制度,青銅技術出現,可以話係一個地方出現一個成熟文明嘅標誌.而家一般認為,最早嘅文明大概係西元前 3500 年左右係喺美索不達米亞嘅蘇美爾人 [未記出處或冇根據](註:美索不達米亞象形文字大約喺公元前 3200 年出現).
但由於一個人類文明,由一個雛形進而成為成熟係要經過長時間演變,所以學界無法統一每個文明最初嘅誕生時間.就如大英博物館認為冇文字,城市,國家嘅公元前 3500年印度一處所誕生嘅文明做 Indus Valley Civilization,但另一方面一啲學者]]認為有成熟嘅城市,國家制度,文字嘅公元前 1500年嘅中國商文明先至係最早嘅文明.
古代文明 [編輯]
西元前3500年到西元前1000年呢段時期,就叫做古代文明時期.
古代文明基本都係喺河流同流域發源,唔同嘅時期往往俾唔同嘅文明佔據,以地域環境大致分為:
- 兩河文明:發源於亞洲底格里斯河(Tigris)同幼發拉底河(Euphrates)河流域,又稱美索不達米亞(Mesopotamia)文明.兩河文明亦係有史可考嘅最古老文明,形成期可以追溯到西元前4000年,大概西元前3500年正式形成.當時生活嚮兩河流域嘅係蘇美爾人,建立咗蘇美爾文明.之後陸續有閃米特人,赫梯人,亞述人,波斯人,馬其頓人,羅馬人,阿拉伯人同突厥人相繼入侵.兩河流域繼蘇美爾人之後最偉大嘅文明就係由閃米特人漢穆拉比建立嘅巴比倫.
- 尼羅河文明:發源於非洲尼羅河(Nile)流域,又稱古埃及文明,佢嘅歷史可追溯到西元前4000年.西元前3100年左右,上埃及國王美尼斯統一上下埃及,開始咗史稱嘅埃及王朝時期,亦代表古埃及文明正式開始.
- 印度河文明:發源於亞洲印度河同恒河(Ganges)流域.文明嘅開始可追溯到西元前3000年,最終喺西元前2500年左右形成.
- 愛琴文明:發源於希臘愛琴海地區,西元前2000年左右形成.米諾斯文明發源於歐洲地中海嘅克里特島(Crete),又稱克里特文明,後被麥錫尼文明所取代.
- 商文明:發源於亞洲黃河流域嘅商文明喺西元前1600年左右形成.更早(但缺乏考古證據)嘅夏文明據推測喺西元前2000年左右形成.
- 奧爾梅克文明:發源於中美洲,西元前1200年左右形成.
古典時期嘅文明 [編輯]
西元前1000年到西元500年呢段時期,好多文明進入繁盛時期,通常亦被稱為古典時期.
- 古希臘文明嚮大概西元前500年到西元前300年間達到鼎盛,創造咗燦爛嘅古希臘文化.隨住亞歷山大大帝嘅征服,古典希臘文化被傳到整個地中海地區同中東地區.
- 古羅馬文明嚮西元前300年到西元200年間達到輝煌,建立咗幅員遼闊嘅帝國.
- 印度文明最繁盛嘅時期係西元前三世紀前後嘅孔雀王朝同西元四世紀前後嘅笈多王朝.
- 瑪雅文明嘅輝煌時期嚮大概西元前200年到西元900年間.
- 華夏文明嚮大概西元前700年到西元前200年間(春秋戰國時代)創造咗輝煌嘅文化.嚮大約西元前200年到西元200年嘅漢王朝時期,帝國達到鼎盛.
失落嘅文明 [編輯]
科學界普遍認為呢啲只係傳說中嘅文明,但依然有好多人信.
關於文明出現嘅理論 [編輯]
文明係點樣出現嘅?呢個對哲學家同人類學家都係好吸引嘅課題,因此亦有好多理論來闡述各自嘅觀點.大部分觀點比較一致嘅睇法係中央集權嘅出現係文明存在嘅起點.因此研究中央集權嘅出現就成為一個焦點.但係所有嘅理論都重未解釋到所有文明嘅起源,佢只係適用於部分文明.
- 灌溉系統(或者叫水利系統):卡爾•威特福格爾係呢個理論嘅最有力支持者.呢種理論認為新石器時代嘅農民認識到洪澇災害雖然會毀壞莊稼,但亦可以提供更加肥沃嘅土壤,因此開始修建水壩,然後用來灌溉農田.隨住規模不斷擴大,就開始出現專門負責管理灌溉系統嘅人.通過呢種灌溉系統嘅集中管理,逐漸發展出最初嘅統治階層,文明由此產生.但係反對意見認為,當時一啲興盛嘅城市,灌溉規模好細;如果由國家管理灌溉,考古發掘嘅資料應該會更多,而實際情況相反.而且文獻中記載,當時嘅灌溉系統係由神廟管理,而唔係政府機構.亦有觀點指,灌溉工程係文明發展嘅結果,而唔係起因.
- 貿易網絡:呢種理論認為貿易嚮文明嘅發展中起決定作用.嚮生態多樣化嘅地區,要獲得稀少嘅資源,就需要貿易機構來組織貿易,咁就需要某種中央集權嘅形式.但呢種理論對於某啲文明係正確嘅,對另外一啲文明就唔係.
- 環境同社會限制:呢個理論由羅伯特•卡內羅提出.佢認為由於地理環境嘅影響,例如山脈,海洋對人類嘅阻隔,至產生咗文明.由於人口增長而冇擴張嘅餘地,從而開始爭奪稀少嘅資源.咁就導致內部出現階級,其中由統治者控制稀少嘅資源.對於外部就有擴張需要,呢啲都需要有一個中央集權嘅政府來嚴密組織.
- 宗教信仰:這種理論認為宗教信仰對文明嘅形成起至關重要嘅作用.
文明所帶來嘅問題 [編輯]
文明嘅發展促進咗人類社會嘅進步,但同時亦帶來好多問題.比如衞生問題.重有傳染病嘅問題.此外不同文明間嘅衝突以及文明內部嘅鬥爭令戰爭成為一個好普遍嘅問題.嚮文明內部重有一個階級之間嘅衝突問題.


text:
前田陽菜挑戰底線
每個國家嘅道德尺度都唔同,但係即使有國家開放天體沙灘或天體度假營,讓男男女女剝光豬四圍走,亦都唔會畀人於公眾場所進行猥褻行為,不過前田陽菜色膽包天,誓要挑戰底線.
家陣日本AV女優嘅演出愈嚟愈狂放,就算外表斯文可愛嘅女優,亦不能小覷,好似前田陽菜就係最佳人辦喇!現年22歲嘅陽菜,出道兩年,樣子天真可愛,萌味十足,特別係一對圓碌碌嘅精靈大眼睛最吸引,加上笑容燦爛,真係迷死人.而陽菜副偈亦索到嘭嘭聲,除咗擁有一條22吋小蠻腰外,上圍有34C,可謂斤両十足,兩粒車厘子更呈粉紅色,同時周邊肌膚白滑無瑕,實在係一對好波!
公園奏樂
由於陽菜身材纖巧細粒又可愛,因而經常演出凌辱戲,被男優以指技及情趣玩具肆意凌辱一番,弱質纖纖嘅陽菜難抵強勁刺激,不但叫到拆天,仲流晒眼淚,肉緊又逼真嘅表情,睇到人慾火上升.不過,小弟認為陽菜其實相當享受,皆因完事之後,雖然筋疲力盡,但係佢會面露滿足嘅笑容,亦顯示出陽菜乃係一名小淫娃.最近陽菜更加挑戰底線,除咗去到公園大玩飛Bra走奶,更同男優吹奏一曲,夠晒大膽,我Like!
推薦作品
片名:《超絕對美少女中出彼女》
片長:120分鐘
出品:Fantasista
內容:前田陽菜要挑戰日本社會嘅道德底線,先去海濱公園展露一對34C美乳,再去沙灘同男優幕天席地下激戰,真係搏到盡.
前田陽菜Profile
出生日期:1989年8月15日
身高:5呎4吋
三圍:34C-22-33
興趣:睇戲


text:
犀鳥
犀鳥(Bucerotidae)係一種既珍貴外型又靚嘅大雀,嘴嘅長度佔咗身長嘅 1/3 到一半,響犀鳥嘅頭上生有一個銅盔狀嘅突起,叫做盔突,形狀就好似犀牛角咁,因而得名犀鳥.分類上同戴勝,啄木鳥有親緣關係.
分佈[編輯]
一般分布於非洲(撒哈拉沙漠以南)經東南亞去到菲律賓同索羅門群島.全世界有 57 種,當非洲有 9 種.中國的犀鳥有 4 種,大多集中生活響雲南西南部如勐臘縣,金平縣,以及廣西南部,分別係白喉犀鳥,棕頸犀鳥,冠斑犀鳥,雙角犀鳥,4 種均為中國國家二級受保護動物.
生活習性[編輯]
佢哋身型雖然大份,但可以棲息在密林深處的參天巨樹(例如熱帶雨林茂密嘅樹上面).拍翼聲好大,而且仲會不斷發出喇叭咁嘅共鳴聲.
犀鳥係實行一夫一妻制,響繁殖季節多成對活動,而在非繁殖季節則大群活動.每年夏天,成對嘅犀鳥,會選擇高大樹幹裏面嘅窿築巢產卵.產完卵之後佢哋就用雀屎室住洞口,只留低一個可以畀雀公伸嘴尖入去嘅細窿,保護雀蛋之餘,雌雀可以安心孵化犀鳥仔.而犀鳥公就負責為老婆同鳥仔不斷咁提供充足嘅食物,保證雌鳥得到足夠嘅營養,同滿足犀鳥仔生長發育嘅需要.
食啲乜[編輯]
犀鳥係雜食性動物,一啲體型較細隻嘅非洲犀鳥會以昆蟲為食,而亞洲犀鳥就以果實(特別係無花果為主).當啲樹木結果嗰時,佢哋就會聯群結隊,同其他雀,馬騮,松鼠呢啲動物一齊響樹頂上面食餐飽.
此外,犀鳥亦會捕獵各類小動物為副食,同時亦會食細小雀鳥嘅幼鳥同鳥蛋.例如飛行能力較弱金絲雀同蝙蝠,都可以喺飛行時被犀鳥捕食.犀鳥嘅食物仲包括一啲響樹上活動嘅蜥蜴,蛇,青蛙,老鼠同大型昆蟲.有啲品種犀鳥會突然飛落森林地下,捕捉蝸牛同無脊椎動物.
響食嘢時,犀鳥會將食物含響咀邊,然後拋高送入張開嘅喉嚨,把食物成個吞落肚.
繁殖動向[編輯]
現時響香港公園,九龍公園,海洋公園,香港動植物公園都有養犀鳥.前兩者養嘅係馬來犀鳥,後者養嘅係紅喙犀鳥.香港動植物公園另外亦養咗黃盔犀鳥.


text:
居里夫人
居里夫人(又叫居禮夫人,全名瑪莉亞·沙洛美亞·斯郭多夫斯卡-居里,Maria Salomea Skłodowska-Curie,1867年11月7號—1934年7月4號)係波蘭物理學家同放射化學家,亦係世界上第一個獲得諾貝爾獎嘅女科學家.
佢攞過兩次諾貝爾獎,一次係化學,一次係物理.1903年同丈夫皮耶·居里(Pierre Curie)同埋安托雲·昂希·碧格希勒(Antoine Henri Becquerel)分享咗諾貝爾物理學獎,1911年又因放射化學方面嘅成就獲得諾貝爾化學獎.而佢之所以得到諾貝爾化學獎,係因為佢發現咗鐳呢一種元素.
佢亦係「居里學院」嘅始創人.
生平[編輯]
居里夫人1867年喺波蘭華沙出世,曾經患咗一年嘅精神病.由於係女性,佢唔可以響任何俄羅斯或者波蘭嘅大學繼續進修,所以做咗幾年嘅家庭教師.最後,佢喺家姐嘅經濟支援下移居法國巴黎,而且響法蘭西大學(以前叫做索邦書院,1896年改名做巴黎大學)學數學同物理,後來重成為咗法蘭西大學嘅第一名女性講師.Pierre Curie),即係佢後來嘅丈夫.佢哋兩個成日一齊做放射性物質嘅研究,以瀝青鈾礦石為主,因為呢種礦石嘅總放射性比佢所含嘅鈾嘅放射性重要強.1898年,居里夫婦對呢種現象提出咗一個邏輯嘅推斷:瀝青鈾礦石中一定有某種未知嘅放射成分,佢放射性遠遠大過鈾.響12月26號,居里夫人公佈咗呢種新物質存在嘅設想.
之後嘅幾年裏面,居里夫婦不斷噉提煉瀝青鈾礦石中嘅放射成分.努力不懈之後,佢哋終於成功分出咗氯化鐳,重發現咗兩種新嘅化學元素:釙(Polonium, Po, 84)同鐳(Radium, Ra, 88).因為佢哋喺放射性上嘅發現同研究,居里夫婦同亨利·貝克勒爾一齊分享1903年嘅諾貝爾物理學獎,居里夫人亦因此成為歷史上第一個獲得諾貝爾獎嘅女性.八年之後嘅1911年,居里夫人又因為成功分離鐳元素而獲得諾貝爾化學獎.出乎意料嘅係,居里夫人喺獲得諾貝爾獎之後,冇為提煉純淨鐳嘅方法申請專利,而係將提煉方法公佈咗出來,呢種做法有效推動放射化學嘅發展.
居里夫人係歷史上第一個獲得兩項諾貝爾獎嘅人,而且係僅有嘅兩個喺唔同領域獲得諾貝爾獎嘅人之一.喺第一次世界大戰時期,居里夫人提倡用放射學救護傷者,推動放射學喺醫學領域裏面嘅運用.之後,佢曾經喺1921年去美國旅遊並為放射學嘅研究籌款.居里夫人由於過度接觸放射性物質而喺1934年7月4號死喺法國上薩瓦省.
後來,居里夫人個大女伊軒·左里俄-居里(Irène Joliot-Curie)喺1935年獲得諾貝爾化學獎;細女伊芙·居里(Eve Curie)喺居里夫人死咗之後寫咗《居里夫人傳》.喺1990年代嘅通貨膨脹期間,居里夫人嘅頭像曾經出現喺波蘭同法國嘅貨幣同郵票上.化學元素鋦(Curium, Cm, 96)就係為紀念居里夫婦而命名嘅.


text:
大麻
大麻(粵讀:daai3 maa4;學名:Cannabis sativa)係大麻科大麻屬嘅薔薇類植物.呢種植物嘅原產地喺黃河流域,喺公元元年之前,就經過中亞地區甚至傳到歐洲同世界嘅邊個地方都有,喺國外重可以嗌漢麻(hon3 maa4)嘅名.大麻係中國入面最古老嘅其中一個栽培植物.
分佈[編輯]
呢樖嘢主要喺亞洲嘅吉爾吉斯,阿富汗,中國嘅部分地區,印度同尼泊爾,重有歐洲嘅匈牙利,波蘭,保加利亞等地都見到佢.喺中國入面主要分佈喺安徽,河南,河北,山西,山東,黑龍江,內蒙古,陝西,四川等呢啲地方.
形態[編輯]
佢嘅莖基係圓形,中間,梢係方形.佢嘅花屬單性,而且雌花同埋雄花都唔一樣嘅.雄花好似個圓錐形,雌花就好似個波或短嘅禾苗噉.喺結果嗰陣重生啲瘦嘅果出嚟,好似有棱嘅鵝春噉,粒核係深綠色.而且雄株又幼又長,纖維比較多,質量比較好重早熟添.雄株係嗌成「牡麻」,雌株係嗌成「子麻」.
藥用[編輯]
- 內文: 藥用大麻
雖然話大麻有鎮靜同興奮功能,性味甘平,重可以醫腸燥同埋便秘呢兩樣比較好,重可以降低血壓都得,但係長期用好容易上癮.因為佢有迷幻效果,甚至可以影響人嘅精神同埋生理.喺醫學嗰邊係成日用嚟搞止痛劑,重有喺精神科疾病同醫療癌症都有好明顯嘅研究作用.
入咗毒品[編輯]
吸食大麻喺大部份國家入面係唔合法嘅,但喺荷蘭同美國嘅科羅拉多州同華盛頓州,可以喺法律範圍入面吸食大麻都得.


text:
護照
護照係一國政府發出嘅証書(証明文件),證明持有人身份及國籍,畀佢出國周遊之用.護照上通常有持有人姓名,出世日期,性別同出生地.亦可能會加相甚至生物識別資料.好多時國籍就等同於有公民身份.
有護照唔等於持有人可以入第二啲國,又唔等於有領使保護或其他特權,除非兩國有協議.之不過,有護照通常都表示持有人畀返去簽發國.領使保護權係國際協議,而返國權係簽發國法律所定.有護照唔等於可以響簽發國度住.
史[編輯]
護照喺中世紀歐洲嘅一啲文件可以由當地嘅統治力量頒發畀旅行者,而一般包括持有者可以通過嘅城鎮嘅名單.呢種制度延續到法國,例如,直到1860年.喺呢段時間入面,護照並唔係旅行到海港嘅必須品,呢樣嘢同自由貿易有關,但係需要護照從海港去內陸城填.早期嘅護照經常係咁,但唔係一直都係咁.呢啲護照包括持有者身體嘅描述,而相係直到20世紀前十年,先加埋上去嘅.
喺中國大陸嘅歷史入面,唔同歷史時期會有不同嘅稱呼,例如稱為符,傳,過所,公驗,度牒,路證,通關文牒,安全證書,通行證等.到咗清朝,會根據通行證件嘅證明身份,提請邊境關防檢查機關予以「保護」「關照」,給予通行嘅便利同埋必要嘅協助嘅功能,而將「PASSPORT」呢個詞,喺1845年首次譯做「護照」,重用到今日.
喺世界大戰之後,國際聯盟,聯合國同國際民間航空組織,頒佈咗護照嘅設計同埋特徵嘅指導標準,呢啲指導好大方面上形成現代嘅護照.近幾年就有MRP(Machine Readable passport,機器都讀到嘅護照)統一規定持照人嘅資料頁喺封面嘅內側頁,並有可利用掃描方式畀電腦可判讀嘅資料,節省喺海關驗證所需嘅時間.
近幾年,有一種形勢將生物信息引入護照入面,以改進身份嘅安全性.咁樣就提出咗一個疑問,係咪某啲技術都可以有效噉改進護照呢?由於缺乏可靠嘅結果,美國已經延遲咗引進這項技術.
護照嘅種類[編輯]
- 因為旅行目的嘅公民,頒發嘅係普通護照.
- 頒發畀外交人員嘅係外交護照,用來證明佢哋係所屬國家嘅外交代表.佢哋享受佢哋執行任務時嘅外交特權同豁免權(當所屬國家承認佢地係外交使團中嘅一份子)
- 服務護照發放畀外交使團入面嘅專業同行政人員,好似大使館同領事館嘅隨從人員,呢啲人擁有嘅外交特權同埋豁免權比外交人員少.維也納外交保護公約有詳細規定.
- 某啲國家向因為公務旅行目的嘅政府官員頒發公務護照,呢個取決於國家之間嘅協義,某啲例子入面,持有公務護照嘅外交送信人員可能需要簽證,但係,持有服務護照嘅外交送信人員唔需要簽證,某啲例子入面,公務護照持有者可能會得到免簽,正常護照持有者則需要簽證.
- 團體護照好似學校團體旅行咁,包括喺旅行期間嘅所有細路仔.
護照通常係國際旅遊中都必定要用到,通常係國與國之間嘅邊境時需要使用.但係有啲時候,某啲國家嘅公民出境到另外一個國家時,由於國與國訂立咗某啲契約(如歐盟),可能就唔需要出示護照,但又有可能會以其他身份證明文件來證明身份,如駕駛執照,個人身份證,護照上嘅簽證.
有啲國家為咗控制人口嘅流動,制定咗一種叫做“戶籍”嘅證件.舉個例,如:蘇聯嘅Propiska,所有公民都會擁有咁樣嘅一個證件去控制人口流動.Propiska喺蘇聯政變後嘅俄羅斯得到保留.
同常用身份證明文件一樣,護照好容易俾人盜竊以及偽造.
喺國土內需要護照先可以去第二個地區嘅例子[編輯]
- 英國 - 海外領土
- 中華人民共和國 - 香港同澳門特別行政區擁有自治領既嘅性質,會發行佢哋自己嘅護照同有自己嘅行政領域同入境規例,運作上同國家差唔多.有啲國家同地區對呢兩個地區採取免簽證政策,同時中國嘅居民都需要性質等同護照嘅通行證來往香港同澳門特別行政區.香港同澳門市民如果要進入中國境內,唔可以用香港同澳門簽發嘅護照入境,而須另行申請港澳居民來往內地通行證(回鄉卡).
- 蘇聯


text:
口交
口交(又叫吹簫,擔柴,損賍等)指用口或者脷刺激朘嘅性行為.口交可以由異性或者同性嘅兩人相互進行.口交亦可以自我進行,叫做自我口交(男:autofellatio;女:autocunnilingus).
動機[編輯]
好多時係一啲女性唔方便造愛嘅日子,例如係月經期間,又或者係非安全期,女性唯有以口交嚟滿足伴侶,漸漸地女性會以口交嚟增加對伴侶挑逗.
口交分為男性對女性嘅口交同女性為男性嘅口交,男性對女性嘅口交係男性用條脷刺激女性嘅陰核及陰道,甚至會將條脷伸入女性嘅陰道嚟代替男性性器官嚟刺激女性;而女性為男性嘅口交就係女性用口部代替陰道套住男性嘅性器官,上下移動嚟模仿造愛嘅情況,加上條脷嘅刺激可以帶畀男性更大嘅刺激.
既然精子入唔到陰道就唔係太可能會導致懷孕(唔係完全冇可能),咁口交就被用嚟作為一種避孕嘅方法.好多人——包括越來越多嘅未成年人——為咗呢個原因而選擇咗口交或者肛交嘅性交方式 [未記出處或冇根據](就算肛交時精液重係有可能進入陰道).
有啲人唔能夠接受口交,但亦有好多人樂於此道 [未記出處或冇根據].有時口交並唔係為咗避孕,而係作為「前戲」而做嘅.生殖器官具有大量嘅神經末梢,非常敏感,雖然脷,嘴唇都係噉,由於嘴入面冇刺激性慾嘅受器,係感受唔到性興奮,但因敏感嘅觸覺,若同時進行性幻想,係可以勾起性慾嘅.


text:
法國大革命
法國大革命(Révolution française;French Revolution)係1789年去到1799年期間,一段激進主義喺法國以至歐洲政治同社會上橫行嘅時期.統治法國多個世紀嘅絕對君主制封建制度喺三年內瓦解.法國喺呢段時期經歷咗好大轉變:過去嘅封建,貴族同宗教特權不斷受到自由主義政治組織及上街抗議嘅民眾衝擊,傳統觀念逐漸俾全新嘅天賦人權,三權分立等民主思想取代.
法國大革命始於1789年5月嘅三級會議,革命第一年第三等級嘅革命民眾喺6月發表網球場宣誓,7月14號攻佔巴士底監獄,8月發表人權及公民權宣言,10月凡爾賽婦女遊行迫使法國王室喺10月返巴黎.之後嗰幾年間出現咗自由議會同埋保王派喺改革方面嘅角力戰.
1792年9月法蘭西第一共和國成立,1793年送路易十六上斷頭台.外部壓力亦都影響到法國大革命嘅發展,法國大革命戰爭喺1792年爆發,法國贏咗一場成個世紀以來未贏過嘅仗,攞咗意大利半島大部份嘅地同埋萊茵河以西嘅地方.而喺國內,民眾情緒日益高漲導致1793年至1794年恐怖統治嘅產生.羅伯斯庇爾同埋雅各賓派倒台之後,督政府由1795年開始掌權,直到1799年拿破崙上台.
法國大革命拉開咗現代社會嘅序幕,共和國嘅成長,自由民主思想嘅傳播,現代思想嘅發展以及國家之間大規模戰爭嘅出現都係呢次革命嘅產物.


text:
點解有d花旗參十幾廿蚊有交易,但有d花旗參要幾百蚊,甚至成千銀一兩呢?
分別就在於野生同種植花旗參的分別!
野生花旗參原產自美國同加拿大,以美國威斯康辛州的野生花旗參最靚.中國出產的花旗參都係種植的,產地包括華北,華東同陝西等地.
咁食野生同種植花旗參有咩分別?
就當然係療效啦.係中醫角度,大部份中藥材都要來自原產地,亦稱為道地,至有真正的食療效用,只有好少部份中藥材係栽培品種好過野生,好似紫蘇葉就以栽培的紅紫蘇質素較好;而金銀花亦以栽培品種較野生好.
點樣挑選野生花旗參?
野生花旗參體積較細少,表面呈黃白色或黃褐色,整株具有細密緊緻的環紋,有點似蠶蛹,體型脹卜卜而且非常結實.斷面緊密而無裂縫,而香氣特別濃厚,入口味苦味持久.
點分人工栽培花旗參?
培植的花旗參亦可分進口或國產兩大類.進口的花旗參主根較圓或粗短,有些更有開叉而分岔幅度頗大,表面黃白色或灰褐色,表面都有環狀細紋,但環紋較淺.至於國產花旗參呈圓柱形或圓錐形,表面黃白色,灰黃色或灰褐色,但表皮明顯較長滑,而參味最淡而且不持久.同時培植的花旗參,切片後可見年輪較野生明顯.
野生花旗參切片後可見年輪非常清晰
野生花旗參同人工培植花旗參價錢相差數倍,可能好多人都唔捨得買野生黎食.其實想經濟d都唔係無辨法,就係加重份量.因為人工栽培的花旗參起碼都有其實際療效,只係每棵的有效成份較野生為少,所以可以略為加重份量,其實都可以起到食療效用.唔同海底椰,真係要非洲塞舌耳出產的海底椰至係有食療效果.
另外有個小貼士想同大家分享下,就係用原粒花旗參,好多時d人會浸水再切,咁樣其實會令味道減淡,略為沖洗後原粒掉入湯中煲,煲十多分鐘後攞出黎再用剪刀剪開,出晒味之餘,味道唔會因為浸過水而變淡,而且又易剪開,可以慳番唔少力.
養陰補氣花旗參
同埋以前以為花旗參主要有降火功效,其實好多虛不受補,中氣不足,陰虛體質的人,都可以食用花旗參來調補.尤其男士經常飲酒應酬,又唔夠訓,不妨每日沖番杯花旗參石斛蜜糖水過佢飲,係一種非常養生的食療.女士們還可以加番少許田七,通埋血添.


text:
平均成本法
平均成本法,有時又叫平均價格買入法,係定期定額嘅投資方法,而唔理當中價格升跌.如果唔計交易成本,定期定額嘅投資嘅入貨總數,必定少唔過一次過以平均價投資嘅入貨總數.平均成本法好多時被用喺推銷長期投資產品之上,鼓勵投資者應該有紀律噉定期定額投資.
香港積金局認為,平均成本法可以減低投資者喺唔合適嘅時機,將大量金錢投資喺單一投資項目嘅風險[1],亦有機構認為平均成本法可消除猜度市場時機所帶來嘅困擾同沮喪[2].
用平均成本法時有啲地方要留意,以免誤會同唔啱嘅期望.
實踐情況[編輯]
用平均成本法嗰陣,最常見嘅實踐都係每月薪金中抽個比例作為供款,量力而為,例如月入二萬蚊,要用萬二蚊作為日常開支同埋供樓,咁最多都只會供每月八千蚊.另外,強積金亦係咁做,只不過供款人唔同,強積金係僱主同僱員都要供款,而且係強制性,但供款方法仍然係定期定額投資.
因為投資額比較細,所以投資對象一般係基金(唔一定係股票基金,可以係黃金基金,對沖基金或債券基金).
容易誤解之處[編輯]
平均成本法使用者亦要留意一啲要素,唔應該視為萬無一失.
交易成本[編輯]
因為大多數平均成本法嘅實踐都係每月部分月薪供款,數目比較小,買賣股票有最低手續費,而基金管理亦有更高昂嘅管理費,所以交易成本都成為重要一環.一次過交易只需要負擔一次過嘅交易成本,而多次投資就要負擔多次交易成本.
以香港強積金為例,唔同交易成本會導致最終回報相差好大[3].
價格風險[編輯]
雖然平均成本法可以減輕情緒波動[2]風險或投資錯誤時機[1]風險,但無減低其他方面嘅風險.平均成本法只確保係零交易成本時,平均成本法入貨總數細唔過一次過平均價入貨總數,但係買入產品嘅最終價格仍然可升可跌,與入貨總數無關,最終仍然有可能要蝕.平均成本法與價格風險毫無關係.
使用平均成本法嘅投資者仍然有責任進行產品潛力評估同埋風險管理.
大額投資[編輯]
另一個重點係,平均成本法入貨總數細唔過一次過平均價入貨總數,但係均成本法入貨總數有可能細過一次過以開始價買嘅入貨總數.呢度涉及幸運成份,或認為價格大致都係上升趨勢,所以開始價會多數低過平均價.但現實上投資者都會選擇價格潛力較好嘅產品(管理價格風險),所以價格大致上升趨勢其實係常見(唔係咁投資者根本唔會買),雖然唔係必然.係咁樣假定下,有投資網站提出反論[4],認為有大額餘錢就應價於早期投資,而唔係分開長時間投資.不過,有大額餘錢情況依然可以使用每日或每週多次大額投資(唔係常用嘅每月投資),分段但短期噉應用平均成本法.
價格週期[編輯]
使用平均成本法並唔需要認識價格週期,亦唔駛理會技術分析.不過,對掌握價格週期好自信嘅投資者,因為佢地有更多資訊,佢地或會認為佢地表現遠遠好過平均成本法.當然,掌握價格週期涉及市場深入理解,精神壓力管理與及運氣等因素.
數學模型[編輯]
平均成本法嘅重點係,喺唔計交易成本下,定期定額嘅投資所買到嘅總貨數,必定細唔過以平均價一次過投資買入嘅總貨數.換句話講,除非投資者比較好彩或者睇市比較獨到,否則買貨總數唔及平均成本法.
如果投資者分 n 次投資,每次投資一個單位嘅錢,第 i 次價格係 ,又肯定,入貨量,咁佢最後入貨總數就係 .
如果投資者用 n 個單位嘅錢一次過投資平均價格 ,咁佢最後入貨總數就係 .
以下就要證明:
算術平均數大過幾何平均數[編輯]
數學有算術平均數唔細過幾何平均數定理(叫平均數不等式),即係當所有 xi>0 就:
呢個不等式只會係所有 xi 都係同一個數字先會相等,否則算術平均數一定大過幾何平均數.
利用呢個不等式可以得知
因為 同埋 ,所以得到
而且呢個不等式只喺所有 都係同一個價格先會相等,否則左項一定大過右項.
不定額嘅投資[編輯]
以上個證明建基於每次投資額係相等,而下就假定每次投資額唔相等.第 i 次出錢 mi>0,即係平均投資法買得.
噉樣一次過投資「平均價格」亦應該因為每次出錢唔同而加權,即係,出錢 ,所以買入量係 .
利用加權平均數不等式,以下結果係可以被證明:
亦即係:
不等量既投資方法一樣可以受惠,入貨總數一樣少唔過一次過買入加權平均價嘅情況,不過,隨意改投資額會減低投資嘅紀律性,所以只會喺投資者嘅經常性收支有長遠改變,又或者有其他策略需要,先至值得考慮改變投資額.
參攷[編輯]
- ↑ 1.0 1.1 香港積金局「基金投資概要」 2009-02-11 睇
- ↑ 2.0 2.1 富達「平均成本法」 2009-02-11 睇
- ↑ 蘋果日報 議員轟食水深倡設限 積金局要求增透明度 全港積金收費大起底 2008-05-07報 2009-02-11睇
- ↑ Moneychimp網站 "Does Dollar Cost Averaging Work?" (英文) 2009-02-11睇


text:
有谷M的感覺有咩唔妥,你擔心對BB會有咩影響呀? 唔好咁擔心啦!因為有左b個子宮會有變化,咪可能會feel到有谷M的感覺囉!
我由最後一次排卵到驗到有左嗰幾個星期都成日有谷M的感覺,而家少左,but間唔中都有,聽講話係子宮大緊,應該無問題既,只要唔係持續大痛就OK, 有時自己諗得多又好似痛痛地咁,心情都會有影響.
諗返起我的前科真係好擔心,怕肚痛會影響BB呀..請明白我..但我又今晚開始,我要加油,唔會諗D唔開心既事架啦
同埋我仲想問,唔知有無媽咪到5w 時有一條條好似M就黎完的啡色好細條好細條混響分泌度呀? 但又唔次流啡呀..呢D系咪都係正常架?
麻煩再回覆我可以嗎? 唔該晒!
多謝你提點我要食葉酸,我現在食緊架啦,係家計會幾年前介紹我食,有連埋維他命架啦..希望BB可以健康成長,希望6月中可以見到BB心跳啦
Osming & gorgeousbb...
我就係 1號黎左M 應該23號都要黎M 佢又肚痛,係真係痛下停下,我等到25號 佢先至停左落黎 但M都係唔黎架喎,到28號先驗,一知係 bingo就好驚呀,個肚痛會唔會亞B被影響左,就係咁擔心左成個星期啦...而個胸痛又無谷M痛果排咁犀利啦,又無覺得想嘔,更加擔心呢!
Lengkwan...多謝你呀!
煩事做左自己要做既野, 交比個天幫我地安排,唔好擔心太多, 擔心對bb 唔好架
多謝分享..恭喜你呀! 呢個B好頑強下喎..叻叻! 希望我亞B同你亞B一樣咁叻!
昨晚真係訓得好好,好多謝大家鼓勵我呀!
我5weeks時都有啲好似period完咗之後嗰啲啡色
咁我由未知道自己有左開始就有谷period嗰啲痛
目前大約6weeks就好啲
所以係5weeks有啲啡色嘢,我立刻去咗睇醫生,好彩我返工棟大廈有幾個幾好嘅婦產科醫生,我講咗比個護士知我個情況,醫生一食完飯就比我睇,我係嗰日lunch睇咗
佢話照到唔係宮外孕,有啡色可能係作小產,頭3個月未穩定都會有可能係咁,不過佢話我個情況係ok,叫我放鬆啲
但是照完安心好多
你都去睇吓醫生啦
結果,我係番咗屋企架!!總之,將你現有行動再放慢D,唔心急,慢慢行就OK喇!!得閒多D同BB傾計叫佢要叻D咁就得架喇!!放心啦!!
我昨日到今朝都仲見到有啡色一點點一條條在護墊上,我有看中醫,佢應該開了安胎藥比我,而家我又無作嘔作悶,起身又無頭暈,但我陀亞女時,早上食完早餐就勁頭暈呀! 我又唔可以話比人聽住,因我怕BB小氣..但好多媽咪都話唔駛太過擔心,希望呢一兩日會停止啦!
angeljodi 你個B百厭嗎?係仔定女黎架?希望你的流啡,一樣會停止唔好再流呀!祝你 BB健健康康,好呀,我會同佢傾下~叫佢乖乖,吸收好既野,同埋叻叻..
肚痛真係無得控制呀!所以又今日開始,要多D同細B傾計,要佢加油!加油!
我個B都係仔仔呀..係16W照到..跟住 18W 去將軍澳醫院照結構,姑娘話係仔仔黎..係好明顯見倒 哈哈~ 你照左結構OK嗎?我等 4 Oct 2011 再去私家見BB
原來肚痛係到3個月後就無在痛啦!